Aniyaakoh nahthaalumuge inzaaru dhinumakee kohgen vaane kameh noon: Nasheed | Mihaaru\nއަނިޔާކޮށް ނައްތާލާނެ ކަމުގެ އިންޒާރު ދީގެން ނުވާނެ: ނަޝީދު\nރައްޔިތުންގެ މަޖިލިހުގެ މިއަދުގެ ޖަލްސާގައި މަޖިލިހުގެ ރައީސް މުހައްމަދު ނަޝީދު ވާހަކަފުޅު ދައްކަވަނީ. --- ފޮޓޯ: މަޖިލިސް\nރާއްޖޭގައި ދިރިއުޅޭ މީހުންނަށް އަނިޔާކޮށް "ނައްތާލުމުގެ" އިންޒާރު ދިނުމަކީ ކޮށްގެން ވާނެ ކަމެއް ނޫން ކަމަށް ރައްޔިތުންގެ މަޖިލިހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nނަޝީދު އެގޮތަށް ވިދާޅުވީ ރާއްޖޭގައި ހަރުކަށި ފިކުރާއި ލާދީނީ ފިކުރު ވެސް ނައްތާލަން ޖެހޭ ކަމަށް ރައްޔިތުންގެ މަޖިލިހުގެ ނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ މިދިޔަ ހޯމަ ދުވަހު މަޖިލިހުގެ ތަޅުމުގައި ވިދާޅުވެފައި ވަނިކޮށެވެ. އަދި ދެ ފިކުރުގެ މީހުންނާއި ޖިންސީ ހަމަހަމަކަމަށް ގޮވާލާ މީހުން ރާއްޖެއިން ނައްތާލަން ޖެހޭ ކަމަށް މެމްބަރު ނަޝީދު ވަނީ ވިދާޅުވެފަ އެވެ.\nމަޖިލިހުގެ ޖަލްސާގައި ނަޝީދު ވިދާޅުވީ މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ގެ ރިޕޯޓާ ގުޅިގެން އެ ޖަމިއްޔާގެ މެމްބަރުންނާއި ރިޕޯޓު ކިޔާ މީހުންނަށް މަރުގެ އިންޒާރު ލިބެމުންދާ ކަމަށެވެ. އަދި އެކިއެކި ބާވަތްތަކުގެ އަނިޔާވެރި ހަމަލާތައް ދިނުމުގެ ރޭވުންތަކުގެ މަންޒަރުތައް އެކިއެކި ސޯޝަލް މީޑިއާގެ ޒްަރީއާ އިން ފެތުރެމުންދާ ކަމަށް ވެސް އެމަނިކުފާނު ވިދާޅުވި އެވެ.\nހަމަ އެގޮތަށް އިސްލާމް ދީން ނިކަމެތިކޮށް ދީން ބަލައިނުގަތުމަށާއި އިސްލާމީ އުސޫލުތައް ދިވެހިންގެ ހިތްތަކުގައި ވަރުގަދަވިޔަ ނުދިނުމަށް ގަސްދުގައި ކަނޑައެޅިގެން ބަޔަކު މަސައްކަތް ކުރާ ކަމަށް އެތައް މެމްބަރުންނަށް ފާހަގަ ކުރެއްވިފައިވާ ކަމަށް ވެސް ނަޝީދު ވިދާޅުވި އެވެ.\n"އަޅުގަނޑަށް ފެންނަ ފެނުމުގައި މި ދެ މައްސަލަ ވެސް އަޅުގަނޑުމެން އެބަޖެހޭ ބަލަން. ދެ މައްސަލައާ ގުޅޭ ގޮތުން މިތަނުގައި އަޅުގަނޑު ގަސްދު ކުރަން މިނިސްޓަރުންނާ ވާހަކަ ދައްކައިގެން އަމަލުތައް، ކަންކަން ކުރާނެ ސުލްހަވެރި ރީތި ހަމަޖެހޭ މެދުމިނުގެ ގޮތެއް އަޅުގަނޑުމެން ހޯދަން،" ނަޝީދު ވިދާޅުވި އެވެ.\nއެމްޑީއޭގެ ރިޕޯޓާ ގުޅިގެން މަޖިލިހުގައި ކުރި ތިން ގަޑިއިރުގެ ބަހުސަށް ފަހު، އިސްލާމިކް މިނިސްޓަރު ޑރ. އަހުމަދު ޒާހިރާއި ހޯމް މިނިސްޓަރު އިމްރާން އަބްދުﷲ އާއި އެޑިއުކޭޝަން މިނިސްޓަރު ޑރ. އައިޝަތު އަލީ އަށް ގުޅުއްވި ކަމަށް ނަޝީދު ވިދާޅުވި އެވެ. އަދި އެމްޑީއެންއާ "ގުޅޭތޯ" ބެއްލެވި ކަމަށް ވެސް އެމަނިކުފާނު ވިދާޅުވި އެވެ.\n"އަޅުގަނޑުގެ ބޭނުމަކަށްވީ، އެމްޑީއެން އަށް، އެހެން ޖަމިއްޔާތަކަށް، އެންމެހާ ޒުވާނުންނަށް ވެސް ސާފުވާން ޖެހޭ ދީނީ ކަންކަމާ ގުޅޭ ގޮތުން ކޮން ގޮތަކަށް ބަސްތައް ނޫނީ މުއާމަލާތް ކުރެވުނީމަ ކަން އެހެން މީހުން އެކަމާ ކަންބޮޑުވެ، ހިތްހަމަނުޖެހުން މި ދަރަޖަ އަށް އުފުލިގެން ދަނީ،" ނަޝީދު ވިދާޅުވި އެވެ.\nނަޝީދު ވިދާޅުވީ އެއް ފަރާތުން، އަނެއް ފަރާތަށް އަނިޔާކުރުމުގެ އިންޒާރުތަކާއި ނައްތާލުމުގެ އިންޒާރުތައް ދިނުމަކީ ގައުމެއްގެ ގޮތުގައި ކޮށްގެން ވާނެ ކަމެއް ނޫން ކަމަށެވެ. އަދި މަޖިލިހުގެ މެމްބަރުން ޒިންމާދާރު ބަޔަކަށް ވާން ޖެހޭނެ ކަމަށް ވެސް އެމަނިކުފާނު ވިދާޅުވި އެވެ.\nނަޝީދު ވިދާޅުވި ގޮތުގައި ގާނޫނު ހަދާ މަޖިލިހުގެ ބޭނުމަކީ ގާނޫނުއަސާސީ ދެމެހެއްޓުމެވެ. ގާނޫނުއަސާސީއަކީ ހަމަޖެހުން ހިފަހައްޓައިދޭ ގާނޫނީ ތަރަހަ ކަމަށް ވެސް ނަޝީދު ވިދާޅުވި އެވެ. އަދި ސުލްހަވެރިކަމާ އެކު އެކަކު އަނެކަކު ބަލައިގަނެ ކުރިއަށް ދާން ޖެހޭ ކަމަށް އެމަނިކުފާނު ވިދާޅުވި އެވެ.\nމަޖިލިހުގެ ޖަލްސާއެއް ކުރިއަށް ދަނީ. --- ފޮޓޯ: މަޖިލިސް\nއިސްލާމްދީނާއި ކީރިތި ރަސޫލާ އަށް ފުރައްސާރަކޮށް ރިޕޯޓް ނެރުނު އެމްޑީއޭ އުވާލަން ގިނަ ބަޔަކު ދަނީ ގޮވާލަމުންނެވެ. އަދި އެމްޑީއެންގެ މެމްބަރުންގެ ގޮތުގައި ތިއްބެވި ބޭފުޅުން ހައްޔަރުކޮށް، އެ މީހުންނަށް ލިބެން ޖެހޭ ހައްގު އަދަބު ދިނުމަށް ވެސް ބައެއް މީހުން ދަނީ ގޮވާލަމުންނެވެ.\nއިސްލާމިކް މިނިސްޓްރީން ހުށަހަޅައިގެން ފުލުހުން އަންނަނީ އެމްޑީއެންގެ ރިޕޯޓުގެ މައްސަލަ ތަހުގީގު ކުރަމުންނެވެ.\nރައީސް މުހައްމަދު ނަޝީދު ދީން ރައްޔިތުންގެ މަޖިލިސް އިސްލާމް އިސްލާމީ ޝަރީއާ މަޖިލީހުގެ މެމްބަރުން މޯލްޑިވިއަން ޑިމޮކްރެސީ ނެޓްވޯކް މުޙައްމަދު، ޞައްލަﷲ ޢަލައިހި ވަސައްލަމް\n25 ކޮމެންޓް, 112 ރިއެކްޝަންސް\nއުވާލަން ކިހާދުވަހެން ނަގާާނެބާ\nރާއްޖެއަ އިންޑިޔާ ސިފައިން އަރަން ބުނީ ކާކުތަ؟\nއެ މްޑީއެން އަށް މިނިސްޓްރީއެއްގެ ލަގަބު ލިބުނީތަ\nތަޅާނެ ކުދިންކޮޅެއް ރަށުތެރޭން ހޯދައިގެން ކަލެއަށް ފުލުހުން ގެ ނުވަތަ ކަލޭ ހިތައްއެރި ބައެއްގެ ގައިގާ ތަޅަން ހަމަ އޯކޭދޯ. އެއީ އަނިޔާއެއް ނޫންދޯ. ލާދީނީ ފިކުރު ހަމަ ޖެހޭނީ ނައްތާލަން. އެހެންގޮތެއް ނޯންނާނެ.\nލާދީނަށް ވާގިވެރިވާ މީހުންވެސް އެކަހެރި ކުރަންޖެހޭ. އެ މީހުންނަކީ ގައު މަށް ހެޔޮ އެދޭ ބަޔަކު ކަ މުގައި ނުވޭ\nލާދީނީ ފިކުރު ނައްތާލަންޖެހޭ!\nއެ މްޑީޕީ ގެ އަސްލު އުފެދިގެން އައިގޮތް ދެނެގަނެ ފޮރުވިފައިވާ މަގްސަދު މިހާރު ވަރަށް ސާފުވާނެ.\nތަޅާލާނެ ކުދިންކޮޅެއް ހޯދަން ބުނީ ކާކުތަ؟\nތަޅާކުދިންކޮޅެއްގެ ވާހަކަ ދަޝީދު ތަންކޮޅެއް ވިދާޅުނުވަމުތޯ؟ ހެހެހެހެ\nލާދީނީ ފިކުރު ނައްތާލަންޖެހެއެވެ. ނައްތާލު މުގެ ކުރިން އެފިކުރު އައިތަނަކަށް އެފިކުރު ދިއު މަށް ގޮވާލަ މެވެ.\nމީ އަންދިރި އެޖެންޑާގެ އަޑީގައި ތިބިމީހުން ފަޟީޙަތްވާ ދަނޑިވަޅު.


Insaafu libeyne kamuge evves ummeedheh neiy: Rilwan ge dhahtha\nރިލްވާންގެ ދައްތަ ފާތުމަތު ޝެހެނާޒް އަދުނާން-- ފޮޓޯ: ރޮއިޓާސް\nވަގަށް ނެގުމަށް ފަހު މަރާލާފައިވާ ނޫސްވެރިޔާ އަހްމަދު ރިލްވާން އަބްދުﷲ އަށް އިންސާފު ލިބޭނެ ކަމުގެ އެއްވެސް އުންމީދެއް ނެތް ކަމަށް ރިލްވާންގެ އާއިލާއިން ބުނެފި އެވެ.\nރިލްވާންގެ ދައްތަ ފާތުމަތު ޝެހެނާޒް އަދުނާން މިއަދު ކުރި ޓްވީޓެއްގައި ވަނީ ރިލްވާން މަރާލުމުގައި ދައުލަތުގެ ބައިވެރިވުން އޮތް ކަމަށް ތުހުމަތުކޮށްފަ އެވެ. އެގޮތުން އެކަމުގައި "ފުލުހުންނާއި ސަރުކާރު އޮތީ ރަނގަޅަށް ބައިވެރިވެފައި" ކަމަށް ޝެހެނާޒް ވިދާޅުވި އެވެ.\nޝެހެނާޒް ވިދާޅުވީ ފުލުހުންގެ މުއައްސަސާއަށް މިހާރު އެއްވެސް އިތުބާރެއް ނެތް ކަމަށެވެ. ރިލްވާންގެ މައްސަލާގައި ބައިވެރިވި ކަމަށް ތުހުމަތު ކުރެވޭ ބައެއް ފުލުހުން އަދިވެސް އެ މުއައްސަސާގައި ވަޒީފާ އަދާކުރަމުން ދާތީ އޭނާ ވަނީ ކަންބޮޑުވުން ފާޅުކޮށްފައެވެ.\nޝެހެނާޒް މިހެން ވިދާޅުވީ އިރު ރިލްވާން ރާއްޖޭން ބޭރަށް ފުރައިގެން ގޮސްފައި ކަމަށް ދައްކަން ޕާސްޕޯޓެއް ހައްދަން އުޅުނު ކަމަށް ބުނާ އިންޓެލިޖެންސްގެ ދެ ފުލުހުން ހައްޔަރު ކުރަން އެޓާނީ ޖެނެރަލްގެ އޮފީހުން ވަނީ ފުލުހުންނަށް އަންގާފަ އެވެ. ނަމަވެސް އެ ދެމީހުން ހައްޔަރު ކުރެވޭ ވަރަށް ހެކި ނެތް ކަމަށް ރިޔާސީ ކޮމިޝަނުން ފުލުހުންނަށް ވަނީ އަންގައިފައެވެ.\nފުލުހުން ރޭ ނެރުނު ބަޔާނެއްގައި ބުނެފައި ވަނީ ޖިނާހާއި ރިފްއަތު އިއްޔެ އިން ފެށިގެން މަގާމުގެ މަސްއޫލިއްޔަތުތަކުން ދުރުކޮށްފައިވާ ކަމަށެވެ. އަދި ފުލުހުންގެ އިދާރީ މައްސަލަތައް ބަލައި ތަހުގީގު ކުރުމަށް ހަމަޖެހިފައި އޮންނަ އުސޫލުގެ ތެރެއިން އެ ދެ ފުލުހުންގެ މައްސަލަ ޑިސިޕްލިނަރީ ބޯޑަށް ހުށަހަޅަން ތައްޔާރު ވަމުން އަންނަ ކަމަށް ވެސް ފުލުހުންގެ ބަޔާނުގައި ވެއެވެ.\nއޮގަސްޓް 8، 2014 ގައި ރިލްވާން ގެއްލުނު މައްސަލަ ތަހުގީގު ކުރުމުގައި ދައުލަތުން، ހާއްސަކޮށް މޯލްޑިވްސް ޕޮލިސް ސާވިސް އިން އިހުމާލުވެފައިވާ ކަމުގެ ތުހުމަތު ރިލްވާންގެ އާއިލާއިން އައީ ކުރަމުންނެވެ. އަދި އެ މައްސަލަ ބެލުމަށް ހުށަހެޅުނު ނޭޝަނަލް އިންޓަގްރިޓީ ކޮމިޝަން (އެންއައިސީ) އިން ވެސް އިހުމާލުވެފައިވާ ކަމުގެ ތުހުމަތު އާއިލާއިން ކުރެއެވެ.\nމަރުތައް ބަލާ ކޮމިޝަން އޭޖީ އޮފީސް އެންއައިސީ ރިލްވާން ފުލުހުން\nމިވާހަކަ އަޅުދައްކާތާނ އެތައް ދުވަހެއް ވެއްޖެއެވެ. ރިޒްއާންވަގައް ނަގާ ހެދި އެއްޗެއް ހެދީ ފުލުހުންނެވެ. އެއީ އެ ގޭންގް ގެވެރިޔާގެ އޯރޑަރަށެވެ. ޠާމީން ރަޝީދުވެސް މަރާލީ ފުލުހުންނެވެ. އެކަމުގައި ކޮންމެވެސް ގޭންގެއް ވެސް ބައިވެރިކޮށްލަފާނެއެވެ. ގޭންގެއްގެ ބޮލުގައި އަޅުވަނީ އަސްލު ޤާތިލުން ފޮރުވުމުގެ ބޭނުމުގައެވެ.ދެ އަހަރުވަންދެން ހެކިނައްތާ ކޮންމެވެސް ސްޓޯރީއެއް ވަނީ ތައްޔާރުކޮށްފައެވެ. އެ ސްޓޯރީ ފޫނުބެދޭކަން ވެސް އިޙްސާސެއް ނުވިއެވެ. ދެން މި ހަޔަރ ކޮށްގެން ގުޅެ ގްރޫޕްއާއި ހަދާފައިވާޑިލް ވެސް ކޮންމެވެސް ދުވަހަކު ހާމަވާނެއެވެ.ފުލުހުން އެމީހުންނށް ޔަޤީން ކޮށް،ދީފައިވާނީ އރމީހުންގެ މައްޗަށް ކުށްސާބިތުނުކުރެވޭނެކަމެވެ. އެކަން ވެސް ފުލުހުން ކުރާނެއެވެ. ޤާޒީ އާއި ވަކީލް އާއި އެންމެންގުޅިގެން ކައްކާފައިވާ މި ރިހަގަނޑު ވެސް އުކާލެވޭނެ ދުވަހެއް އަންނާނެއެވެ.\nތިޔަ ހީކުރާހާފަސޭހައިން ތިޔަކަމަކަށް އިންސާފެއް ލިބޭނެހެނެއް ހަމަހިއެއްނުވޭ... ކަމަކީ ހުރިހާ ދާއިރާއެއް ގުޅިގެން ކޮށްފައިވާކަމަކަށްވެފައި ސަރީޢަތްކުރަނީ ބޭރުފުށަށް ކަމަށްވާތީ ކިހިނެއްތޯ ވަކިމީހެއްގެމައްޗަށް ސާބިތު ކުރާނީ..\nމި ސަރުކާރަކުން ނުބަލާނެ ހާއްސަކޮން އައްޑޫއައް ނިސްބަތްވަންޔާ ހުރިހާ ކުރިއެރުން މާލެޔަށް ދޭނި އައްޑޫއައް ކުރިއެރުން ދީފިއްޔާ މާލެ ބަޑަށް ޖެހޭނެ ގެރެންޓި


Tanzania Ge Thari Kili Paul Dhuniye Ah\nތަންޒާނިއާގެ ތަރި ކިލީ ޕޯލް ދުނިޔެއަށް\n02 ޑިސެމްބަރ 2021 - 12:19:44\nބޮލީވުޑް ގެ ފޭނުންތައް ދުނިޔޭގެ އެކި ކަންކޮޅުތަކުގައި ވެޔޭ ބުނުމަކުން ދޮގަކަށް ނުވާނެއެވެ. ބޮލީވުޑްގެ ގިނަ ލަވަތަކުގެ ލިޕްސިންގް ޓިކްޓޮކުން ހެދުންވަނީ އާންމު ކަމަކަށް ވެފައެވެ. އެކި މީހުންގެ ހުނަރުތަށް ފެންނަ މި ސޯޝަލް މީޑިއާ ޕްލެޓްފޯމްގައި ދުނިޔޭގެ އެކި ކަންކޮޅުތަކުގެ މީހުން ބައިވެރިވެއެވެ.\nއެގޮތުން އީސްޓް އެފްރިކާގެ ގައުމެއް ކަމަށްވާ ތަންޒާނިޔާގެ 26 އަހަރުގެ ޒުވާން ފިރިހެނެއްގެ ލިޕްސިންގް ވީޑިއޯތަށް ދަނީ ވައިރަލް ވަމުންނެވެ. މި ޒުވާނާގެ ގިނަ ޓިކްޓޮކް ތަކުން ފެނިގެންދަނީ އޭނާގެ ކޮއްކޮ އާއި އެކުގައެވެ. ކިލީގެ ލިޕްސިންގް ގެ ތައުރީފްވަނީ ސިދާތު މަލޯތްރާ އަދި ކިއާރާ އަޑްވާނީވެސް ކޮށްފައެވެ. އިންސްޓަގްރާމް ސްޓޯރީއަށް ޕޯސްޓްކޮށްފައި މި ތަރިއަށްވަނީ ޝައުޓްއައުޓްއެއް ދީފައެވެ.\nބޮލީވުޑްގެ ތަރިންގެ ލިޕްސިންގް އާއި ކިލީގެ ލިޕްސިންގެ ތަފާތެއް ނެތެވެ. ކިލީގެ މޫނުމަތިން ވެސް އެކަމަށް އޮންނަ ޝައުގުވެރިކަން ހާމަ ވެގެން ދެއެވެ. ލަވަތަކުގައި ބޮލީވުޑް އެކްޓަރުންގެ އެކްޓްތައްވެސް އަދި މޫނު މަތީގެ ކުލަވަރުވެސް ކިލީގެ މޫނުމަތިން ފެނެއެވެ. ބޮލީވުޑްގެ "ކިންގް ހާން" ޝާހް ރުކް ހާން ގެ ލަވަތަށްވެސްވަނީ ލިޕްސިންގް ކޮށްފައެވެ.\n"Kili164" ގެ ނަމުން ހަދާފައިިވާ ވެރިފައިޑް ޓިކްޓޮކް އެކައުންޓްގައި 1.6 މިލިއަން ފޮލޯވާސް އަދި 23.3 މިލިއަން ލައިކްސް ވަނީ ލިބިފައެވެ.\nބޮލީވުޑްގެ ލަވަތަކުގެ އިތުރުން އިނގިރޭސި ލަވަތަކުގެ ލިޕްސިންގް ވެސް އެހާމެ ފުރިހަމައެވެ.\nލަވަތަކުގެ އިތުރުން ނެށުމުގެ ހުނަރުންވެސް ބެވެލުންތެރިން އާޝޯހުކޮށްލާވަރުވެއެވެ.6ފޫޓު3އިންޗި ހުންނަ މި ޒުވާނާއަކީ ހުނަރުތަކުން ފުރިގެންވާ ޒުވާނެކެވެ.


Addu Hospital gai hulhu badhalu kurumuge furathama operation koffi | Mihaaru\nއައްޑޫގައި ކުރި ފުރަތަމަ ކަށީގެ އޮޕަރޭޝަން ކުރި ޓީމް--\nއައްޑޫ ހޮސްޕިޓަލުގައި ހުޅު ބަދަލު ކުރުމުގެ ފުރަތަމަ އޮޕަރޭޝަން ކޮށްފި\n29 އޮކްޓޯބަރ 2018 - 19:07 13 comments\nމާލެ ފިޔަވައި ރާއްޖޭގެ އެހެން ރަށެއްގައި ފުރަތަމަ ފަހަރަށް ކުރި، ކަކުލު ހުޅު ބަދަލު ކުރުމުގެ އޮޕަރޭޝަން ކާމިޔާބުކަމާ އެކު މިއަދު ސ. ހިތަދޫ ރީޖަނަލް ހޮސްޕިޓަލުގައި ކޮށްފި އެވެ.\nއުމުރުން 60 އަހަރުގެ އަންހެނެއްގެ އެއް ފައިގެ ކަކުލު ހުޅު ބަދަލު ކުރުމުގެ އޮޕަރޭޝަން ކާމިޔާބުކަމާ އެކު ކޮށްފައިވަނީ އައްޑު އަށް އުފަން ތިން ޑޮކްޓަރުންނެވެ. އެއީ އައިޖީއެމްއެޗްގެ ކަށީގެ ހާއްސަ ޑޮކްޓަރު އަދި ކަށީގެ ޑިޕާޓްމަންޓުގެ ވެރިޔާ، ޑރ. އަލީ މުޒުނީ އާއި ރާއްޖޭގެ ފުރަތަމަ ކަށީގެ ޑޮކްޓަރު މުހައްމަދު ހަބީބުގެ އިތުރުން ޑރ. ހުސައިން ފައިސަލް އެވެ.\nމިއަދު ހެނދުނު 10:30 ގައި ފެށި އޮޕަރޭޝަން ނިންމާލެވުނީ މެންދުރު ފަހު އެކެއް ޖަހާކަން ހާއިރެވެ. މުޒުނީ ވިދާޅުވީ އެ އޮޕަރޭޝަން ވަރަށް ކާމިޔާބު ކަމަށެވެ. މިއަދު އޮޕަރޭޝަން ކުރި އަންހެން މީހާގެ ދެ ފައިގެ ކަކުލު ހުޅު ވެސް ބަދަލު ކުރަން ޖެހޭ އިރު ދެ ވަނަ ފައިގެ އޮޕަރޭޝަން ދޮޅު މަހެއްހާ ދުވަހުގެ ތެރޭގައި ހަމަ އެ ހޮސްޕިޓަލުގައި ކުރާނެ ކަމަށް މުޒުނީ ވިދާޅުވި އެވެ.\nމަސްނޫއީ ހުޅެއް ލެއްވުމުގެ އޮޕަރޭޝަން ކުރަނީ، ހުޅުގެ މަޑުކަށި ގޭނެމުން ގޮސް ބޭހަކުން ވެސް އަދި އެނޫން ގޮތަކުން ވެސް ހައްލުނުވާ ހިސާބަށް ދިއުމުންނެވެ. އެ އޮޕަރޭޝަން ކުރުމަށް ގިނަ އަދަދެއްގެ ބަޔަކު އައިޖީއެމްގައި ނަން ނޯޓުކޮށްފައިވެ އެވެ.\nމުޒުނީ ވިދާޅުވީ އަމާޒަކީ ދޭތެރެ ދޭތެރެ އިން ރީޖަނަލް ހޮސްޕިޓަލްތަކުގައި އެ އޮޕަރޭޝަން ކުރުން ކަމަށެވެ. އެކަން އިންތިޒާމް ކުރުމުގެ މަސައްކަތް މިހާރު ކުރަމުން އަންނަ ކަމަށް އޭނާ ވިދާޅުވި އެވެ. އެގޮތުން އަންނަ މަހުގެ ތެރޭގައި ގދ. ތިނަދޫ ރީޖަނަލް ހޮސްޕިޓަލުގައި ހުޅު ބަދަލު ކުރުމުގެ އޮޕަރޭޝަނެއް ކުރާނެ ކަމަށް މުޒުނީ ވިދާޅުވި އެވެ.\nއާއްމު އޮޕަރޭޝަންތައް ކުރާނެ އާލާތްތައް ރީޖަނަލް ހޮސްޕިޓަލްތަކުގައި ގާއިމު ކޮށްފައިވާ އިރު ހުޅު ބަދަލު ކުރުން ފަދަ ހާއްސަ އޮޕަރޭޝަންތައް ކުރާނީ އެ ކަމަށް ބޭނުން ކުރާ ހާއްސަ ސާމާނު ގެންގޮސްގެން ކަމަށް މުޒުނީ ވިދާޅުވި އެވެ.\nއިތުރު ލިޔުންތައް އައްޑޫ އައިޖީއެމްއެޗު އައްޑޫ ޕަބްލިކް ހެލްތް ޑރ. މުހައްމަދު ހަބީބު ޑރ. އަލީ މުޒްނީ


Iran Ge Enme Bodu Manavaru Ga Roave Adiyah Gosfi - Vaguthu\nއީރާނުގެ އަސްކަރީ ސިފައިން ބޭނުންކުރަމުން ދިޔަ އެންމެ ބޮޑު މަނަވަރުގައި އަލިފާން ރޯވެ އަޑިއަށް ހިނގައްޖެއެވެ.\nއީރާންގެ މީޑިއާތަކުން ރިޕޯޓު ކޮށްފައިވާ ގޮތުން، މަނަވަރުގައި އަލިފާން ރޯވެ އަނދަން ފެށުމާއެކު އަލިފާންގަނޑު ނިއްވާލުމަށް މަސައްކަތް ކޮށްފައިވެއެވެ. ރިޕޯޓުތައް ބުނާ ގޮތުން މަނަވަރުގައި ރޯވި އަލިފާންގަނޑު ނިއްވާލުމަށް 20 ގަޑިއިރު މަސައްކަތްކޮށް އެކަން ވަނީ ނާކާމިޔާބް ވެފައެވެ.\nމަނަވަރުގައި އަލިފާން ރޯވެފައިވަނީ ކަނޑުގެ ސިފައިން ތަމްރީނުތަކެއް ފުރިހަމަ ކުރަނިކޮށެވެ. އަދި އެ ވަގުތު މަނަވަރުގައި 400 އެއްހައި ސިފައިން ތިބި ކަމަށާއި، އެ އެންމެން ވެސް ސަލާމަތް ކުރެވިފައިވާ ކަމަށް ރިޕޯޓުތައް ބުނެއެވެ. އޭގެ ތެރެއިން 33 މީހަކަށް ކޮންމެވެސް ވަރަކަށް އަނިޔާވެފައިވާ ކަމަށް ބުނެއެވެ.\nއީރާނާއި އިސްރާއިލުގެ ބޯޓަކަށް ގެއްލުމެއް ލިބިއްޖެނަމަ އެކަމުގެ ތުހުމަތު އެއްގައުމު އަނެއް ގައުމަށް ކުރަމުން އަންނަނީ މި އަހަރުގެ ފެބްރުއަރީ މަހުން ފެށިގެންނެވެ. އަސްކަރީ މަނަވަރުގައި އަލިފާން ރޯވާން މެދުވެރިވި ސަަބަބެއް އަދި ސާފުވެފައެއް ނުވެއެވެ. އީރާނުގެ މީޑިއާ ތަކުން ރިިޕޯޓުކުރާ ގޮތުގައި އަލިފާން ރޯވި ސަބަބެއް ހޯދުމަށް ދަނީ ތަހުގީގް ކުރަމުންނެވެ.\nއަސްކަރީ މި މަނަވަރުގައި އަލިފާނުގެ ހާދިސާ ހިނގާފައިވަނީ ގަލްފަށް ވަންނަ މަގުގައި ގަލްފުއޮފް އޮމާން ސަރަހައްދުގައި އީރާނުގެ ކަނޑުގެ ސިފައިން ކުރިޔަށްގެންދިޔަ އަސްކަރީ ތަމްރީންތަކެއްގައި އެ މަނަވަރު ބޭނުންކުރަމުން ދަނިކޮށް ކަމަށް އިރާނުން ނެރުނު ބަޔާނުގައި ބުނެފައިވެއެވެ. އަދި މި މަނަވަރަކީ އަސްކަރީ ސާމާނާއި ހަތިޔާރު އުފުލުމުގެ އިތުރުން ހަނގުރާމަ ތަކުގައި ވެސް ބޭނުން ކުރަމުންދާ 1977 ވަނަ އަހަރު އިނގިރޭސިވިލާތުގައި ބަނދެފައިވާ މަނަވަރެކެވެ.\nސާބަހޭ އާޔަތުﷲ ހާމަނާއީ!!\nޖޫން 6, 2021 00:26\nالحمد لله...ތި ވީ ހަމަ ރަގަޅައް..ޝީއީން ނަކީ މުނާފިގު މުޑު ދާރު ނުބައި ބައެއް


Coca Cola Ge 10 Naseebverin Russia Ah Furaifi - Vaguthu\nކޮކާ ކޯލާގެ 10 ނަސީބުވެރިން ރަޝިޔާއަށް ފުރައިފި\nކޮކާކޯލާ އިން ރަޝިއާ އަށް ފޮނުވާ މީހުން މިއަދު އެއާޕޯޓްގައި – ވަގުތު އިމޭޖްސް: މުހައްމަދު ޖިމީ\nކޮކާ ކޯލާއިން ކުރިއަށް ގެންދިޔަ ކޮކާ ކޯލާ ވޯލްޑްކަޕް ފިއެސްޓާ ޕްރޮމޯޝަންގެ ފުރަތަމަ 10 ނަސީބުވެރިން ވޯލްކަޕް ބެލުމަށް ރަޝިޔާއަށް ފުރައިފި އެވެ.\nމިއަދު ވެލާނާ އިންޓަނޭޝަނަލް އެއާޕޯޓުން ފުރަތަމަ 10 ނަސީބުވެރިން ފުރިއިރު ޖުމްލަ 30 ނަސީބުވެރިން ހޮވާފައިވެއެވެ. އަދި2އޮފިޝަލުންނާއި އެކު ޖުމްލަ 32 ފަރާތް ވޯލްޑްކަޕް ނިމުމުގެ ކުރިން ރަޝިއާ އަށް ދާނެއެވެ.\n4 ދުވަހާއި3ރޭ ރަޝިޔާގައި ހޭދަކުރާއިރު މި ބައިވެރިން ބެލުމަށް ހަމަޖެހިފައި ވަނީ 23 ވަނަ ދުވަހު އޮންނަ ބެލްޖިޔަމް އަދި ޓިއުނޭޝިއާގެ މެޗެވެ. އަދި އަނެއް 20 ބައިވެރިން މިމަހުގެ 30 ވަނަ ދުވަހު ފުރުމަށް ވަނީ ހަމަޖެހިފައި އެވެ. އެ ބައިވެރިން ރަޝިޔާއަށް ގޮސް ބަލާނީ ވޯލްޑް ކަޕްގެ 56 ވަނަ މެޗެވެ. އެ މެޗް އޮންނަނީ ޖުލައި މަހުގެ ތިން ވަނަ ދުވަހުއެވެ.\nކޮކާ ކޯލާގެ ރާއްޖޭގެ އޮޕަރޭޝަން ޑިރެކްޓަރ މިލިންދު ވިދާޅުވީ، ހަ ބޭފުޅަކަށް އިތުރު ބޭފުޅެއް ގޮވައިގެން ރަޝިޔާއަށް ދިޔުމުގެ ފުރުސަތު މި ދެނީ ހަމައެކަނި މެޗް ބަލާލަން އެކަނި ނޫން ކަަމަށާއި، މިއީ ކުޑަކުުޑަ ޗުއްޓީއެއް ކަމަށެވެ. މިބައިވެރިން ސައިޓް ސީންއާއި ރަޝީޔާގެ ސާކަސް ޝޯއެއް ބަލާލަން ދާނެ ކަމަށް މިލިންދު ވިދާޅުވިއެވެ.\n45 ދުވަހަށް ކުރިއަށްދާ މި ޕްރޮމޯޝަންގައި ބައިވެރިވުމަށް ޖެހޭނީ ކޮކާ ކޯލާގެ ރަންމަތިގަނޑު ޖެހީ 300 އެމްއެލް، 500 އެމްއެލް، 1.25 ލީޓަރުގެ ފުޅީގެ މަތީގެ އަޑީގައިވާ ނަމްބަރު ޖެހޭނީ 2626 އަށް އެސްއެމްއެސް ކުރާށެވެ.\nކޮކާ ކޯލާގެ ފަރާތުން އެކި ޕްރޮމޯޝަންތައް ކުރިއަށްގެންގޮސް، ބްރެޒިލްއަށް ގޮސް ވޯލްޑްކަޕް ބަލާލައި، ޕެރިސްއަށް ގޮސް ޔޫރޯ 2016 ބަލާލުމުގެ ފުރުސަތާއި، އާއިލާއެކު ތައިލެންޑަށް ޗުއްޓީއަށް ދިޔުމުގެ ފުރުސަތާއި، އެކި ކަހަލަ ފޯންތަކާއި، ޓީވީ ފަދަ ހަދިޔާތައް ވަނީ ދިވެހިންނަށް ދީފައެވެ. އަދި މި އަހަރު ތެރޭގައި ފީފާ ވޯލްޑްކަޕްގެ އޮރިޖިނަލް ޓްރޮފީވެސް ގެނެސްދީފައި ވަނީ ކޮކާ ކޯލާއިންނެވެ.\nމޮޑަރން އަހަރީ ޕްރޮމޯޝަން ފަށައިފި\nޖޫން 20, 2018 22:09\nޖޫން 20, 2018 22:16\nތީ ފޭކް. އެމީހުން ބޭނުން ބަޔަކަށް ދެނީ....ހޮވުނު މީހުން އިއުލާން ކުރިކަންވެސް އަދިއަދަށް ދާންދެންވެސް ނޭގެ\nޖޫން 21, 2018 09:30\nތީ ޕުރޮމޯޝަން ތަކަކީ ހަމަ ވަކި ބަޔަކަށް ދޭ އެއްޗެއް އޭގެ ތެރޭގަ ނަސީބު ރަނގަޅު މީހުން ގިނައީ ނޫންތެ ؟


Lara ge vaahaka: Beynunvanee yaaraa\n(29 މެއި 2019 އާ ގުޅޭ)\n"ދާއިންތޯ...." ޝިމާދު ޔަގީންކޮއްލިއެވެ.\n"ދާއިން ވާހަކަދައްކަނީ......ތީކޮންބޭފުޅެއްތޯ" ދާއިން އެއީ ކާކުކަން އޮޅުންފިލުވަން އަވަސްވެގަތެވެ.\n"އަޅުގަނޑުމީ މަންހާގެ ދޮންބެ، ދާއިން އާޢި ބައްދަލުކޮއްލަން ބޭނުންވާތީ، މިގަޑި ބިޒީތޯ" ޝިމާދު އޭނަގެ ބޭނުން އޮޅުންފިލުވާދިނެވެ.\n"ކޮންތާކަށްތޯ ދާންވީ" ދާއިން ކެތްތެރިކަން ކުޑަގޮތަކަށް އަހާލިއެވެ. އެއާއިއެކު ޝިމާދު ދާންވީތަން ބުނަމުން ފޯންކޯލް ކުރުކޮއްލިއެވެ. ދާއިން ފޯނުގެ އަތްގަނޑު ބާއްވަލަމުން އަވަސްވެ ގަތީ ކެބިންއިން ނުކުތުމަށެވެ.\n"ކާއިލް، އައިލްބީ ބެކް.......ވަރަށް މުހިއްމު ކަމެއްޖެހިއްޖެއްޔާ ގުޅާތި" އޮފީހުން ނުކުންނަން ދިޔަ ދާއިން ކާއިލްއަށް ބަލާލަމުން ބުނެލިއެވެ.\nސީގަލް ރެސްޓޯރެންޓުގެ ފުރަތަމަ ފަންގިފިލާއަށް ދާއިން އެރުމާއިއެކު އޭނައަށް އެންމެ އެތެރެ މޭޒުގައި ތިބި ތިންމީހުން ފެންނާކަށް ސުކުންތެއްވެސް ނުނެގިއެވެ. އެހެނީ އެތަނުގައި އެމީހުންނޫން އެކަކަވެސް އެވަގުތު ނެތުމުންނެވެ.\n"ވަޑައިން.......އިށިންނަވާ" ޝިމާދުއަށް ދާއިން ފެނުމާއިއެކު ކުޑަކޮށް ތެދުވެލަމުން އިޙްތިރާމާއިއެކު ބުނެލިއެވެ. އަދި އެއްފަރާތުގައި ހަމައެކަނި ހުސްކޮށް އިން ގޮނޑިއަށް އިޝާރާތްކޮއްލިއެވެ.\n"އައްޞަލާމް ޢަލައިކުމް.........." ދާއިން ގޮނޑީގައި ހަމަޖެހިލުމާއިއެކު ސަޢީދު ވާހަކަދައްކަންފެށިއެވެ. އެމީހުން ދާއިން އާއި ބައްދަލު ކުރަންޖެހުނު ބޭނުން ބުނެދިނެވެ. ދާއިން އާއި މަންހާގެ ކައިވެނީގެ ވާހަކަދެއްކިއެވެ. އަދިވެސް ދާއިން ބޭނުންނަމަ އެކައިވެނި ކުރުމަށް ސަޢީދު މިހިރީ ވަލީދޭގޮތަކަން ހާމަކުރިއެވެ. ޝަރަފް އާއި ޝިމާދުވެސް އެމީހުންގެ ހިޔާލު ފާޅުކުރިއެވެ. ދާއިންއަށް މަންހާގެ އާއިލާ އޭނަދެކެ ލޯބިވާ މިންވަރު އެނގިގެންދިޔައެވެ. އަދި ކައިވެންޏާއިމެދު އޭނަގެ ވިސްނުންހުރިގޮތް ސަޢީދުއަށް ކިޔާދެމުންދިޔައެވެ.\n"ހަވީރުން ވަގުތެއްވެއްޖެނަމަ އަޅުގަނޑުމެންގެ ގެއަށް ދާއިން ދުރުވަންވާނެ، މަންކޮއަށް ގަބޫލެއްވެސް ނުކުރެވޭނެ މިހާއަވަހަށް ކައިވެނި ހަމަޖެހިދާނެކަމަށް" ޝިމާދު ދާއިން އާއި ސަލާމްކޮއްލަމުން ދައުވަތު އެރުވިއެވެ. އެއާއިއެކު ކައިރީގައި ހުރި ޝަރަފްވެސް ހިނިތުންވެލިއެވެ.\n"އިރާދަކުރެއްވިއްޔާ ހަވީރު ފަހެއްޖަހާލާކަން ހާއިރު ދެވޭތޯ ވަރަށް މަސައްކަތްކުރާނަން، ހުރިހާ ކަމެއް ނިމިއްޖެނަމަ އަޅުގަނޑު ދެން ގޮސްލަނީ" ދާޢިން ޝިމާދުއަށް ޖަވާބުދާރީވުމަށްފަހު ދިއުމުގެ ހުއްދައަކަށް ސަޢީދުގެ ގާތުން އެދުނެވެ.\nދާއިން އެނބުރި އޮފީހަށް ދިޔައެއްކަމަކު އެއްވެސް މަސައްކަތަކަށް ދޭންބޭނުންވި ސަމާލުކަމެއް ނުދެވުނެވެ. އޭނައަށް ވިސްނެމުންދިޔައީ މަންހާ އާއި ދޭތެރޭގައެވެ. ހަވީރު އެގެއަށް ދިއުމުގެ ފުރުޞަތު ލިބުނުކަން މަންހާއަށް ނޭންގީ ހަމަ ގަސްދުގައެވެ. މަންހާއަށް ނޭގި ބައްދަލު ކުރަން ދިއުމުން އޭނަ މާއުފާވާނެކަން ދާއިންއަށް އެނގޭތީއެވެ. އަނެއްކޮޅުން ޒަރާއަށް ކޮންމެވެސް ގޮތަކުން އޭނަ ދެވަނަ ކައިވެންޏެއް ކުރާކަން އަންގަދޭންވެސް އެބަޖެހެއެވެ. ދާއިން އޭނަގެ ސުވާލުތަކުގެ ޖަވާބެއްކަމުގައި ދެކުނީ ޒައުލްއެވެ. ހުރިހާ ކަމަކަށްވެސް ޒައުލްގެ އަތުގައި ހައްލުއޮންނާނެކަން އޭނައަށް އެނގެއެވެ. އަވަސް އަވަހަށް އޭނަ ގުޅީ ޒައުލްއަށެވެ. އޭނަގެ ކައިވެނީގެ ޚަބަރު ދޭ އެންމެ ފުރަތަމަ މީހަކީ ޒައުލް ކަމުގައިހެދިއެވެ.\n"ކޮބާތަ ތިބުނަން އުޅޭ ބޮޑުވާހަކައަކީ..........އުހޫ......މަޑުކުރޭ، ލެޓްމީ ގެސް.............ހެ ހެ ހެ ހެ، ބިޓުގަނޑުގެ އާއިލާ އޯކޭވީދޯ.........." ދާޢިންގެ ކެބިންގެ ދޮރުލައްޕާލާފައި އައިސް، ދާއިންގެ މޭޒުކުރިމަތީ ހުރި ދެގޮނޑިން ކުރެ ގޮނޑިއެއްގައި ޒައުލް އިށިންނަމުން ބުނެލިއެވެ. އާދައިގެ މަތިން ސަމާސާކޮއްލީއެވެ.\n"ކައިވެނި ހަމަޖެހިއްޖެ، އަހަރެން ކައިރީ ޒައްލޭ ވީ ވައުދު ހަނދާން އެބަހުރިތަ؟" ދާއިން އޭނަގެ ހަށިގަނޑު ގޮނޑީގެ ތެރެއަށް ދޫކޮއްލަމުން ބުނެލިއެވެ. ޒައުލް ފެނުމުން އޭނައަށް ހަމަޖެހުން ލިބިގެންދިޔައެވެ.\n"ހަނދާން އެބަހުރި، ދާއިންލައްވާ އިތުރު ކައިވެންޏެއް ކުރުމަށް އެދުވަހު އެހެން ބުނީ، އެކަމަކު ވަޢުދެއްވާނީ ހަމަ ވަޢުދަކަށް، އަދި ކައިވެނި ކުރެވުނީކީ ނޫނެއްނު، ދާއިން އަނބިގަބޫލުކޮއްފީމޭ ބުނާ ވަގުތުން ފެށިގެން އަހަންނަށް ދުންފަތް ހަރާމް ވާނެ..........އަދި އެވަގުތު ޖެހެންދެން އޭގެން އަރާމު ހޯދި ދާނެ..........."ޒައުލް ހީލާފައި ބުނެލިއެވެ.\n"އަހަންނަށް އަދިވެސް ގަބޫލެއް ނުކުރެވޭ، އަހަރެން މިއުޅެނީ ދެވަނަ ކައިވެންޏެއް ކުރަންކަމެއް، ދެއަންބިން ގެންގުޅޭނީ ކިހިނެތްކަމެއްވެސް ނޭގެ، ދެއަންބިންނަށް އެވަރަކަށް ލޯބި ދެވޭނެބާއޭ ހިތަށް އަރާ..........ކައިވެނީގެ ތާރީޙު ކަނޑައެޅުނެއްކަމަކު އަހަރެން އެންމެ ހާސްވަނީ ކައިވެންޏަށްފަހު ދެންވާނެ ގޮތަކާއިމެދު............" ދާއިން އޭނަގެ ސިކުނޑިއަށް އަރަމުންދިޔަ ހިޔާލުތައް ޒައުލްއަށް ކިޔާދިނެވެ.\n"ކޮންކަމަކާ ހާސްވަނީ، ނުލާހިކު ރީތި ޅަ އަންބަކު ގާތުގައި އޮންނައިރު އިތުރު ކަންތައްތަކާ ނުވިސްނޭނެ...........ހަމަގައިމުވެސް މަށަކަށް ނުވިސްނޭނެ އެހެންއެއްވެސް ކަމަކާ..............ކޮޓަރިންވެސް ނުނިކުންނާނަން ހަފްތާއެއް ފަހުން ނޫނީ..........ޝީޒް ސޯ ހޮޓް........" ޒައުލްގެ ސަމާސާ ކުރުމުގެ އާދައަކީ ކަށީގައި ހިފާފައިވާކަމެކެވެ.\n"ޒައްލޭވެސް މީހަކާ އިންނަންވީނު، އަހަރެން ކައިވެނި ނުކޮއްގެން އުޅޭނެ، އެކަމަކު ތިމާ މީހާ މިހުންނަނީ ހަމަ ހުއްހަށް............ރީތި އަންހެން ކުދިން ފަހަތުން އަބަދަކު ނުދުވެވޭނެ، އުމުރުގަ ތަންއޮއްވަ ރަނގަޅު ކައިވެންޏެއް ކުރުމުން، މުސްކުޅިވާދުވަހު އެކުގައި އުޅޭނެ ބައިވެރިއަކު ވާނެކަން ޔަގީން..........އޭ ހޮޓް ވިޔަސް އެއީ މިހާރު އަހަރެންގެ ވާންއުޅޭ އަނބިމީހާ...........ހެ ހެ ހެ............ޒައްލޭ..........އަހަންނަށް ޒާރާ އާއިމެދު އަދިވެސް ވިސްނެނީ، މަންހާ ގެއަށް ގެންނަތަނުން އޭނަ ހިޔާލު ބަދަލުވެއްޖެޔާ ދެން ހަދާނީ ކިހިނެތް..........." ދާއިން ވާހަކަދެއްކިއެވެ.\nދުވަހުގެ ބާކީ އޮތްތަނުގައި ދާއިން އޭނަގެ ވަގުތުތައް ދުއްވާލީ ޒައުލް އާއިއެކުގައެވެ. އަދި ހަވީރު އޮފީސްގަނޑި ނިމި ހުރިހާ މުވައްޒަފުން އޮފީހުން ނުކުތުމާއިއެކުހެން އޮފީސް ތަޅުލައިފިއެވެ. އޭރުވެސް ޒައުލް ދާއިން އާއިއެކު ހުއްޓެވެ. އެދެމީހުންވެގެން ގޮސް ދާއިންގެ އެޕާރޓްމެންޓަށް ވަނުމުން ޒާރާއަށް ޒައުލްފެނި ފިލަން ދުއްވައިގަތެވެ.\n"ޔަގީން، އެހީކުރީ އަހަރެން ޒާރާ ބަލަންވެގެން އައިކަމަށް، ޑޮކްޓަރު ކަށިގަނޑު ދެކެ ނިކަން ރުޅިއާދެއެއްނު..........." ޒައުލް ހިނިއައިސްފައި ދާއިންއަށް ބުނެލިއެވެ.\n"އިމީ.......ކޮބާ މަންމަ.........." ދާއިންއަށް މޫމިނާ ނުފެނުމުން އިމީގެ ގާތުން އަހާލިއެވެ.\n"ކޮޓަރީގަ.......ގޮވާލަނީތަ" އިމީ މޫމިނާއަށް ގޮވާލަ ދެންތޯ އަހާލިއެވެ.\n"ނޫން، މަންމަ އަރާމުކޮއްލަނީކަމަށްވެދާނެ...........، ޒައުލްއަށް ކޮފީ ގެނެސްދީ، އަދި ހަވީރު ސައިބޯން ހުރި އެއްޗެއްވެސް.............އޭ ޒައްލޭ މަމިދަނީ ފެންވާރަލަން، މިހާރު ލަސްވެސް ވެއްޖެ.........." ދާއިން އޭނަގެ ކޮޓަރިއާއި ދިމާލަށް ދިޔައެވެ.\nމަންހާގެ ކޮޓަރީގައި ޖޫން އިންއިރު އޭނައަށްވެސް މަންހާއަށް އައިސްފައިވާ ބަދަލު ފާހަގަކުރެވުނެވެ. ދާއިންގެ އެކިވާހަކަތައް އޮޅުންފިލުވަމުން ޖޫން ދިޔައިރު އޭނައަށް ކަމެއް ފާހަގަކުރެވުނެވެ. އެއީ މަންހާއަށް ދާއިން އާއި ބެހޭގޮތުން މާބޮޑު އެއްޗެއް ނޭގޭކަމެވެ. އެހެންނަމަވެސް އޭނަ ދާއިންއަށް ވަރަށް އިތުބާރުކުރެއެވެ.\n"މަންމަ މިއަދު އެއްގޮތަކަށްވެސް ވާހަކައެއްނުދައްކާ، އެހެންނޫނި އަޅުގަނޑު ތިރިއަށް ފައިބާއިރަށް ކާންގޮވާނެ.........ދޮންބެދައްތާ، އަޅެ މަންމަދެން ވާހަކައެއް ނުދައްކާނެތަ؟ މަންމަ އެހެން ބުނާކަށް ނުވާނެއެއްނު..........ބައްޕަވެސް ބުނުއްވި އެކަމާ ނުވިސްނާށޭ، މަންމަ އެހެން ބުނިއެއްޗެއް ނޫނޭ އެއީ..........އަޅުގަނޑަށް ހަމަ ހީވަނީ މަންމަ އަސްލުވެސް މީންކޮށްފަ ބުނި އެއްޗެއްހެން އެއީ" މަންހާ ސުވާލުގެ ނަޒަރަކުން ޖޫންއަށް ބަލާލިއެވެ.\n"ބައްޕަ ބުނުއްވީ ތެދެއް، މަންމަ ރުޅިއައިސްފައި ހުއްޓަސް ދެތިންދުވަހެއްގެ ތެރޭ އެރުޅިގަނޑު މައިތިރިވެ ހަމައަކަށް އެޅިދާނެ.........މަންކޮ އެކަމާ ނުވިސްނާ..........މިހާރު ދެން ވިސްނަންވީ ބައްޕަ ދާއިންއަށް އެޚަބަރު ދިނީމަ ވާނެގޮތަކާއިމެދު........." ޖޫންގެ އަތުގައި އޮތް މޯބައިލް ފޯނު ރިންގުވީ އެވަގުތުއެވެ.\n"ޝަރަފް........." ޖޫން ފޯނު ނެގިގޮތަށް ބުނެލިއެވެ.\n"ހެލޯ........ދޮންބެދައްތާ، މަންކޮ އެބަހުރި ތަ ކައިރީ، އެހެންވެއްޖެޔާ ދުރަށް ޖެހިލަބަލަ، ވާހަކައެއް ބުނަންވެގެން.........." ޝަރަފް ފޯނުގެ އަނެއްކޮޅުން ބުނިއަޑު ޖޫންއަށް އިވުނެވެ.\n"ހޫމް، ދެން ބުނެބަލަ" ޖޫން ބުނެލިއެވެ.\n"ވަރަށް އަވަހަށް ސައިތައްޔާރު ކޮއްލަބަލަ، އަޅުގަނޑާ ދޮންބެއާ މިދަނީ މެޙެމާނެއް ގޮވައިގެން.........މަންކޮއަށް ސަޕްރައިޒެއް ދޭންވެގެން..........މަންކޮ ކައިރި ނުބުނައްޗޭ........ދާއިން މިހާރު ނައްޓާލައިފި ގެއަށް ދިއުމަށް، އަޅުގަނޑާ ދޮންބެސް މިއުޅެނީ ގެއަށް ދިއުމުގެ މަގުމަތީ......އަވަސް ކުރައްޗޭ......." ޝަރަފްގެ ވާހަކަތަށް އަޑުއިވުނު ޖޫންގެ ތުންފަތަށް ވެރިކުރުވި ހިނިތުންވުމާއިއެކު ހުދުހުދު ދަތްތައްވެސް ފެނިގެންދިޔައެވެ.\n"މައްސަލައެއް ނޯންނާނެ، ހަމަ މިހާރު މިއުޅެނީ ތިކަމާ.........." ޖޫން އެހެން ބުނެލަމުން ފޯނުބޭއްވިއެވެ.\n"ކިހިނެއްވީ؟" މަންހާ ސުވާލުކުރިއެވެ.\n"ތިއްތޭ މޮޅުވާހަކައެއް ބުނެލީ، ގެއަށް އަންނައިރު ވަރަށް މީރުކޮށް ސައި ހަދާފަ ބަހައްޓައްޗޯ.......މަންކޮ އިނދޭ.........މިހާ ލަސްވީމަ ނޭގެ ގްރީންވިލްގަ ހެދިކާ ހުންނާނެކަމެއްވެސް، އެހެންވިޔަސް އަންނާނަން ކޮންމެވެސް ގޮތަކުން އެމީހުންނަށް ސައިތައްޔާރުކޮއްފަ" ޖޫންގެ ވާހަކަތުގައި ހާއްޞަކަމެއްނެތެވެ. މަންހާ އޭނަގެ ކޮމްޕިއުޓަރ ކައިރީ އިށީނީ ޖޫން ނުކުމެގެން ދިއުމުންނެވެ. އޭނަ ދަމުންދިޔައީ މަންހާގެ ކޮޓަރި ދޮރުވެސް ލައްޕާފައެވެ.\nމަންހާ ކޮމްޕިއުޓަރ މޭޒުގެ ކުރިމަތީ ހުރި ބޮޑުގޮނޑީގައި އިށީނދެއިންއިރު ދެފައިވެސް އިނީ ގޮނޑިއަށް ނަގައިގެންނެވެ. އެއްއަތުން މޭޒުގައި ހިފަހައްޓާލައިގެން އިނދެ އެއްވަރަކަށް ގޮނޑި އަނބުރާލަ އަނބުރާލަ އިނެވެ. އެއީ މިހާރު ކުރީގެ މަންހާކަން ކޮންމެ މީހަކަށްވެސް ފާހަގަވާނެއެވެ. ކޮމްޕިއުޓަރުން ފޭސްބުކްއަށްވަދެ ރަޙުމަތްތެރިންނަށް ޕްރައިވެޓް މެސެޖަކުން އޭނަގެ އުފާވެރިކަން ހިއްޞާކޮއްލިއެވެ. އަލީޝާ އާއި އަމާނީގެ ފޭސްބުކް ވޯލްގައި އިނގިރޭސިބަހުން އެކުވެރިކަމާއި ބެހޭ ރީތި ބަސްކޮޅެއް ލިޔެލިއެވެ. އަނެއްކޮޅުން ވިންއެމްޕް ހުޅުވާލުމަށްފަހު އޭނަގެ ހިތާ ގުޅިފައިވާ ޙާއްޞަލަވަ ޖަހާލިއެވެ.\nކޮޓަރީގެ ދޮރުހުޅުވި ކަމެއް މަންހާއަކަށް ނޭގެއެވެ. އޭނައަށް ހައިރާތެއްވީ ޝަރަފް ގޮވާލުމުންނެވެ. އަވަސް އަވަހަށް ލަވަ ނިއްވާލާފައި ގޮނޑިއަނބުރާލިއެވެ. ގޮނޑީގައި އިން ދެފައި ވަގުތުން ތިރިކޮއްލެވުނީ އެކޮޓަރީގައި އޭނަގެ ކުރިމަތީ ތިބީ ހަމައެކަނި ޝަރަފް އެކަނިނޫންވީމައެވެ. ލުއިލުއި ހިނިތުންވުމަކާއިއެކު މަންހާއަށް ބަލަހައްޓައިގެން ޝަރަފްގެ އެއްފަރާތުގައި އޭނަގެ ފަހަތަށް ވާގޮތަށް ހުރި ދާއިން ފެނުމުން މަންހާގެ ނޭވާ ހުއްޓެން އުޅުނުހެން ހީވިއެވެ. ދެމީހުންނަށް އަވަސް ނަޒަރެއްދެވުނީ ލިބުނު ހައިރާންކަމުންނެވެ. އަވަސް އަވަހަށް ލައިގެން ހުރި ހެދުމަށް ދަމާލަމުން އިސްތަށިގަނޑު ރީތިކޮއްލެވުނީ އިޙްތިޔާރަކާއި ނުލައެވެ. ދާއިންގެ ކުރިމަތީގައި އަބަދުވެސް ރީތިވެލައިގެން ހުރުމަށް އޭނަ ބޭނުންވާތީއެވެ.\n"ސޮރީ......" ޝަރަފު މަންހާގެ ދާދިގާތުގައި ހުއްޓި އޭނަގެ އަމިއްލަ ކަންފަތުގައި ހިފާލަމުންބުނެލިއެވެ. ޝަރަފްގެ އެޢަމަލުން މަންހާ ކައިރިއަށް ހިނިއައެވެ. އަދި ޝަރަފްގެ ދެއަތުގައި ހިފާ ތިރިކޮއްލިއެވެ.\n"ޔޫ ވިލް އޯލްވޭސް ބީ މައި ބޭބީ ސިސްޓަރ، ތިއްތޭ މަސައްކަތްކުރީ ދާއިން އާއި މަންކޮ ދުރުކޮއްލުމަށް، އެކަމަކު އެއީ އަދި އެންމެ ރަނގަޅު ގޮތް ނޫންކަން މިހާރު ވިސްނިއްޖެ، މިއައީ ދާއިން ގޮވައިގެން......." ޝަރަފް ފަހަތަށް އެނބުރި ދާއިންއަށްވެސް ބަލާލިއެވެ. މަންހާގެ އަތުގައި ހިފައިގެން ހިނގައިގަތީ ދާއިންގެ ކައިރިއަށެވެ.\n"މަންކޮ ދާއިން އާއި ހަވާލު މިކުރަނީ ދުވަހަކުވެސް އޭނަ ދެރަވާނެކަހަލަ ކަމެއް ދާއިން ނުކުރާނެކަމަށް އުއްމީދުކުރަމުން" ޝަރަފް މަންހާގެ އަތްތިލަ ދާއިންއަށް ދިއްކޮއްލަމުން ބުނެލިއެވެ.\n"މިއަތުގަ ހިފަން ނިންމީ ދުވަހަކުވެސް ދޫކޮއްނުލާގޮތަށް، އަޅުގަނޑާއި ހަވާލުތިކުރެއްވި އަމާނާތައް ރައްކާތެރިވާނަންކަމުގެ ޔަގީންކަންދެން" ލުއި ހިނިތުންވުމަކާއިއެކު މަންހާގެ މޫނަށް ބަލާލަމުން ދާއިން ބުނެލިއެވެ.\nޝަރަފް އެކޮޓަރިން ނުކުންނައިރަށް ދާއިން މަންހާގެ އަތުން ދޫކޮއްލައިފިއެވެ. އޭނައަށް މަންހާ ފެނުމުން އުފާވިއެވެ. ހިތަށް ހަމަޖެހުން ލިބި މަންހާ އާއި ވާހަކަދައްކާލުމަށް ބޭނުންވިއެވެ. އެހެންނަމަވެސް އަހާލާނީ ކީކޭކަމެއް ނުވިސްނުނެވެ. މަންހާ އޭނަގެ ކޮމްޕިއުޓަރ ކައިރީ ހުރި ގޮނޑި ދާއިން އިށީނުމަށް ދައްކާލިއެވެ. ދާއިން މަޑުމަޑުން އައިސް އެގޮނޑީގައި އިށީނެވެ. އޭނަގެ ނަޒަރު ހުއްޓިފައިވަނީ މަންހާއަށެވެ. އެނދުގައި އިށިންގޮތަށް މަންހާއަށްވެސް އިސްޖަހާލެވުނީއެވެ. ދެމީހުން ބައްދަލުވާ ކޮންމެ ފަހަރަކު އެދެމެދަށް ނޭގޭ ހިމޭންކަމެއް ވެރިކުރުވަނީ ކީއްވެކަމެއްނޭގެއެވެ. ދެހިތުގައި ޖަހަމުންދިޔައީ ތަފާތު ވިންދެއްކަންނޭގެއެވެ. އެހެންނޫނީ ގައިމުވެސް ދެމީހުން ދުރުގައި އުޅެންޖެހުމުން ކުރެވުނު ހިތި އިޙްސާސްތައް ބަންޑުންކޮއްލީހެވެ. އެކަކު އަނެކަކަށްޓަކައި ހިތްހުޅުވާލަން މިފަދަ ރަނުގެ ފުރުޞަތެއް ކޮބާހެއްޔެވެ.\n"މަންކޮ.......ދާއިން ގޮވައިގެން އާދޭ ސައިބޯން" ކުއްލިއަކަށް ހުޅުވާލި ކޮޓަރީގެ ދޮރާ ދިމާލަށް މަންހާ އާޢި ދާއިންއަށް ބަލާލެވުނެވެ. ދޮރުމަތީ ހިނިތުންވެލައިގެން ހުރި ޖޫން ވާހަކަދެއްކީ މަންހާ އާއިއެވެ. އަދި މަންހާ ބޯޖަހާލުމާއިއެކު އަވަސް އަވަހަށް ހިނގައްޖެއެވެ.\n"ހިނގާ ސައިބޯން" މަންހާ އެނދުންތެދުވެ ދާއިންއަށް ބުނެލިއެވެ. އެވަގުތު ދާއިން މަންހާއަށް އެއް އަތްދިއްކޮލިއެވެ. މަންހާ ކުޑަކޮށް އަތްހިއްލާލުމާއިއެކު ދާއިންގެ އަތްތިލައިގައި ހިފާލިއެވެ. ދާއިން މަޑުމަޑުން އޭނަގެ ކައިރިއަށް މަންހާ ގެނައެވެ.\n"މަންހާ ރަނގަޅަށް ވިސްނާފަތަ އަހަންނަށް ޖަވާބެއްދިނީ، މަންހާއަށް ހީވޭތަ އަހަންނާއި އިނދެގެން މަންހާއަށް އުފަލުގަ އުޅެވިދާނެހެން........" ދާއިން ޔަގީންކުރަން އަދިވެސް ބޭނުންވާ ކަހަލައެވެ.\n"އަހަރެންގެ މިނިންމުން ދުވަހަކުވެސް ބަދަލެއްނުވާނެ، އަމިއްލަ ހިތްހަމަޖެހުމާ އުފަލައްޓަކައި ކައިވެންޏެއް ކުރާނަމަ، އަހަރެން އެކައިވެނި ކުރާނީ ދާއިން އާއި، ހަމައެކަނި ދާއިން އާއި...............ދާއިންގެ ހިޔާލު ބަދަލުވީތަ؟ މިހާރު ދެވަނަ ކައިވެންޏެއް ކުރުން މުހިއްމު ނޫނީތަ؟" ކަންބޮޑުވުމާއިއެކު މަންހާއަށް އަހާލެވުނެވެ. އަދި ދާއިންގެ އަތުގެ ތެރޭއޮތް މަންހާގެ އަތްތިލަ ދަމައިގަންނަމުން ދެއަތުން ދާއިންގެ މޫނުގައި ހިފާ އޭނަ އާއި ދިމާލަށް އުފުލާލެވުނެވެ. ދާއިން މަންހާގެ ތޫނުފިލި އެބޮޑު ދެލޮލަށް ބަލާލުމަށްފަހު އޭނަގެ އުނަގަނޑުގައި ދެއަތްވަށާލުމާއިއެކު މޫނުފޮރުވާލިއެވެ.\n"އަހަރެންގެ ހަޔާތަށް އިތުރުބައިވެރިއަކު ބޭނުންވޭ، އެބައިވެރިއަކީ މަންހާކަމުގައިވުން އަހަންނަށް އެދެވެނީ ކީއްވެކަމެއްނޭގެ.........އަހަރެންގެ ޒަމީރު މަންހާއަށް އިތުބާރު ކުރަންވީ ސަބަބެއްވެސް ނުވިސްނުނު............އަހަރެންނަށް ޒާރާ ވަރަށް މުހިއްމު ވަރަށް ލޯބިވެސްވޭ......އެކަމަކު މަންހާއަށް ދެރަގޮތެއް ހަދާކަށް ނުކެރޭނެ، ބިރުގަންނަނީ ދިރިއުޅުމުގައި ކަތި ފިޔަވަޅެއް އެޅިދާނެތީ......."ދާއިން ލޯމަރާލައިގެން އިނދެ ބުނެލިއެވެ.\n"ޒާރާހާ އަހަރެން ހާއްޞަނުވިޔަސް، ދާއިންގެ ދިރިއުޅުމުން އަހަންނަށް ޖާގައެއްލިބުންވެސް އެއީ އަހަންނަށް މިންވަރުކުރެއްވި ހާދަ ބޮޑުނިއުމަތެކޭ.......ދާއިން އަހަރެންދެކެ ލޯބިނުވިޔަސް އަހަރެންގެ އެއްވެސް ޝަކުވާއެއްނެތް، ދުވަހަކުވެސް އިރާދަ ކުރެއްވިއްޔާ އެޝަކުވާއެއް ނުކުރާނަން...........އަހަރެންގެ މަގާމު އަހަންނަކަށް ނޯޅޭނެ........ދާއިން..........އަހަންނާއި ކައިވެނިކުރުމަށްފަހު ދެން ދުވަހަކުވެސް އަހަރެން ދާއިންގެ ހަޔާތުން ބޭރުކޮއްނުލައްޗޭ...........ޕްލީޒް، އަހަރެންނާއި ކައިވެނި ކުރަން ބޭނުންވާނަމަ ހަމައެކަނި އެކަމަށް ވަޢުދުވެދީ، ޕްލީޒް ދާއިން، ބުނެބަލަ...........ކައިވެންޏަށްފަހު ދުވަހަކުވެސް އަހަރެން ވަރިނުކުރާނަންކަން..........ޖަސްޓް ޕްރޮމިސްމީ.........ޕްލީޒް" މަންހާ ބުނެލިއެވެ. އަދި ގުދުވެލަމުން ދާއިންގެ ބޮލުގައި ބޮސްދިނެވެ.\n"އައި ޕްރޮމިސް، އަހަރެން މަންހާ އާއި ކައިވެނިކުރާނީ ދުވަހަކުވެސް ވަރިނުކުރާގޮތަށް.......ކިތަންމެ ބޮޑުއިމްތިހާނެއް ކުރިމަތިވިކަމުގައިވިޔަސް އަހަރެން މަންހާ ވަރިއެއްނުކުރާނަން..........އައި ޕްރޮމިސް ޑިއަރ......." ދާއިންވެސް މަންހާގެ އުނަގަނޑުގައި ވަށާލެވިފައިވާ ދެއަތަށް ބާރުލަމުން އޭނަގެ މޫނުބޮޑަށް ފޮރުވާލިއެވެ.\n"ބައްޕަ ބުނުއްވީ ކީކޭކަމެއް އަދި ނުބުނަމެއްނު........"މަންހާ އަހަން ބޭނުންވެފައި ހުރި ސުވާލެއް އަހާލިއެވެ.\n"އަހަރުމެންގެ ކައިވެނި ހަފްތާއެއްގެ ތެރޭ ކުރެވޭނެޔޭ ބުނެފިއްޔާ އުފާވާނެތަ؟" މިހެން އަހާލަމުން ދާއިން މަންހާގެ މޫނަށް ބަލާލާފައި ހިނިތުންވެލިއެވެ.\n"ހޫމް......." މަޑުމައިތިރިކަމާއިއެކު މަންހާ ހޫލައްވާލިއެވެ.\n"މަންހާގެ ބައްޕަ އެދިލެއްވީ ކައިވެނި ކުރުމަށްފަހު ނޫނީ މިގެއިން ބޭރަށް މަންހާ ނުގެންދެވޭނެކަމަށް، ކައިވެނި އަވަސް ކުރަން އަހަރެން އެދުމުން އެކަމާ ދެކޮޅެއް ނުހެދި، އަހަންނަށް އެހާ ފަސޭހައެއް ނޫން މަންހާ އާއި ބަދަލު ކުރުމަށް މިގެއަށް އަންނާކަށް، އަނެއްކޮޅުން މަންހާގެ މަންމަ ނުގަބޫލުކަން އަހަންނަށް އެނގޭ.........." ދާއިންގެ ވާހަކަ މެދުކަނޑާލަން ޖެހުނީ އަނެއްކާވެސް ޖޫން ދޮރުހުޅުވާލުމުންނެވެ. ދާއިން އަވަސް އަވަހަށް މަންހާގެ އުނަގަނޑުން ދޫކޮއްލާ ގޮނޑީގައި ހަމަޖެހިލިއެވެ. މަންހާއަށްވެސް ފަހަތަށް ފިޔަވަޅު އަޅާލެވުނީ ދާއިން އާއި ދުރަށް ޖެހިލުމަށެވެ.\n"ސައި ޖޯޑު މިހާރު ހިހޫވެއްޖެ، ހާދަ ލަސްވަނީ، ބައްޕަވެސް އެބަ އިންނެވި............" މިފަހަރުވެސް ޖޫން ބުނަންބޭނުންވި ވާހަކަ ބުނެވުމާއިއެކު ދިޔައެވެ. އޭނައަށް މަންހާ އާއި ދާއިންގެ ހަރަކާތްތައް ފާހަގަވިއެއްކަމަކު އެކަން އެމީހުންނަށް ސިއްރުކުރިއެވެ.\nކާމޭޒު ފެންނަ ހިސާބަށް ކީއްކުރަން ކޮޓަރިން ބޭރަށްވެސް ވަސީމާ ނުނިކުތެވެ. ތުންދަމާ ދެލޯހިމަކޮއްލައިގެން އެނދުގައި އިނީ ހިތާހިތާ ދާއިންއަށް އެއްޗެހި ކިޔަމުންނެވެ. އަދިވަކިން ރުޅިގަދަވަނީ އާއިލާގެ ދެންތިބި މީހުން އޭނައަށް އެއްބާރުލުން ނުދޭތީއެވެ. ޓީވީ ހުޅުވައިގެން އިނެއްކަމަކު އެއަށްވެސް ސަމާލުކަމެއް ނުދެވެއެވެ. އިރިއިރުކޮޅާ ރިމޯޓަށް އޮބާލަމުން ޗެނެލް ބަދަލުކޮއްލާނެއެވެ. ސަޢީދު ކޮޓަރިއަށްވަނުމުންވެސް ކުދިކިޔާލިއެވެ.\nސައިބޮއެ ނިމިގެން ދާއިން ކުޑައިރުކޮޅަކު މަންހާގެ ގާތުގައި މަޑުކޮއްލިއެވެ. އޭނައަށް ގެއަށް ދެވުނުހާ އަވަހަކަށް އާއިލާއަށް މިއުފާވެރި ޚަބަރު ދޭނަންކަމުގައި ބުންޏެވެ. އަދި ކައިވެނީގެ އެކިއެކި ވާހަކަދެއްކިއެވެ. ދާއިން ކައިވެނީގެ ހަފްލާ ބާއްވަން ހަމަޖެހިފައިވާ ގޮތް މަންހާއަށް ކިޔާދެމުންދިޔައެވެ. މަންހާއަށް ދާއިންގެ ކޮންމެ ހުށަހެޅުމެއްވެސް ކަމުދިޔައެވެ. ދާއިން ބޭނުންވަނީ ކައިވެނީ ހަފްލާ ވީހާވެސް ކުޑަކޮށް ބޭއްވުމަށެވެ. ދެފަރާތުގެ އާއިލާ އާއި ގާތް ރަޙުމަތްތެރިންގެ މެދުގައި ބޭއްވުމަށެވެ. މަންހާއަށް އެގޮތްވެސް ރަނގަޅުވީ އެއީ ދާއިން ބޭނުންވާ ގޮތްކަމުގައި ވީމައެވެ. އެގެއިން ނުކުމެގެން ދަމުން ދާއިން މަންހާގެ ކޯތާފަތުގައި ފިރުމާލިއެވެ. ކިތަންމެ އިރެއްވިޔަސް މަންހާ ދާއިން ފޮނުވާލާކަށް ބޭނުމެއްނުވެއެވެ. ވާހަކަތަކެއް ނުދެއްކިކަމުގައިވިޔަސް ކައިރީގައި ފެންނަ ހިސާބުގައި އިނަސް އެވަރުންވެސް މަންހާގެ ހިތްހަމަޖެހެއެވެ. އެހެންނަމަވެސް ދާއިންގެ ނިންމުންތަކަށް އޭނަގެ އެއްވެސް ބާރެއްނެތެވެ. ދާއިން ދާންބޭނުންވުމުން އޭނަ ނުހިއްޓުވީވެސް އެހެންވެއެވެ. ދާއިން އޭނަގެ ކާރަށް އަރާ ދުއްވާލަންދެން ދޮރާށި ދޮށުގައި މަންހާ މަޑުކޮއްލައިގެން ހުއްޓެވެ.\n"ދަރިފުޅު ތިއައީތަ؟ ކާންވީނު......." ރޭގަނޑު އަށެއްގެ ޚަބަރު ބަލަން އިން މޫމިނާއަށް ދާއިން ފެނުމުން ބުނެލިއެވެ.\n"އަޅުގަނޑު ކައިފިން، މަންމާ.......ކުރިއަށް މިއޮތް ހަފްތާގެ ތެރޭ އަޅުގަނޑު ކައިވެނި ކުރަން ނިންމައިފިން" ދާއިން މޫމިނާގެ ގާތުގައި ސޯފާގައި އިށިންނަމުން ބުނެލިއެވެ.\n"ކޮންކުއްޖަކާ......މަންހާ އާއިތަ؟" މޫމިނާ ސުވާލުގެ ނަޒަރަކުން ދާއިންއަށް ބަލާލަމުން އަހާލިއެވެ. އެއާއިއެކު ދާއިން ހުރިހާ ވާހަކައެއް މޫމިނާއަށް ކިޔާދިނެވެ. މަންހާގެ ބައްޕަ އާއި އޭނަގެ އެއްބަނޑު އެއްބަފާ ކުދިން ދެއްކި ވާހަކަތަކެވެ. މޫމިނާގެ މޫނުމަތިން އުފާވެރި ހިނިތުންވުމެއް ފާޅުވެގެންދިޔައެވެ. އޭނައަށްވެސް ރަނގަޅީ ދާއިން އިތުރު ކައިވެންޏެއް ކުރަންޔާ މަންހާ އާއި ކުރުން ކަމުގައި ބުނެލިއެވެ. މަންހާގެ ގައިގާ ހިތްހެޔޮ އޯގާތެރިކަން އެކުލެވިފައިވާކަން މޫމިނާ ފާހަގަކުރިއެވެ. އަދި ދާއިންއަށް އަޅާލާ ލޯބިދޭނެ އޯގާތެރި އަންބެއްކަމުގައި މަންހާވާނެ ކަން މޫމިނާގެ ހިތްބުނަމުންދިޔަކަންވެސް ދާއިން ކައިރީ ހާމަކުރިއެވެ.\nކައިވެނީގެ ވާހަކަ މިހާ އަވަހަށް ދެކެވޭނެކަމަކަށް މަންހާ ހިއެއްނުކުރެއެވެ. ލިބުނު ހައިރާންކަމަށްވުރެ އަމިއްލަށް ހިތަށާ ރޫހަށް ވެރިވި އުފާވެރިކަން މާބޮޑެވެ. އެކުވެރިންގެ ޚަބަރެއް ވާނެއިރެއްގެ އިންތިޒާރުގައި މަޑުކުރަންވީބާއޭ މަންހާގެ ހިތަށް އަރަމުންދިޔައެވެ. އޭނަގެ އިންތިޒާރު ނިމުމަކަށް އަންނަނީކަން ޔަގީންކުރެވުނެވެ. އަދި ހިތާހިތާ ދުޢާކޮއްލެވުނީ ކައިވެނި ކުރަން ހަމަޖެހިފައިވާ ތާރީޚު ޖެހެންދެން ހުރިހާ ކަމެއްވެސް އެންމެ ފުރިހަމަ ގޮތުގައި ވުމަށެވެ. މަންހާ ވިޝާލްގެ މަތިން ހަނދާނެއް ނުނެތެއެވެ. އެހެންނަމަވެސް އޭނައަށް ގުޅަން ފަސްޖެހެވެނީއެވެ. ވިޝާލްއަށް މިޚަބަރު ލިބުމުން ދެރަވާނެވަރު އަންދާޒާކޮއްލެވުނީއެވެ. މަންހާ އަތުގައި އޮތް ކުޑަކުޑަ ފޯނަށް ބަލަހައްޓައިގެން އިނެވެ.\nދުވަސްތައް ވޭތިވަމުންދިޔައީ މާއަވަހަށެވެ. މަންހާ އާއި އޭނަގެ އެކުވެރިންގެ އިތުރުން ޖޫން އާއި ޖެނީގެ އެހީތެރިކަން ވަރަށް ބޮޑެވެ. ކައިވެނި ހަފްލާއަށް ލާންހަމަޖެހިފައިވާ ހެދުން ފެހުމާއި ހެދުން ހެޔޮވަރު ކުރުންފަދަ ކަންތައްތަކުގައި މަންހާ އަވަދިނެތި އުޅެއެވެ. ހުރިހާ ކަމަކައިގެން އެންމެން އުޅޭއިރުވެސް ވަސީމާއަށް ގޭތެރެގައި ކަމެއްވާހެންވެސް ހީނުވެއެވެ. މަންހާ ނޫން އެހެން ދަރިންނާއި ވާހަކަދައްކާ ހަދައެވެ. އޭނަ ފެނުމުން ވަސީމާގެ މޫނު އަނބުރާލަނީ އޭނައަށް ބަލާވެސް ނުލުމަށެވެ. އެކަމާ ދެރަވިއެއްކަމަކު އެކަން މަންހާ ފާޅެއްނުކުރެއެވެ. ހަމައެގޮތަށް ވިޝާލްގެ ފަރާތުން އެއްވެސް އިޝާރާތެއް މަންހާއަށް ނުލިބެއެވެ. އެކަން އެގޮތަށް ވާކަށް އޭނަ ބޭނުމެއްނުވިއެވެ. ކައިވެނި ކުރުމަށް އެންމެ ދެދުވަހަށް ވެފައިވަނިކޮށް މަންހާ ވިޝާލްއަށް ގުޅިއެވެ. ބައްދަލު ކުރުމަށް އެދުނެވެ. ގިނަ ބަހަނާތަކެއް ދެއްކުމަށްފަހުވެސް އެއްބަސްވީ މަންހާ ކުރި އާދޭހުންނެވެ.


130 aharu fahun enburi vazanah!\n130 އަހަރު ފަހުން އެނބުރި ވަޒަނަށް!\nގްރީސްގެ ކްރީޓް ޖަޒީރާގައި މުސްލިމުން އުޅުނު ދުވަސްވަރުގެ ޕޯސްޓްކާޑެއް. ފޮޓޯ: އަލަމީ\nސޫރިޔާގެ ގަލުވަޑާންކުރާ މީހެއްކަމަށްވާ އަހުމަދާއި އޭނާގެ އާއިލާއަށް ގްރީސް އިންް މިދިޔަ އަހަރު ހިމާޔަތް ދިނުމާއި އެކު އެމީހުން ވަގުތުން ދިޔައީ ގްރީސްގެ ޖަޒީރާއެއްކަަމަށްވާ ކްރީޓަށެވެ. އެމީހުން އެ ފުރިހަމަ ކުރީ އެމީހުން މުނިކާފަމެން މީގެ 130 އަހަރު ކުރިން ފެށި ދަތުރެކެވެ.\nކްރީޓްގެ ހުޅަނގު އުތުރު އައްސޭރީގައިވާ ޗާނިއާ ނަމަކަށް ކިޔާ ރަށުގެ ފިހާރައަކަށް ވަންނަމުން އަހުމަދު އަމިއްލައަށް ތައާރަފްވާން ފެށިއެވެ. ފިހާރައިގެ ވެރިޔާ އިނީ ހައިރާންވެގެން އަނގަހުޅުވިފައެވެ. އަހުމަދު ދައްކަމުން ދިޔަ ވާހަކަ އޭނާއަށް ފަހުމް ވިއެވެ. އެކަމަކު އަހުމަދު ބޭނުންކުރަމުން ދިޔަ ލަފުޒުތަކަކީ މާ ކުރީގެ ލަފުޒުތަކެއް ކަމުން އެ ލަފުޒުތަކުގެ މާނަ ފިހާރައިގެ ވެރިޔާއަށް ވެސް ނޭނގެއެވެ. ހީވަނީ އަހުމަދު އައީ ހަމަ އެކަނި ސޫރިޔާއަކުން ނޫން ހެނެވެ. އޭނާ އައީ އެހެން ޒަމާނަކުންނޭ ވެސް ހީވެއެވެ.\n" އޭނާއަށް ގަބޫލެއް ނުކުރެވުނު މީހަކު މިއަދުވެސް މުސްކުޅި [ގްރީކް]ބަހުން ވާހަކަ ދައްކަފާނެކަމެއް،" ފިހާރައިގެ ވެރިޔާއާ ހިނގި މުއާމަލާތުގެ ވާހަކަ ބީބީސީއަށް ކިޔައިދެމުން އަހުމަދު ބުނެފައި ވެއެވެ.\nއުމުރުން 42 އަހަރުގެ އަހުމަދު ވާހަކަ ދައްކަނީ ސޫރިޔާގައި އޭނާ ބޮޑުވަމުން އައި އިރު އޭނާގެ މައިންްބަފައިން ކައިރިން ދަސްކޮށްފައިވާ ބަހަކާއި ބަހުރުވައެކެވެ. އޭނާ 1970 އާއި 1980 ގެ އަހަރުތަކުގައި ދަސްކޮށްފައިވަނީ ގްރީކް ބަހުން މާކުރީގައި ކްރީޓް މީހުން ވާހަކަ ދައްކައި އުޅުނު ބަހުރުވައެކެވެ. އޭނާގެ މައިންބަފައިންގެ މުޅި ހަޔާތް ހޭދަކޮށްފައި ވަނީ ސޫރިޔާގައެވެ. އެކަމަކު އޭނާގެ އާއިލާގެ އޭގެ ކުރީގެ ޖީލުގެ ބައެއް މެމްބަރުންނަކީ ކްރީޓަށް އުފަން މީހުންނެވެ. އެމީހުންނަކީ ވަޒަނުން ބޭރުކޮށްލުމުން ސޫރިޔާއަށް ދިޔަ ބައެކެވެ. އެހެންވެ އެމީހުން ކްރީޓްގެ ބަހާއި ސަގާފަތް އާއިލާގައި ދެމެހެއްޓިއެވެ.\n"އަހަރެމެން ސްކޫލުގައި އަރަބި ދަސްކުރަން އެކަމަކު ގޭގައި ވާހަކަ ދައްކަނީ ގްރީކް ބަހުން. ކުޑަކުދިން ގްރީކްގެ ނެށުންތައް ދަސްކުރޭ އަދި ކްރީޓްގެ ކުރު ޅެންތައް ކިޔައި އުޅުނު. މައިންބަފައިން ދަސްކޮށްދިން ފްރައިޑް ސްނެއިލް ފަދަ ގްރީކްގެ ސަގާފީ ރެސިޕީތައް. ސޫރިޔާ މީހުންނާ ކައިވެނިކުުރުމަކީ ދުރުކަމެއް،" ކްރީޓުން ބޭރުކޮށްލުމުން ސޫރިޔާއަށް ހިޖުރަކުރި އާއިލާތަކުގެ ޖީލުތައް އުޅެމުން އައިގޮތް ކިޔައި ދެމުން އަހުމަދު ބުނެފައި ވެއެވެ.\nއޭނާގެ އަންހެނުން ޔާސްމީނަކީވެސް ކްރީޓް އާއިލާއެއް މީހެކެވެ.\nއަހުމަދު ތަރުޒަލާކިސް އާއި އޭނާގެ އާއިލާ. ރެފިއުޖީންގެ ގޮތުގައި އެމީހުންނަށް އާދެވުނީ ކާބަފައިންގެ ރަށަށް. ފޮޓޯ: ބީބީސީ\nއަހުމަދުގެ ކާފަމެން ކްރީޓުން ބޭރުކޮށްލީ 1890 ގެ އަަހަރުތަކުގައެވެ. އެެއީ އެެހައިތަނަށް ކްރީޓު ކޮންޓްރޯލްކުރަމުން އައި އުސްމާނީ ޚިލާފަތު ބަލިކަށިވުމުންނެވެ. އުސްމާނީ ޚިލާފަތުގެ ދަށުގައި އެރަށް 200 އަހަރު އޮތެވެ. އޭރުގައި އާބާދީގެ ގާތްގަނޑަކަށް ހަަތަރުބައިކުޅަ އެއްބައި މީހުން އިސްލާމްވިއެވެ. އަހުމަދުގެ ކާބަފައިން ހިމެނުނީ އެގޮތުން އިސްލާމްވީ މީހުންގެ ތެރޭގައެވެ. އެމީހުން ރަށުން ބޭރުކޮށްލީ އުސްމާނީ ޚިލާފަތާ ދެކޮޅަށް ޣައިރުދީންތަކުގެ މީހުން 19 ވަނަ ގަރުނުގައި ތެދުވެގަތް ތެދުވެގަތުމުގައެވެ.\nކްރީޓުން ބޭރުކޮށްލެވުނު ގިނަ މުސްލިމުން ދިޔައީ ތުރުކީ، ލީބިޔާ، ލުބުނާނު ނުވަތަ ފަލަސްތީނަށެވެ. އެކަމަކު އަހުމަދުގެ އާއިލާ ވަޒަންވެރިވީ ސޫރިޔާގައިވާ އަލް ހާމިދިއްޔާ ނަމަކަށް ކިޔާ އަވަށުގައެވެ. އެއީ އެއީ ރެފިއުޖީންނަށްޓަކައި އުސްމާނީ ސުލްތާ އަބުދުލް ހާމިދު ބިނާކޮށްދެއްވި އަވަށެކެވެ.\nއެއަވަށުގައި ދިރިއުޅެމުން އައި ކްރީޓް ދަރިކޮޅުގެ 10000 މީހުން ކްރީޓާ ގުޅުން ދަމަހައްޓަމުން އައި ސެޓެލައިޓް ޓީވީ ބަލައިގެންނެވެ. އޭގެ ތެރެއިން ބައެއް މީހުން ވަޒީފާ އަދާކުރުމަށް ފަހުން ކްރީޓަށް ދަތުރުވެސް ކުރިއެވެ.\n" ކްރީޓްގެ ތަންކޮޅެއް އަހަރެމެންގެ ހިތުގައި އަބަދުވެސް އޮތް. އެންމެނަށް ވެސް އިނގޭ އެމީހުންގެ އާއިލާތައް އައީ [ކްރީޓްގެ] ސީދާ ކޮންކޮން އަވަށްތަކަކުންކަން. އަހަރެމެންގެ ކާފަމެން ކިޔައިދޭނެ ކްރީޓް އެއީ ކިހާ ރީތި ތަނެއްކަން. އަދި އެތަނުގައި ބޭނުންވާ ހުރިހާ އެއްޗެއް ލިބެން ހުރި ގޮތް. އަހަރެމެން އަބަދުވެސް ބޭނުންވި ޒިޔާރަތްކޮށްލަން. އެކަމަކު ފުރުސަތެއް ނުލިބޭ،" އަހުމަދު ކިޔައިދީފައި ވެެއެވެ.\nއަހުމަދާއި އޭނާގެ އާއިލާ ލަވަމުން ކްރީޓަށް ގެނައީ ސޫރިޔާގެ ލޭ އޮހޮރުވުން ބޮޑު އަހުލީ ހަނގުރާމައެވެ.\nއެންމެ ފުރަތަމަ ސޫރިޔާ ދޫކޮށް ދިޔައީ އަހުމަދުގެ އުޚުތުންކަމަށްވާ އާމިނާ، ފާތިން އަދި ލަތީފާއެވެ. އަހުމަދާއި އޭނާގެ އާއިލާ އިހަށް ކުރަން ޖެހުނު ކަމަކީ ފައިސާ ހޯދުމެވެ. އެއީ މީހުން ސުމަގުލްކުރާ ސްމަގުލަރުންނަށް ދިނުމަށެވެ. އޭރުގައި އޭނާ އުޅުނީ މަބަދައިގެ ފޮއްޗެއް ގުޑައިގެންް އޭގެ ވޭނުގައި މެއެވެ. އެކަމަކު އެންމެ ފަހުން އަހުމަދާއި އޭނާގެ އަންހެނުން ޔާސްމީން އަދި ހަތަރު ކުދިންނަށް ސޫރީޔާ ދޫކޮށް ދިއުމުގެ ފުރުސަތު ލިބުނީއެވެ. އޭނާގެ ހަތަރު ކުދިންނަކީ ބިލާލް 14، ރީމް 12، މުސްތަފާ ނުވައެއް އަދި ހަތަރު އަހަރުގެ ތާފިމާއެވެ.\nގްރީސްއަށް ދިއުމަށްޓަކައި އަހުމަދާއި އާއިލާއިން ތިން މަސްދުވަހުގެ ދިގު ދަތުރެއް ކުރިއެވެ. އޭގެ ތެރޭގައި ތުރުކީން ގްރީސްގެ ލިސްބޯސްއަށް ކަނޑުމަގުން ކުރި ބިރުވެރި ދަތުރު ވެސް ހިމެނެއެވެ. އެމީހުން ދަތުރުކުރި ޑިންގީ އެއް ފަހަރު ގާތްގަނޑަކަށް ފެތުނެވެ.\nހިމާޔަތް ހޯދުޔެގެ ފުރަތަމަ އިންޓަވިއުގައި އަހުމަދު އޭނާގެ ޕާސްޕޯޓުގައިވާ ނަން ގްރީސްގެ އޮފިޝަލުންނަށް ދެއްކި އިރު ގަސްދުގައި އިނގިލި ޖެއްސީ ފަހަތު ނަން ކަމަށްވާ " ތަރުޒަލާކިސް" ގައެވެ. އެއީ ކްރީޓްގެ ނަމެކެވެ.\n" އޭނާ ހަޅޭއްލަވަން ފެށި، ބަލާބަލާށޭ މިހިރީ ކްރީޓް މީހެކޭ ކިޔާފައި އެކީގައި މަސައްކަތްކުރާ މީހުންނަށް ގޮވި،" ގްރީަސްގެ އޮފިޝަލުން އޭނާ ދެނެގަތްގޮތް ކިޔައިދެމުންް އަހުމަދު ބުނެފައި ވެއެވެ.\nކްރީޓުގައި ހުރި ކުރީގެ ތިން މިސްކިތުގެ ތެރެއިން މިސްކިތެއް. ފޮޓޯ: ބީބީސީ\nކްރީޓް މީހުން އުޅޭ ތަންތަން އެހެން ގައުމުތަކުގައި ހުންނަ ކަން ގްރީސްގެ ގިނަ މީހުންނަށް އިނގެއެވެ. އެކަމަކު އެމީހުންގެ ސަމާލުކަން ލިބުނީ ތަރުޒަލާކިސް އާއިލާގެ މީހުން ވާހަކަދައްކާ ބަހުރުވައަށެވެ. އެމީހުންގެ ރާގަކީ ހަމަ ކްރީޓުގެ އާއްމު ރާގެވެ. އެކަމަކު އެމީހުންގެ ބަސްކޮށާރުގައިވާ ގިނަ ލަފުޒުތަކަކީ ކްރީޓުގައި އަދި ގްރީސްގެ މައި ރަށުގައިވެސް މިހާރު ބޭނުންނުކުރާ މުސްކުޅި ލަފުޒުތަކެކެވެ.\nއެކަމަކު ކެތްތެރިކަމާ އެކީގައި ވާހަކަ ދެއްކުމުން ގްރީސް މީހުންނަށް އަހުމަދުމެން ދައްކާ ވާހަކަ ފަހުމް ވެއެވެ.\nލިސްބޯސްގައި މަސް ދުވަސް ހޭދަކުރި ފަހުން 2017 ވަނަ އަހަރުގެ އޮގަސްޓްމަހު އަހުމަދާއި އާއިލާއަށް ރަސްމީކޮށް ހިމާޔަތް ލިބުނެވެ. ދެން އެމީހުން ދިޔައީ ކްރީޓަށެވެ. އެތަނަށް ދިޔަ ތަނާ އޭނާ ހޮސްޕިޓަލުގައި އެޑްމިޓްކުރަން ޖެހުނެވެ. އެގޮތުން އެޑްމިޓްކޮށްފައި އޮތް އިރު ހޮސްޕިޓަލުގެ މުވައްޒަފުންނާ އަހުމަދު ވާހަކަ ދެއްކުމުގެ ނަތީޖާއަކަށްވީ ނަރުހަކު ނޫސްވެރިއަކަށް ގުޅުމެވެ.\n" ހޮސްޕިޓަލުން ނުކުތް އިރު ރަށު އެންމެނަށް އަހަރެން އިނގޭ،" ކްރީޓުގެ ތާރީހީ ވެނެޓިއަން ބަނދަރުގެ ކައިރީގައިވާ އެޕާޓްމަންޓެއްގައި އާއިލާއާ އެކު ވަޒަންވެރިވެފައިވާ އަހުމަދު ބުނެފައި ވެއެވެ.\nކްރީޓުގައި މިހާރު އަނެއްކާވެސް މުސްލިމް އާއިލާތައް އެބަ ތިއްބެވެ. އެއީ ރެފިއުޖީންގެ ގޮތުގައި މެދުއިރުމަތިން އައި އާއިލާތަކެވެ. އެކަމަކު އެރަށުގައި ކުރިން ދިރިއުޅުނު މުސްލިމުންގެ އަސަރުތައް ވަނީ ފިލައިގޮސްފައެވެ. ހަލާކުނުވެ ހުރި ދެ މިސްކިތް ވެސް މިހާރު ބޭނުންކުރަނީ އެގްޒިބިޝަން ސެންޓަރުތަކެއްގެ ގޮތުގައެވެ.\nއަސަދުގެ ވެރިކަން ނިމިއްޖެ ނަމަ އަދި ސޫރިޔާ އަކީ ރައްކާތެރި ތަނަކަށް ބަދަލުވެއްޖެ ނަމަ އަހުމަދާއި އާއިލާ އެނބުރި އަލް ހާމިދިއްޔާ އަވަށް ދާނެއެވެ.\n" އެކަަމަކު އަހަރެން ކްރީޓްއާ ގުޅުން ބާއްވާނަން އަދި ގަވައިދުން ޒިޔާރަތް ކުރާނަން،" ކާބަފައިންގެ ރަށް ކުރާ ލޯބި ހާމަކޮށްދެމުން އޭނާ ބުނެފައި ވެއެވެ.\nކްރީޓުގައި މިހާރު އަނެއްކާވެސް މުސްލިމް އާއިލާތައް އެބަ ތިއްބެވެ. އެއީ ރެފިއުޖީންގެ ގޮތުގައި މެދުއިރުމަތިން އައި އާއިލާތަކެވެ. އެކަމަކު އެރަށުގައި ކުރިން ދިރިއުޅުނު މުސްލިމުންގެ އަސަރުތައް ވަނީ ފިލައިގޮސްފައެވެ. ހަލާކުނުވެ ހުރި ތިން މިސްކިތް ވެސް މިހާރު ބޭނުންކުރަނީ އެގްޒިބިޝަން ސެންޓަރުތަކެއްގެ ގޮތުގައެވެ. އެހެންވެ މިހާރު ތިބި މުސްލިމުން ނަމާދުކުރަނީ ކުއްޔަށް ހިފާފައިވާ އެޕާޓްމަންޓެއްގައެވެ.\n10#އިޔާ ޗެލެންޖް: ކަންބޮޑުވާންވީ ބަދަލަކީ މިއީކީ ނޫންތަ؟\nއިސްތަންބޫލް: ސީރިއާ ރެފިއުޖީންގެ ރަށް!\nސީރިޔާ ރެފިއުޖީންނަށް އެމެރިކާގެ 22 ސްޓޭޓެއް ބަންދު


Bangladesh Ah kurevvi Rasmee DhathuruFulhu Naib Raees ninmavaalahvaifi - Fvm Times\nނައިބު ރައީސް ފައިސަލް ނަސީމް ބަންގްލަދޭޝް އަށް ކުރެއްވި ދަތުރުފުޅުގައި އެމަނިކުފާނުގެ އަރިހުގައި ދިވެހި ސަރުކާރުގެ ވަޒީރުންގެ މަޖިލީހުގެ ބައެއް ބޭފުޅުންނާއި، ރައީސުލްޖުމްހޫރިއްޔާގެ އޮފީހުގެ މަތީ ފަންތީގެ ބައެއް ބޭފުޅުން ބައިވެރިވެވަޑައިގެންނެވިއެވެ.\nނައިބު ރައީސް ބަންގްލަދޭޝް އަށް ވަޑައިގެންނެވީ ހޯމަ ދުވަހުގެ ހެނދުނުއެވެ. އެމަނިކުފާނު ބަންގްލަދޭޝް އަށް ވަޑައިގެންނެވުމާއެކު އެގައުމުގެ ފޮރިން މިނިސްޓަރު ވަނީ ބަންގްލަދޭޝްގެ ވެރިރަށް ޑާކާގެ ހަޒްރަތު ޝަހްޖަލާލް އިންޓަނޭޝަނަލް އެއާޕޯޓުން އެމަނިކުފާނަށް މަރްހަބާ ދަންނަވާފައެވެ.\nނައިބު ރައީސް މި ދަތުރުފުޅުގައި އެމަނިކުފާނު ވަނީ ބަންގަބަންދު މިއުޒިއަމް އާއި ބަންގްލަދޭޝް-ކޮރެއާ ޓެކްނިކަލް ޓްރެއިނިން ސެންޓަރު (ބީ.ކޭ.ޓީ.ޓީ.ސީ) ފަދަ މުހިންމު ބައެއް މުއައްސަސާތަކަށް ޒިޔާރަތްކުރައްވައި އެ ތަންތަނުގެ މަސައްކަތްތައް ބައްލަވާލައްވާފައެވެ. އަދި އެމަނިކުފާނު ވަނީ ރާއްޖޭގެ ސިއްހީ ދާއިރާއާއި ތައުލީމީ ދާއިރާއިން ފަންނީ ގާބިލުކަން އިތުރުކުރުމަށް ގުޅިގެން މަސައްކަތްކުރުމާއި ބެހޭގޮތުން މަޝްވަރާ ކުރައްވާފައެވެ.\nމި ދަތުރުފުޅުގައި، ރައީސުލްޖުމްހޫރިއްޔާގެ ނައިބު ވަނީ ބަންގްލަދޭޝްގެ ވަޒީރުންގެ މަޖިލީހުގެ ބައެއް މެންބަރުންނާއި ބައްދަލުކުރައްވާފައެވެ. އެގޮތުން ބަންގްލަދޭޝްގެ ފޮރިން މިނިސްޓަރު ޑރ. އޭ.ކޭ. އަބްދުލް މޮމެންއާއި، މިނިސްޓަރ އޮފް އެކްސްޕެޓްރިއޭޓްސް ވެލްފެއާ އެންޑް އޯވަސީސް އެމްޕްލޯއިމަންޓް އިމްރާން އަހްމަދާއި، ޔޫތު މިނިސްޓަރު އެމް.ޑީ. ޒާހިދު އަހްސަން ރަސަލްއާއި، އެޑިއުކޭޝަން މިނިސްޓަރުޑޮކްޓަރ ދީޕޫ މޮނީއާއި، ހެލްތު މިނިސްޓަރު ޒާހިދު މަލީކްއާ ބައްދަލުކުރައްވާފައެވެ. މީގެ އިތުރުން މި ބައްދަލުވުންތަކަށްފަހު އެމަނިކުފާނު ވަނީ ބަންގްލަދޭޝްގެ އެކި އިދާރާތަކުން ދިވެހި ދަރިވަރުންނަށް ދެއްވި ސްކޮލަޝިޕްގެ ފުރުސަތުތައް ގަބޫލުފުޅު ކުރައްވާފައެވެ.\nހަމަ އެއާއެކު މި ދަތުރުފުޅުގައި ނައިބު ރައީސް ވަނީ ބަންގްލަދޭޝްގެ ރައީސް އަބްދުލް ހާމިދުގެ އަރިހަށް އިހްތިރާމުގެ ޒިޔާރަތެއް ކުރައްވާފައެވެ. އެ ބައްދަލުކުރެއްވުން އޮތީ އިއްޔެ ބަންގްލަދޭޝްގެ ރިޔާސީ ގަނޑުވަރުގައެވެ. މި ބައްދަލުކުރެއްވުމަށްފަހު، ރައީސުލްޖުމްހޫރިއްޔާގެ ނައިބު ވަނީ ޑާކާގެ ހޮޓެލް އިންޓަކޮންޓިނެންޓަލްއަށް ވަޑައިގެން، ބަންގްލަދޭޝްގައި ދިރިއުޅޭ ދިވެހި ދަރިވަރުންނާ ބައްދަލުކުރައްވާފައެވެ.\nމި ދަތުރުފުޅު ނިންމަވާލެއްވުމުގެ ކުރިން ރައީސުލްޖުމްހޫރިއްޔާގެ ނައިބު ވަނީ ބަންގްލަދޭޝްގެ ބޮޑުވަޒީރު ޝައިހް ހަސީނާގެ އަރިހަށް އިހްތިރާމުގެ ޒިޔާރަތެއްކުރައްވައި މަޝްވަރާކުރައްވާފައެވެ.


MACL in ithuru 15 million dollar hoadhan GMR in hushahelhi massala kaamiyaabeh nuvi | Mihaaru\nއިބްރާހިމް ނާސިރު އިންޓަނޭޝަލް އެއާޕޯޓުގެ އާ ޓާމިނަލްގެ ބިންގާ އެޅުމުގެ ރަސްމިއްޔާތުގައި ކުރީގެ ރައީސް މުހައްމަދު ނަޝީދާއެކު ޖީއެމްއާރާއި މެލޭޝިއާ އެއާޕޯޓްސް ކޮމްޕެނީގެ އޮފިޝަލުން ބައިވެރިވެވަޑައިގަންނަވަނީ.\nއިތުރު 15 މިލިއަން ޑޮލަރު ހޯދަން ޖީއެމްއާރުން ހުށަހެޅި މައްސަލަ ކާމިޔާބެއް ނުވި\n17 އެޕްރީލް 2018 - 13:02 36 comments\nވެލާނާ އިންޓަނޭޝަނަލް އެއާޕޯޓް ހިންގަން އިންޑިއާގެ ޖީއެމްއާރު ކުންފުންޏާ ހަވާލުކުރި އެއްބަސްވުން ސަރުކާރުން އުވާލުމުން ދައްކަން ޖެހުނު 271 މިލިއަން ޑޮލަރުގެ އިތުރުން، 15 މިލިއަން ޑޮލަރު ހޯދަން ޖީއެމްއާރުން ސިންގަޕޫރުގެ އާބިޓްރޭޝަނަށް ހުށަހެޅި މައްސަލައެއް އެ ކުންފުންޏާ ދެކޮޅަށް ނިންމައިފި އެވެ.\nޖީއެމްއާރަށް 271 މިލިއަން ޑޮލަރު (4.1 ބިލިއަން ރުފިޔާ) ދެއްކުމަށް އާބިޓްރޭޝަނުން ކުރިން ނިންމާފައި ވާއިރު ސަރުކާރުން ވަނީ އެ ފައިސާ އެއްފަހަރާ ދައްކައި ހަލާސްކޮށްފަ އެވެ. އެކަމަކު ޖީއެމްއާރުން އިތުރު 15 މިލިއަން ޑޮލަރު ހޯދަން މިދިޔަ އަހަރު ހުށަހެޅީ އެއާޕޯޓް ހިންގި އިރު އެމްއޭސީއެލްގެ އެކި ކަންކަމަށް ޖީއެމްއާރުން ހަރަދުކުރަން ޖެހުނު ކަމަށް ބުނެ އެވެ. އެގޮތުން 11.5 މިލިއަން ޑޮލަރު އެމްއޭސީއެލް އިން ޖީއެމްއާރަށް ދޭންޖެހޭނެ ކަމަށާއި އެ ފައިސާ ނުދައްކާ އޮތުމުން އިންޓަރެސްޓާ އެކު 15 މިލިއަން ޑޮލަރު ލިބެންޖެހޭ ކަމަށް އާބިޓްރޭޝަނަށް ހުށަހެޅި މައްސަލާގައި ބުނެފައިވެ އެވެ.\nމީގެ ކުރިން ސަރުކާރުން ވެސް އަދި ޖީއެމްއާރުން ވެސް މި މައްސަލައިގެ ވާހަކަ ހާމަކޮށްފައެއް ނުވެ އެވެ.\n"މިހާރު" އަށް އެނގިފައިވާ ގޮތުގައި މި މައްސަލަ އާބިޓްރޭޝަނުން ނިންމީ މިދިޔަ ހުކުރު ދުވަހު އެވެ. މައްސަލަ ނިންމީ އެމްއޭސީއެލް އިން ދައްކަންޖެހޭނީ 230،00 ޑޮލަރު ކަމަށެވެ. އަދި އެއާޕޯޓް ހިންގުމުގެ އެއްބަސްވުމުގެ ދަށުން ޖީއެމްއާރަށް ދެން އިތުރު ދައުވާއެއް ނުކުރެވޭނެ ކަމަށް ވެސް އާބިޓްރޭޝަނުން ވަނީ ނިންމައިފަ އެވެ.\nއެމްޑީޕީގެ ސަރުކާރުން 25 އަހަރަށް ޖީއެމްއާރާ އެކު ހެދި އެއްބަސްވުން 2012 ގައި އުވާލީ ކުރީގެ ރައީސް މުހައްމަދު ވަހީދުގެ ސަރުކާރުންނެވެ. އެއްބަސްވުން އުވާލުމުން ސިންގަޕޫރުގެ އާބިޓްރޭޝަނަށް ޖީއެމްއާރުން ދިޔައީ އެއް ބިލިއަން ޑޮލަރަށް ވުރެ ވެސް ބޮޑު އަދަދެއް ނަގައިދިނުމަށް އެދި އެވެ. އާބިޓްރޭޝަނުން ކަނޑައެޅި 271 މިލިއަން ޑޮލަރު މި ސަރުކާރުން ދެއްކީ ނޮވެމްބަރު 2016 ގަ އެވެ.\nޖީއެމްއާރުގެ އެއްބަސްވުން އުވާލުމަށް ފަހު ސަރުކާރުން އަންނަނީ އެއާޕޯޓްގެ ތަރައްގީއަށް ބިޔަ މަޝްރޫއުތަކެއް ހިންގަމުންނެވެ.\nއިތުރު ލިޔުންތައް ޖީއެމްއާރު އެމްއޭސީއެލް ވެލާނާ އިންޓަނޭޝަނަލް އެއާޕޯޓް އައިއެންއައިއޭ މާލޭ އިންޓަނޭޝަނަލް އެއާޕޯޓް އިންޑިއާ ރާއްޖެ-އިންޑިއާ


މާލެ ސަރަޙައްދުގައި ހަވީރު 06:00ން ފެށިގެން ހެނދުނު 06:00ށް އެއްގަމު އުޅަނދު ދުއްވުން މަނާ!\n12 ފެބްރުއަރީ 2021\nކޮވިޑް-19 އިން ރައްކާތެރިވުމަށްޓަކައި އަޅަމުންދާ ފިޔަވަޅުތަކުގެ ތެރެއިން މާލެ ސަރަޙައްދުގައި ހަވީރު 06:00ން ފެށިގެން ހެނދުނު 06:00ށް އެއްގަމު އުޅަނދު ދުއްވުން މަނާކޮށްފިއެވެ.\nއެޗްޕީއޭއިން މީގެ ކުރިން އެއްގަމު އުޅަނދު ދުއްވުން މަނާ ގަޑިއެއް ގޮތުގައި ކަނޑައަޅާފައި އޮތީ ރޭގަނޑު 08:30ން ފެށިގެން ފަތިހު 04:30ށް ނަމަވެސް، ކޮވިޑުގެ ކޭސްތައް އިތުރުވަމުން ދިއުމާއެކު، އަނެއްކާވެސް ފިޔަވަޅުތައް މިވަނީ ވަރުގަދަ ކޮށްފައެވެ. އެގޮތުން ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ހުކުރު ދުވަހު ނެރުނު އިއުލާނެއްގައި ބުނީ، މިވަގުތުން ފެށިގެން މާލޭ ސަރަޙައްދުގައި ހަވީރު 6:00 އިން ހެނދުނު 6:00 އަށް، އެއްގަމު އުޅަނދުފަހަރު ދުއްވުން މަނާކުރުމަށް ނިންމާފައިވާ ކަމަށެވެ.\nއޭގެ އިތުރުން، ކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން، ރޭގަނޑު 11ން ފެށިގެން ފަތިހު 4:30ށް މާލެ ސަރަޙައްދުގައި ދަނީ ކާފިއު ވެސް ހިންގަމުންނެވެ.\nއެހެން ނަމަވެސް، ސިފައިންނާއި ފުލުހުންނާއި، ފްރަންޓްލައިންގެ އޮފިޝަލުންނާއި، އެޗްއީއޯސީގެ ފާސް ލިބިފައިވާ ފަރާތްތަކާއި، އިމަރޖެންސީކޮށް ޚިދުމަތްތައް ހޯދަންދާ ފަރާތްތައް އިސްތިސްނާވާނެކަމަށް އެޗްޕީއޭއިން މައުލޫމާތު ދެއެވެ.\nއެޗްޕީއޭއިން މާލެ ސަރަހައްދުގައި ކާފިއު ހިންގަން ފެށިއިރު، މިހާރު ރާއްޖެއިން ކޮވިޑް-19އަށް ޕޮޒިޓިވްވާ މީހުންގެ އަދަދު އުޅެނީ 100ން މަތީގައެވެ. ފާއިތުވި 24 ގަޑިއިރު، މުޅި ރާއްޖެއިން މި ބައްޔަށް ޕޮޒިޓިވްވީ މީހުންގެ އަދަދަކީ 186 އެވެ.\nއަރުޝީފަށް ނެގީ 12/02/2021 16:04\nއެންމެފަހުން އަޕްޑޭޓްކުރީ 12/02/2021 16:04\nފާރޫޤް އަޙްމަދު 28 މިނެޓު ކުރިން\nޕޮލިސް ސްޓާފް ސަރޖަންޓް ޖާވިދު އިސްމާޢީލް 46 މިނެޓު ކުރިން\nއަލީ ރާޒީ 55 މިނެޓު ކުރިން


MDP ge ninmumaa eku MRM, JP, Raees Solih ge arihah\nއެމްޑީޕީގެ ނިންމުމާ އެކު އެމްއާރުއެމް، ޖޭޕީއިން ރައީސް ސޯލިހުގެ އަރިހަށް\nޖުމްހޫރީ ޕާޓީ އާއި މައުމޫން ރީފޯމް މޫވްމަންޓް (އެމްއާރްއެމް) އިން ރައިސުލްޖުމްހޫރިއްޔާ އިބްރާހިމް މުހައްމަދު ސޯލިހުއާ ބައްދަލު ކުރަން ނިންމައިފި އެވެ.\n"އަވަސް"އަށް ކަށަވަރުވެފައިވާ ގޮތުގައި ޖޭޕީ އާއި އެމްއާރްއެމް ރައީސް ސޯލިހުއާ ބައްދަލު ކުރަން ނިންމީ، ކޯލިޝަން އެއްބަސްވުމާއި، އަންނަ އަހަރު ބާއްވާ ރައްޔިތުން މަޖިލީހުގެ އިންތިހާބާ ގުޅޭ ގޮތުން މަޝްވަރާ ކުރުމަށެވެ. އަދި އެމްޑީޕީއިން މަޖިލީހުގެ 87 ދާއިރާއަކަށް ވާދަކުރަން ރޭ ނިންމި ނިންމުމާ މެދު މަޝްވަރާކުރުމަކީ މައިގަނޑު ބޭނުމެވެ.\nކޯލިޝަން އެއްބަސްވުމުގައިވާ ގޮތުން ޕާޓީތަކުން މަޖިލިސް އިންތިހާބަށް ވެސް ނިކުންނާނީ ގުޅިފައިވާ އިއްތިހަދެއް ގޮތުގަ އެވެ. އެގޮތުން އެމްޑީޕީއަށް 40 ޕަސަންޓު، ޖުމްހޫރީ ޕާޓީއަށް 25 ޕަސަންޓު، އަދާލަތު ޕާޓީއަށް 15 ޕަސަންޓު އަދި ރައީސް މައުމޫން އަބްދުލް ގައްޔޫމްއަށް 20 ޕަސަންޓު ދިނުމަށް ޕާޓީތަކުން ވަނީ އެއްބަސްވެފަ އެވެ.\nޖުމްހޫރީ ޕާޓީ އާއި އެމްއާރްއެމް އަދި އަދާލަތުން ވަނީ ކޯލިޝަން އެއްބަސްވުމާ އެއްގޮތަށް ވާދަ ކުރަން ނިންމައިފަ އެވެ. ނަމަވެސް އެމްޑީޕީ އިން ރޭ ވަނީ އެ އެއްބަސްވުމާ ހިލާފަށް، ހުރިހާ ދާއިރާއަކަށް ވާދަ ކުރަން ނިންމައިފަ އެވެ. ކޯލިޝަންގެ އެއްބަސްވުމާ ހިލާފުވުމާ ގުޅިގެން ސޯޝަލް މީޑިއާގައި ގިނަ ބަޔަކު އަންނަނީ ކޯލިޝަންގެ މުސްތަގުބަލާ މެދު ސުވާލު އުފައްދަމުންނެވެ.\nރައީސް ސޯލިހު ހުވާ ކުރެއްވުމުގެ ރަސްމިއްޔާތުގައި ވެސް އަދި ކެމްޕެއިން ތެރޭ ތަފާތު ޕްލެޓުފޯމްތަކުގައި އެމަނިކުފާނު ވަނީ ކޯލިޝަން އެއްބަސްވުމެއް އެބައޮތް ކަމަށާއި ކޯލިޝަން ދަމަހައްޓަވާނެ ކަމަށް ވިދާޅުވެފަ އެވެ.\nރައީސް އިބްރާހިމް މުހައްމަދު ސޯލިހު ޖުމްހޫރީ ޕާޓީ އެމްއާރުއެމް


Americage emme agu bodu ge alun vikkaalanee | Mihaaru\nލައިފްސްޓައިލް / އެމެރިކާ\n"އެމެރިކާގެ އެންމެ އަގު ބޮޑު ގެ" ވިއްކާލަނީ\nބެވަލީ ހައުސް އެންމެ ކުޑަ އަގަކަށް މިހާތަނަށް ލިސްޓްކުރީ 2010 ގައި. އެއީ 95 މިލިއަން ޑޮލަރަށް\n04 މާޗް 2021 - 07:22\nމި ވަގުތު އެމެރިކާގެ މާކެޓްގައި އެންމެ އަގު ބޮޑު ގެ ވިއްކާލަން އަނެއްކާވެސް އިއުލާނުކޮށްފި އެވެ.\nމި ފަހަރު 119 މިލިއަން ޑޮލަރަށް ލިސްޓްކުރި ކެލިފޯނިއާގެ ބެވަލީ ހިލްސްގައި ހުންނަ "ބެވަލީ ހައުސް" ވިއްކާލަން އެންމެ ފުރަތަމަ 2007 ގައި ލިސްޓްކުރީ 165 މިލިއަން ޑޮލަރަށެވެ. އޭގެ ފަހުން 2010 ގައި 95 މިލިއަން، 2016 ގައި 195 މިލިއަން އަދި 2018 ގައި 135 މިލިއަން ޑޮލަރަށް ވިއްކައިލަން ވެސް ލިސްޓްކުރި އެވެ.\nކުޑަވަރެއްގެ ލަގްޒަރީ ރިސޯޓަކުން ލިބޭނެ ހުރި ވަސީލަތަކެއް ހުރި "ބެވަލީ ހައުސް" އަކީ 3.5 އޭކަރުގެ ބިމެއްގައި ހުރި ގެއެކެވެ. އެތަނުގައި 18 ކޮޓަރި އާއި 25 ފާހާނާ އާއި ބޮޑު އޮލިމްޕިކް ސްވިމިން ޕޫލަކާއި ދެ ބުރީގެ ލައިބްރަރީއަކާއި ވޯޓަފޯލް ފަދަ އެތައް ވަސީލަތެއް ހިމެނެ އެވެ.\nހޮލީވުޑްގެ ފިލްމުތައް ކަމަށްވާ 1992 ގެ "ދަ ބޮޑީގާޑް" އާއި 1972 ގެ "ދަ ގޯޑްފާދާ" ގެ މަންޒަރުތަކެއް ވެސް ޝޫޓްކުރި "ބެވަލީ ހައުސް" އަކީ 1926 ގައި އިމާރާތްކޮށްފައިވާ ތަނެކެވެ.\nކުރިން އެތަނުގެ ވެރިންނަކީ ނޫސް އެޖެންސީ ހިންގި އެމެރިކާގެ ވިޔަފާވެރިޔާ ވިލިއަމް ރަންޑޯފް ހާޒްޓް އާއި އޭނާގެ އަންހެނުން ބަތަލާ މެރިއަން ޑޭވީޒް އެވެ. އެ މީހުންގެ މިލްކުވެރިކަމުގެ ދަށުގައި ގެ ހުރީ 1967 އާ ހަމައަށެވެ.\nމި ގެ އަކީ އެމެރިކާގެ 35 ވަނަ ރައީސް ޖޭއެފް ކެނެޑީ އާއި އަނބިކަނބަކުން ޖެކްލިން ކެނެޑީ 1953 ގައި ކައިވެނި ބައްލަވައިގެން ހަނީމޫން ހޭދަކުރެއްވި ގެ ވެސް މެ އެވެ.\nA post shared by Beauchamp Estates (@beauchampestates)\nއިޓަލީ އާއި ސްޕޭންގެ އިހުގެ އިމާރާތްކުރުމުގެ ފާޑުވެރިކަން މަސްހުނިކޮށްގެން އިމާރާތްކޮށްފައިވާ ގެ އަލުން ވިއްކާލަނީ ރިއަލް އެސްޓޭޓް ކުންފުނި ބިއުޝެމްޕް އެސްޓޭޓުންނެވެ. އެތަނުން ބުނީ މި ފުރުސަތު ހުުޅުވާލީ ދުނިޔޭގެ މުއްސަނދިންނަށް ހާއްސަކޮށްގެން ކަމަށެވެ. އެގޮތުން "ބެވަލީސް ހައުސް" އަށް އިނގިރޭސިވިލާތާއި މެދުއިރުމައްޗާއި ރަޝިއާ އާއި ޗައިނާ/ހޮންކޮންގް ފަދަ ތަންތަނުން ޝައުގުވެރިކަން ފާޅުކުރާނެ ކަމަށް ބުންޏެވެ.\n"މިހާރު ވެސް ސައުދީ އާއި އަބޫ ދާބީގެ ޝާހީ އާއިލާއިންނާއި ޗައިނާ އާއި ހޮންކޮންގެ ބިލިއަނަރުން އެބަހުރި ޝައުގުވެރިކަން ފާޅުކޮށްފައި." ބިއުޝެމްޕުން ބުންޏެވެ.\n2 ކޮމެންޓް,5ރިއެކްޝަންސް\nހިތަށްއަރާ މިފަދަ ތަނެއް މަށަށްވެސް ގަނެވޭނެ ނަމައޭ.\nމާތްﷲ އެންގެވޮގޮތަށް އުޅެނިކޮށް ތިޔައަށްވުރެ މާބޮޑު މާރީތި ގަނޑުވަރެއް ފުރީކޮށް ލިބުމުގެ ފުރުސަތު މިހާރުވެސް އެބައޮތް


DNR In Muvazzafaku Covid Ah Fassive Number Dhookurun Vaguthee Gothun Huhtaalaifi - Vaguthu\nޑިޕާޓްމަންޓު އޮފް ނެޝަނަލް ރެެޖިސްޓްރޭޝަނުގެ މުވައްޒަފަކު ކޮވިޑް-19 އަށް ފައްސިވެ ނަންބަރު ދޫކުރުން ވަގުތީގޮތުން މެދުކަނޑާލައިފިއެވެ.\n"ވަގުތު" އަށް މައުލޫމާތު ދެއްވަމުން ޑީއެންއާރުގެ ޑިރެކްޓަރު ފަރީދާ ޔޫސުފް ވިދާޅުވީ، އެތަނުގައި މަސައްކަތް ކުރާ މުވައްޒަފުންގެ ތެރެއިން މީހަކު ކޮވިޑް-19 އަށް ފައްސިވެެފައިވާކަމަށާއި، އެކަމާއި ގުޅިގެން ހިދުމަތްތަކަށް ދޫކުރާ ނަންބަރު ދޫކުރުން ވަގުތީގޮތުން މެދުކަނޑާލާފައިވާ ކަމަށެވެ.\nފަރީދާ ވިދާޅުވީ އެތަނުން ފައްސިވެފައިވާ މުވައްޒަފު ކޮވިޑް-19 އަށް ފައްސިވިކަން އެނގިފައި ވަނީ މިއަދު 12 ވެސް ޖެހި ފަހުން ކަމަށެވެ.\nޑިޕާޓްމަންޓު އޮފް ނެޝަނަލް ރެެޖިސްޓްރޭޝަނުގެެ ހިދުމަތްތަކަށް ދޫކުރަ ނަންބަރުތައް ދޫކުރަމުން އަންނަނީ މެންދުރު ފަހު 13:30 އާއި ހަމައަށެެވެ.\nމީހަކު ފައްސިވި ނަމަވެސް ނަންބަރު ދޫކުރުން ހުއްޓާލުމާއި ހަމައަށް ނަންބަރު ނަގައިގެން ތިބި ފަރާތްތަކަށް ހިދުމަތް ފޯރުކޮށްދެމުން މިހާރުވެސް އަންނަކަމަށާއި، ހުރިހާ ކަމެެއްވެެސް ކުރަމުން ގެންދަނީ އެޗްޕީއޭގެ އިރުޝާދާއި އެއްގޮތަށް ކަމަށް އޭނާ ވިދާޅުވިއެވެ.\n"މުވައްޒަފަކު ފައްސިވިކަން އެނގުނީ ވަރަށް ފަހުން. ހިދުމަތް އަދިވެސް ހުއްޓައެއް ނުލަން. މިތަނުގަ ނަންބަރު ނަގައިގެން އެބަތިބި ވަރަށް އާޖެެންޓުކޮށް އައިޑީކާޑު ބޭނުންވަ ފަރާތްތަކުންވެސް." ފަރީދާ ވިދާޅުވިއެެެވެ.\nމާލެ ސަރަަހައްދުން ކޮވިޑް-19 އަށް ފައްސިވާ މީހުންގެ އަދަދު ވަރަށް ދަށްވެފައި އޮތުމަށް ފަހު މިހާރު އަންނަނީ ނަންބަރުތައް އިތުރުވަމުންނެވެ. އެގޮތުން މިދިޔަ ތިން ދުވަހު ރާއްޖެެއިން ފައްސިވި މީހުންގެ ވަނީ 100 އަށްވުރެ މައްޗަށް އަރާފައެވެ. އޭގެ ކުރިން ފައްސިވަމުން އަައީ ދުވާލަކު 50 އިން ދަށް އަދަކަށް މީހުންނެވެ.\nސަރުކާރުންވެސް ވަނީ މިއާއި އެކު ފިޔަވަޅުތައް ހަރުދަނާކުރަން އަނެއްކާވެސް ފަށާފައެވެ.\nޖެނުއަރީ 27, 2021 15:01\nނުހުއްޓާ ށޭ ނުހުޢްޓާށޭ ކުރިއަށް ގެންދަވާ. ސާބަހޭ ހިކުމަތްތެރިކަމަށް\nކުޗީބެ ކިހިނެތް ބާ ؟ ހުރިހާ ކުދިން ހާލު ރަނގަޅު ވާނެ އިންޝާ ﷲ\nޖެނުއަރީ 27, 2021 22:41


Shukuruveri vaakah nuveytho? | Dhiislam\nޙަސަން ޒަހީނު މެއި 18, 2020\nމާތްﷲއީ ކިހާ އޯގާވަންތަ ކަލެއްތޯއެވެ. އެކަލާނގެ އަޅުތަކުންނަށް ދެއްވާފައިވާ ގުނާ އަދަދު ނުކުރެވޭހާ ނިޢުމަތްތައް ތިބާ ދެކިބަލާށެވެ. އެއިން އެއްވެސް ނިޢުމަތެއް އެކަލާނގެ ދެއްވާފައިވަނީ ބަދަލެއް ހޯއްދުމަކަށް ނޫނެވެ. އަދި ލިބޭނެކަމަކަށްވެސް ނޫނެވެ. ތިބާގެ އަތުން މިސްޤާލެއްގެ މިންވަރުވެސް އެކަލާނގެ ބޭނުންވެ ވޮޑިއެއް ނުގަންނަވަތެވެ. ތިބާ ވިސްނާލަބަލާށެވެ. އެކަލާނގެ ގިނަގުނަވެގެންވާ ނިޢުމަތްތަކާއި ރިޒުޤު ދެއްވަނީ ހަމައެކަނި އެކަލާނގެއަށް އަޅުކަންކުރާ ފަރާތްތަކަށް އެކަންޏެއްނޫނެވެ. މާތްﷲ އަށް އުރެދި އެކަލާނގެ ދީން މުގުރާލުމަށް ރެއާދުވާލު މަސައްކަތްކުރާ ކާފިރު އަޅުތަކުންނަށްވެސް ގުނާއަދަދު ނުކުރެވޭހާ ނިޢުމަތްތައް އެކަލާނގެވަނީ ދެއްވާފައެވެ.\nسورة هود6ވަނަ އާޔަތުގައި މާތްﷲ ވަޙީކުރައްވާފައިވެއެވެ. وَمَا مِن دَابَّةٍ فِي الْأَرْضِ إِلَّا عَلَى اللَّـهِ رِزْقُهَا މާނައީ: "ބިމުގައި ހިނގާބިނގާ އުޅޭ ދިރޭ އެއްޗެހީގެ ތެރެއިން، އެ އެއްޗަކަށް اللَّه رزق ނުދެއްވާ އެއްވެސް އެއްޗެއް ނުވެތެވެ."\nމިއީ ކިހާބޮޑު ހަޤީޤަތެއް ތޯއެވެ. އެކަލާނގެއަށް އުރެދި، ދުވަހަކު ސަޖިދައެއް ނުޖަހާ ކިތަން މީހުން މި ބިންމަތީ އުޅޭތޯއެވެ. މާތްﷲގެ ދީން މި ބިންމަތިން ފުހެލުމަށްޓަކައި ރެއާދުވާލު މަސައްކަތްކުރާ ކިތަށް މީހުން އެބައުޅޭތޯއެވެ. އެކަލާނގެ ދެއްވި ރިޤުޒުން ކައިގެންނެވެ. އެކަލާނގެ ދެއްވި ނިޢުމަތުން ނޭވާލަމުންނެވެ. އެކާލާނގެ ދެއްވި ވިސްނުމާއި އިވުމާއި ފެނުމުގެ ހިއްސުން ބޭނުން ހިފަމުންނެވެ. މީން އެއްވެސް ފަރާތަކަށް އެކަލާނގެ ނިޢުމަތުން ޒައްރެއްގެ މިންވަރުވެސް އުނި ކުރައްވާތޯއެވެ؟\nތިބާ އަޅެބުނެބަލާށެވެ. މިއީ ހަޤީޤަތްނޫންތޯއެވެ. މާތްﷲ މި ބިންމަތީ އިންސާނާ ޚަލީފާވެރިކުރެއްވީ އެކަލާނގެއަށް އަޅުކަންކުރުމަށެވެ. އެހެންނަމަވެސް އެ މަޤުޞަދު ހަނދާން ނައްތާލާ މި ބިން ފަސާދަކުރުމުގައި އުޅެނީ ކިތައްމީހުންތޯއެވެ. سورة النحل 73 ވަނަ އާޔަތުގައި މާތްﷲ ވަޙީކުރައްވާފައިވެއެވެ. وَيَعْبُدُونَ مِن دُونِ اللَّـهِ مَا لَا يَمْلِكُ لَهُمْ رِزْقًا مِّنَ السَّمَاوَاتِ وَالْأَرْضِ شَيْئًا وَلَا يَسْتَطِيعُونَ މާނައީ: "اللَّه ފިޔަވައި، އެހެންފަރާތަކަށް، އެއުރެން އަޅުކަންކުރެތެވެ. (އެއީ) އުޑުތަކާއި، ބިމުން، އެއްވެސް އެއްޗަކުން އެއުރެންނަށް رزق ދިނުން މިލްކުވެގެން ނުވާ ތަކެއްޗެވެ. އަދި އެ ތަކެއްޗަށް، އެކަމަކަށް ކުޅަދާނަވެގެނެއް ނުމެވޭމެއެވެ." މިއީ ތެދެއްނޫންތޯއެވެ. މާތްﷲފިޔަވައި އެހެން ފަރާތްތަކަށް އަޅުކަންކުރަމުންދާ ފަރާތްތަކަށްވެސް ރިޒުޤުދެއްވަނީ ހަމަ އެކަލާނގެއެވެ. އެބައިމީހުން އަޅުކަންކުރަމުންދާ އެއްވެސް އެއްޗަކީ އެއިން އެކަކަށްވެސް އެއްވެސްކަމެއްކޮށްދެވޭނެ އެއްޗެއްނޫނެވެ. އެންމެ ކުޑަމިނުން ހިނިތުންވުމެއްވެސް ދެވޭނެ އެއްޗިއްސެއް ނޫނެވެ.\nހަޤީޤަތުގައިވެސް އެއީ އޯގާވަންތަ ކަލެއްނޫންތޯއެވެ. އެކަލާނގެ ދެއްވި ނިޢުމަތުން އެންމެވެސް ތިބެނީ ކައިގެނެވެ. ކަނޑުގެ ރިޒުގާއި އެނޫން ނިޢުމަތްތައް އިންސާނުން އެދޭ މިންވަރަށް ވުރެ އިތުރަށްވެސް އެކަލާނގެ އިންސާނާއަށް ދެއްވައެވެ. ތާޒާ މަހާއި މޭވާއެވެ. ސާފު ވާރޭފެނާއި ތާޒާ ވައެވެ. އެހެންނަމަވެސް އެ ރިޒުޤު ދެއްވި ފަރާތުގެ މަތިން ހަނދާންވަނީ ކިތަންމީހުންތޯއެވެ. އެއީ ކާކުދެއްވި އެއްޗެއްތޯ އެންމެ ފަހަރަކު ނަމަވެސް ވިސްނާލެވޭތޯއެވެ. އެފަރާތުގެ މަތިން ހަނދާންކޮށް ކިޔަމަންތެރިވެ ސަޖިދަކުރެވޭތޯއެވެ. އެންމެ ފަހަރަކުނަމަވެސް އެރިޒުޤު މިންވަރުކުރެއްވި ފަރާތަކީ މާތްﷲކަން ހަނދާންވޭތޯއެވެ. އެކަލާނގެ ދެއްވި މަތިވެރި ނިޢުމަތަށްޓަކައި ޝުކުރުވެރިވެވޭތޯއެވެ. ނިޢުމަތުގެ ވެރިފަރާތް ހަނދާންކޮށް ތަސްބީހަ ކިޔޭތޯއެވެ.\nމިއީ ދޮގެއްތޯއެވެ! ފުޓްބޯޅަ މެޗަކުން މޮޅުވުމުން މުޅިޓީމާއި ސަޕޯޓަރުން ކޯޗަށް ޝުކުރުއަދާކުރު އަދާނުކުރޭތޯއެވެ. މުބާތާތަކުން ވަނައެއް ލިބުމުން އެކަމުގައި އެހީތެރިވި ފަރާތްތަކަށް ޝުކުރުވެރި ނުވޭތޯއެވެ. ވަރަށް ބޭނުންވެފައިވާ ކަމެއްފުދުމުން އެކަމުގައި އެހީތެރިވި ހުރިހާ ފަރާތްތަކަށް އިޚްލާސްތެރިކަމާއެކު ޝުކުރު ވެދުން ނުކުރޭތޯއެވެ. މިއީ ދޮގެއްތޯއެވެ. އެހެންނަމަވެސް އިންސާނާ ދިރިހުރުމަށްޓަކައި ބޭނުންވާ ކާނާއާއި ބޯފެން ދެއްވާ ފަރާތްތަށް ޝުކުރުވެރި ވެވޭތޯއެވެ. ފުރިހަމަ ޞިއްހަތެއް ދެއްވައި ހިގާބިނާގެވެ އުޅުމުގެ މަތިވެރި ނިޢުމަތްދެއްވި ކަމަށްޓަކައި އެފަރާތަށް ޝުކުރުވެރި ވެވޭތޯއެވެ. އިވުމާ ފެނުމުގެ ހިއްސުދެއްވައި އެ ނިޢުމަތުން ތިބާގެ ދިރިއުޅުން އާރަސްތުކޮށްދެއްވިކަމަށްޓަކައި އެފަރާތަށް ތިބާއަށް ޝުކުރުވެރި ވެވޭތޯއެވެ. ނިކަން ބުނެބަލާށެވެ. މިއީ އިންސާނީ ހަޤީޤަތް ނޫންތޯއެވެ. ދިރިއުޅުމުގެ ޙަޔާތުން ފެންނަމުންދާ ހަޤީޤަތް ނޫންތޯއެވެ.\nޝެއިޚް މޫސާ އަންވަރު ހަސަން 19 ގަޑިއިރު ކުރިން\nޝެއިޚް މޫސާ އަންވަރު ހަސަން7ދުވަސް ކުރިން


Gavaaidhaa Hilaafah Raajjeygai Ulhey Bidheyseen Fonuvaalumah Ehee Ah Edhijje - Vaguthu\nގަވާޢިދާ ޚިލާފަށް ރާއްޖޭގައި އުޅެމުންދާ ބަންގްލަދޭޝް މީހުން އަނބުރާ އެޤައުމަށް ގެންދިޔުމާ ބެހޭ ގޮތުން މަޝްވަރާތައް ކޮށްފިއެވެ.\nމި މަޝްވަރާތައް ކުރިއަށްގެންގޮސްފައި ވަނީ ބަންގްލަދޭޝްގެ ފޮރިން މިނިސްޓަރ އޭކޭ އަބްދުލް މޮމެން އާއި ފޮރިން މިނިސްޓަރ އަބްދުﷲ ޝާހިދު މިއަދު ފޯނުން ގުޅުއްވައިގެންނެވެ.\nއެ މަޝްވަރާތަކުގައި މިނިސްޓަރ ޝާހިދު ވަނީ ކޮވިޑް-19 ފެތުރުމުގެ ކުރިންވެސް ރާއްޖޭގައި ޤަވާޢިދާ ޚިލާފަށް އުޅެމުންދާ ބިދޭސީން ރެގިއުލަރައިޒް ކުރުމުގެ މަސައްކަތް ސަރުކާރުން ފެށިކަން ފާހަގަކުރައްވާފައެވެ.\nއަދި ކޮވިޑް-19 ރާއްޖޭގައި ފެތުރިއްޖެ ޙާލަތެއްގައިވެސް ބަލީގެ ނުރައްކާ އެންމެ ބޮޑު އެއް ބަޔަކީ ގަވާޢިދާ ޚިލާފަށް އުޅޭ ބިދޭސީންކަން ފާހަގަކުރައްވައި، ޤަވާއިދާ ޚިލާފަށް އުޅޭ ބަންގްލަދޭޝް ރައްޔިތުން އަނބުރާ އެޤައުމަށް ގެންދިޔުމުގައި އެހީތެރިކަމަށް މިނިސްޓަރ އެދިވަޑައިގަތް ކަމަށް ފޮރިން މިނިސްޓްރީން ވިދާޅުވިއެވެ.\nއަދި ބަންގްލަދޭޝްގެ ފޮރިން މިނިސްޓަރ ވަނީ އެކަމަށް އެއްބާރުލުން ދެއްވާނެކަމަށް ވިދާޅުވެފައިވާކަން ފޮރިން މިނިސްޓްރީން ވިދާޅުވިއެވެ.\n"ރާއްޖޭގެ ފޮރިން މިނިސްޓަރ އަޅުގަނޑަށް ގުޅުއްވި، އަދި އޭނާ ވަނީ ރާއްޖޭގައި އެތައް ހާސް ބަންގްލަދޭޝް ރައްޔިތުން އުޅެމުންދާކަމަށް ވިދާޅުވެފައި، އަދި ގަވާއިދާއި ހިލާފަށް އުޅޭ ބިދޭސީން އެނބުރި ގައުމަށް ފޮނުވާލަން ބޭނުންވާކަމަށް އޭނާ ވިދާޅުވި". މިނިސްޓަރ ޝާހިދުއާ މަޝްވަރާ ކުރައްވާ ދެއްކެވި ވާހަކަތައް އެ ގައުމުގެ ނޫސްވެރިންނާއި ހިއްސާ ކުރައްވަމުން މޮމެން ވިދާޅުވިއެވެ.\nއޭޕްރީލް 5, 2020 20:55\nއާނ ރަގަޅު ޗާންސްގެ ބޭނުން ހިފައިގެން ބޭރުކޮއްލާ... 500 މީހުން ބޭރު ކުރެވުނަސް އެއީ ބޮޑު އަދަދެއް!!\nއޭޕްރީލް 5, 2020 22:03\nނުވާނެ އެއްކަމެއްވެސް.. ކަންކަން ވާކަން ދައްކަން މީޑިޔާއަށް ހަބަރުއަރުވަން ދައްކާ ބެކާރުވާހަކަ..\nއޭޕްރީލް 5, 2020 21:15\nރާއްޖެ އަށް އެތެރެވެފަ ތިބި ކޮންމެ ބަގުލަދޭޝް މީހެއްގެ ވެސް ޑިޕޮޒިޓު ފައިސާ އިމިގުރޭޝަނުގަ ހުންނަންޖެހޭނެ އެއީގަވާއިދެއްވިއަސް ނުގަވާއިދެއްކިއާނެ ކަމެއް ނެއް.. ކޮންމެ ބަންގާޅީއެއްގެ އަތުން ކުރިންނެގި8000ރުފިޔާ މިހާރު10000ހާސްރުފިޔާ ޑިޕޮޒިޓު ،،،،،،\nއޭޕްރީލް 5, 2020 21:26\nބަންގްލަދޭޝް ކޮންމެ މީހަކު ރާއްޖެ އަށް ވޯކް ޕާމިޓް ގަ އަންނަނީ 8 ހާސް ރުފިޔާގެ ޑިޕޮސިޓެއް ބަހައްޓާ ފައެވެ. އެފައިސާ ކޮބާ ތޯ އެވެ؟\nއޭޕްރީލް 5, 2020 22:01\nއަޅެ އަރަތެއްނުމީ؟؟!!! ނުފޮނުވިގެން މިއުޅެނީ ކީއްވެހޭ؟؟؟ އެކަން ނުކޮށް ހަމަ އިރުއިރުކޮޅާ އެމީހުން ފޮނުވާލަން މަޝްވަރާ ކުރާ ވާހަކަ!! ބަލަ މީހަކު އެތެރެވަނީ ގަވައިދުން އެމީހެއްގެ ޑިޕޮސިޓު ފައިސާ ސަރުކާރަށް ދައްކާފައެއްނޫންތަ؟؟؟ ގަވައިދާ ހިލާފަށް އުޅޭމީހުން ސަރުކާރަށް ނޭންގެންޏާ އަހަރެމެން ރައްޔިތުން އެމީހުން ހޯދައިގެން ކަލޭމެނާ ހަވާލުކޮށްފާނަން!! އެމީހުންގެ ޑިޕޮސިޓް ފައިސާވެސް ސަރުކާރުގަ ހުންނާނެ!! އަނެއްކާ ހަފުތާއެއްފަހުން ހަމަ މިވާހަކަ ދައްކާކާނެ މާކަންކަން ވާބައެއްކަން ދައްކަން!! ކަލޭމެނަށް ނުވަންޏާ ވާބަޔަކާ ސަރުކާރު ހަވާލުކޮށްފަ ގޮސް ގޭގަތިބެބަލަ!!\nއޭޕްރީލް 5, 2020 22:33\nބޭރު ކުޜާށޭ ބުނާއިރު ކޮންބަޔަކުތަ އެމީހުން ރާއްޖެ ގެނަޢީ..\nކޮންތާކުންތަ ލޭބަރ ފޯސް ހޯދަނީ\nޢިންޑިޔާގެ މިލިޓަރީ މީހުންތަ ގެންނަނީ.\nއޭޕްރީލް 5, 2020 22:46\nތިގޮތް ކުރިންވެސް އޮތް! މިހާރު އެމީހުނާހުރެ ވިޔަފާރި ވެރިންނަށް ވާނީ ގެއްލުމެއްނު! މިއީ ވެގެންއުޅޭ ގޮތަ ކީ. ހާދަ އެދުންވެރި ބައެ ކޭ! އަދިވެސް ތި ކަން ވީމަ ނޫނީ ޤަބޫލު ކުރަން ދަތި. ނެގޭ 100 ވަރަކަށް މީހުން ފޮނުވާފަ ހުއްޓާލާނީ ނޫން ކަމެްްއް.\nއޭޕްރީލް 5, 2020 23:13\nހަމަ ޔަގީނުންވެސް މިހާލަތުގައި ގައުމުގެ މަސައްކަތްތަށް މަޑުޖެހިފައި މިހުރީ ކޮޅެއްނެތް ގޮތަށް އެހެންވުމާއެކު ތިޔަ މީސްމީހުން ބޭރުކުރުމުން ދައުލަތުން އުފުލަމުންދާ ބުރަޔަށް ތަސައްލީއެއް ލިބިގެންދާނެކަން ޔަގީން\nއޭޕްރީލް 5, 2020 23:20\nތީ ނިމިދިޔަ ސަރުކާރުން ތިކަމުގަ އިހުމާލުވުމުގެ ނަތީޖާ\nއޭޕްރީލް 5, 2020 23:31\nތި ކަން ވ.ވެސް މުހިއްމު..ނުޖެހޭނެތާ ވަޒީފާ ނެތި އައިސް މިތަނަށް ވެއްޓޭ ކަށް އަމިއްލަ ގައުމެއް ނޫންވިއްޔަ...ބަލަދުއަރާފަ ތިބޭ ބައެއްހެން ހިވަނީ..އައިސް މިތަނަށް..ދިވެހިންނަށް ވުރެ ގިނަޔޭ ބޯހަލާކު މަގުމަތީ ހިނގާލެވޭވަރު ނުވޭ؟؟ މަޖީދީމަގު ހުދުމާ ކާރީ ހުންނަގަހުގަ އަޅާ މިހުން ކަމަށް މަހީކުރީ އެގަސްދަށަށް އަބަދުވެސް ފަތްތަ ކެއްހެން ފައިބެފަ ތިބޭނީ...ނޭފަތް ކޮއްޓާލަ ކޮއްޓާލަ..އައްޗިޑިހުވާ މުޑުދާރުވެސް ބައެ ކޭ\nއޭޕްރީލް 5, 2020 23:38\nބަންގްލާދޭސް މީހެއްކަމެއް އެގޭނެ ގޮތެއްނެތް! ޕާސްޕޯޓެއްނެތް! ޜޮހިންޔާނޫންބާ!


Inthizam thah rangalhu, Dhivehi hurihaa hajjuverin ves Arafaathugai | Mihaaru\nދިވެހި ހައްޖުވެރިން އަރަފާތު ބިމުގައި: ބަސް ލިބުމުގައި ވެސް މިފަހަރު މައްސަލައެއް ދިމައެއްނުވޭ -- ފޮޓޯ: ހައްޖު ކޯޕަރޭޝަން\nއިންތިޒާމުތައް ރަނގަޅު، ދިވެހި ހުރިހާ ހައްޖުވެރިން ވެސް އަރަފާތުގައި\n10 އޯގަސްޓް 2019 - 12:595comments\nހައްޖު މިޝަންގެ ފަރާތުން ވާހަކަދައްކަވަމުން އިސްލާމިކް މިނިސްޓްރީގެ ޑެޕިއުޓީ މިނިސްޓަރު ޝާފިއު އަލީ "މިހާރު" އަށް ވިދާޅުވީ ދިވެހި ހުރިހާ ހައްޖުވެރިންގެ ހާލު ވެސް ރަނގަޅު ކަމަށެވެ.\nހައްޖުގެ އެންމެ މުހިންމު ރުކުނަކީ އަރަފާތު ބިމުގައި ވަގުތު ހޭދަކުރުމެވެ. އަރަފާތު ބިމުގައި، އަޅުކަމުގަ އާއި ގުރުއާން ކިޔެވުމާއި ދުއާ ކުރުމުގައި މުޅި ދުވަސް ހޭދަކުރެ އެވެ. މިއީ ކޮންމެ އަހަރެއްގެ އެންމެ ދުވަހަކު އިންސާނުން އަރާ ފުރާލާ ވަރަށް ހާއްސަ ބިމެކެވެ.\nދިވެހި ހައްޖުވެރިން އަރަފާތު ބިމުގައި: އިންތިޒާމުތައް ރަނގަޅު-- ފޮޓޯ: ހައްޖު ކޯޕަރޭޝަން\nމިވަގުތު އަރަފާތުގައި ހުރި ޕީއެސްއެމްގެ ނޫސްވެރިޔާ މުހައްމަދު އަފްޒަލް "މިހާރު" އަށް ބުނީ އެހެން އަހަރުތަކަށް ވުރެ މި އަހަރު ދިވެހި ހައްޖުވެރިންނަށް އިންތިޒާމުތައް ރަނގަޅު ކަމަށެވެ. އެގޮތުން އިއްޔެ މިނާގައި މަޑުކުރުމަށާއި މިއަދު އަރަފާތުގައި ތިބެން ވެސް ދިވެހި ހުރިހާ ހައްޖުވެރިންނަށް ޓެންޓްތައް ލިބިފައިވާ ކަމަށް އޭނާ ބުންޏެވެ.\n"މިދިޔަ އަހަރު ޓެންޓްތައް ނުލިބި ބޭރުގައި ތިބެން ޖެހުނު. އެކަމަކު މި އަހަރު ހުރިހާ ދިވެހިންނަށް ވެސް ޓެންޓްތައް ލިބުނު،" ހައްޖަށް މީހުން ގެންދާ އަލްހަރަމައިން ޖަމާއަތުގައި ވެސް މަސައްކަތްކުރަމުން އަންނަ އަފްޒަލް ބުންޏެވެ.\nއޭނާ ބުނީ އެހެން އަހަރުތަކާ ހިލާފަށް މި އަހަރު ދިވެހިންނަށް ބަސް ލިބުމުގައި ވެސް ދަތިތައް ކުރިމަތި ނުވާ ކަމަށެވެ. ކުރީގައި ބަސް ލިބުން ދަތިވެ އަރަފާތަށް ދިއުމުގައި ދަތިތައް ދިމާވެ އެވެ.\nދިވެހި ހައްޖުވެރިން އަރަފާތު ބިމުގައި: މިއަދު އިރު އޮއްސެންދެން ހައްޖުވެރިން ތިބޭނީ މި ބިމުގައި -- ފޮޓޯ: ހައްޖު ކޯޕަރޭޝަން\nހައްޖުވެރިން އިއްޔެ ހޭދަކުރީ މިނާގަ އެވެ. ކުރިއަށް އޮތް ތިން ދުވަހު ވެސް، ހުރިހާ ހައްޖުވެރިން ތިބޭނީ މިނާގެ ފޭލިގެތަކުގަ އެވެ. އަރަފާތު ބިމުން ފައިބައިގެން މިރޭ މުޒުދަލިފާގައި ރޭކުރާނެ އެވެ.\nމާދަމާ ހެނދުނުން ފެށިގެން ޖަމްރާ އަށް ހިލަ އުކުން އޮންނާނެ އެވެ. އިހުރާމް ކަނޑާނީ އޭގެ ފަހުންނެވެ.\nމި އަހަރު ރާއްޖެއިން ހައްޖަށް މީހުން ގެންގޮސްފައިވަނީ ހައްޖު ކޯޕަރޭޝަންގެ އިތުރުން އަލްހަރަމައިން އާއި ތަޒްކިއާ އާއި މިނާ އަދި އެކްރޯ ޕްރައިވެޓް ލިމިޓެޑުންނެވެ.\nއިތުރު ލިޔުންތައް އިސްލާމް ހައްޖު ހައްޖު ގްރޫޕްތައް މޯލްޑިވްސް ހައްޖު ކޯޕަރޭޝަން\nއަރަފާތު ބިމަށް ބޯކޮށް ވާރޭ ވެހެނީ


ކޮކާކޯލާއިން ކަރުދާސް ފުޅި ޓެސްޓްކުރުމުގެ މަސައްކަތް ފަށައިފި\nކޮކާކޯލާ ފުޅި ކަރުދާހާ ދިމާލަށް\nއެ ކުންފުނިން އަންނަނީ 2000ށް ވުރެ ގިނަ ކަރުދާސް ފުޅި ޓްރަޔަލްގައި ޓެސްޓް ކުރަމުން\n19 ފެބްރުއަރީ 2021 | ހުކުރު 13:09\nކޮކާކޯލާއިން އުފައްދަން މަސައްކަތް ކުރާ ކަރުދާސްފުޅި\nޕްލާސްޓިކް މަދުކުރުމަށް ކޮކާކޯލާއިން ހިފާފައިވާ އަމާޒާ އެކީގައި ކަރުދާސް ފުޅި ޓެސްޓްކުރުމުގެ މަސައްކަތް އެ ކުންފުނިން ފަށައިފިއެވެ.\nކޮކާކޯލާއިން ހާމަކޮށްފައިވާ މައުލޫމާތުތައް ދައްކާގޮތުން އެ ކުންފުނިން އަންނަނީ 2000ށް ވުރެ ގިނަ ކަރުދާސް ފުޅި ޓްރަޔަލްގައި ޓެސްޓް ކުރަމުންނެވެ. ކޮކާކޯލާއިން ބުނީ ޓްރަޔަލް ކުރިއަށް ގެންދާނީ ހޫނު މޫސުމުގެ ތެރޭގައި ކަމަށެވެ.\nކޮކާކޯލާއިން ބުނީ ޓްރަޔަލްގައި ޓެސްޓް ކުރަމުންދާ ފުޅިތަކަކީ ލަކުޑީގެ ބާވަތްތައް ބޭނުންކޮށްފައިވާ ފުޅިތަކެއް ކަމަށާއި، ފުޅީގެ ފަށަލައަށް ގެއްލުން ނުވެ، އޭގެ ތެރޭގައި ހުންނަ ގޭހާއި ދިޔާތަކެތި އަދި އޮކްސިޖަން ހިފަހައްޓާ ގޮތަށް ގުދުރަތީ މާއްދާތަކުން ތައްޔާރުކޮށްފައިވާ ފުޅިތަކެއް ކަމަށެވެ. މި ފުޅިތައް ތައްޔާރުކޮށްފައިވަނީ ޑެނިޝްގެ ކުންފުންޏެއް ކަމަށްވާ ޕަބްކޯ އިންނެވެ. ފުޅި ޑިވެލޮޕްކޮށްފައިވަނީ ކޮކާކޯލާގެ ރިސަރޗް ޓީމުންނެވެ.\nކޮކާކޯލާއިން މި ނިންމުން ނިންމާފައިވަނީ 2030 ވަނަ އަހަރާ ހަމައަށް އެ ކުންފުނިން ދެމެހެއްޓެނިވި އަމާޒުތަކެއް ކަނޑައަޅައި، ތިމާވެއްޓަށް ޚާއްސަ ސަމާލުކަމެއް ދިނުމަށް ނިންމާފައިވާ ދަނޑިވަޅެއްގައެވެ.\nކޮކާކޯލާއިން މި މަސައްކަތް ކުރަން ނިންމާފައިވީ ނަމަވެސް، އަދިވެސް ކަރުދާސް ފުޅި އުފެއްދުމުގެ މަރުހަލާ ނުނިމެއެވެ. ގަހުގެ ބައިތައް ބޭނުންކޮށްގެން އުފައްދާ މި އުފެއްދުން ޓެސްޓް ކުރަމުންދާ އިރު، މި ފުޅި ވިއްކަން ނިންމާފައިވަނީ އޮންލައިން ފިހާރައެއްކަމަށްވާ ކިފްލީ.އެޗްޔޫ އިންނެވެ. އަދި މިކަމުގެ ތެރެއިން ކަސްޓަމަރުން ދެކޭގޮތް ބެލުމަށް ވަނީ ނިންމާފައެވެ.\nޕްލާސްޓިކާ ދެކޮޅަށް މަސައްކަތްކުރާ ގްރޫއްޕެއް ކަމަށްވާ "ބްރެކް ފްރީ ފްރޮމް ޕްލާސްޓިކް" އިން ނެރެފައިވާ ރިޕޯޓެއްގައި ބުނެފައިވަނީ ދުނިޔޭގެ އެންމެ ގިނައިން ޕްލާސްޓިކުން ތަޣައްޔަރުކުރާ ކުންފުންޏަކީ ކޮކާކޯލާ ކުންފުނި ކަމަށެވެ. ދެވަނައަށް މި ލިސްޓުގައި ހިމެނެނީ ޕެޕްސީ އަދި ނެސްލޭ ކުންފުންޏެވެ.


މި އިޢުލާންވަނީ 29 ސެޕްޓެންބަރު 2019 1152 ގައި ބާތިލް ކުރެވިފައެވެ.\nތަފާސްހިސާބުގެ ފަންނުގައި ހޯދޭހޯދުންތަކާއި ލިބިމެމުންދާ ކުރިއެރުމުގެ އަލީގައި ރާއްޖޭގެ ތަފާސްހިސާބުގެ ދާއިރާކުރިއަރުވަން މަސައްކަތްކުރުން\nވަޒީފާއަށް އެދޭ ފޯމު މި ބިއުރޯގެ ( ނޭޝަނަލް ބިއުރޯ އޮފް ސްޓެޓިސްޓިކްސް) ކައުންޓަރުން ލިބެން ހުންނާނެއެވެ. އަދި މި އިދާރާގެ http://www.statisticsmaldives.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 30 ސެޕްޓެމްބަރ 2019 ވާ ހޯމަ ދުވަހުގެ 12:00 ގެ ކުރިން، ނޭޝަނަލް ބިއުރޯ އޮފް ސްޓެޓިސްޓިކްސް އަށެވެ. ވަޒީފާއަށް އެދޭ ފޯމާއި ލިޔުންތައް ބިއުރޯގެ ކައުންޓަރުން ( ވަގުފް ބިލްޑިންގް9ވަނަ ފަންގިފިލާ) އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، hr@stats.gov.mv އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަގާމަށް ކުރިމަތިލައްވާ، މަޤާމުގެ ޝަރުތުހަމަވާ، ޝޯޓް ލިސްޓް ކުރެވޭ ފަރާތްތަކުގެ ތެރެއިން އެންމެ އެކަށީގެންވާ ފަރާތެއް ހޮވުމަށް ބާއްވާ އިންޓަރވިއުކުރުމާއި އިމްތިހާންކުރުން އައްޑޫ ސިޓީ ކައުސިލްގެ އިދާރާގައި އޮންނާނީ އިއުލާނަށް މުއްދަތު ހަމަވާތާ ދެ ހަފްތާއެއްގެތެރޭގައެވެ. މި ތާރީޚުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3008407 ނަންބަރު ފޯނާއެވއީ-މެއިލް އެޑްރެސްއަކީ hr@stats.gov.mv އަށެވެ.\n19 މުޙައްރަމް 1441 ހ\n18 ސެޕްޓެމްބަރ 2019 މ


Ranking Emme Mathi Drama Actor Akah Kim Seon ho - Vaguthu\nމި އަހަރުގެ ނޮވެމްބަރ މަހުގެ ކޮރެއަން ޑްރާމާ އެކްޓަރުންގެ ބްރޭންޑް ރެޕްޓޭޝަން ރޭންކިންގެ އެއްވަނައަށް ''ސްޓާޓް އަޕް''ގެ ދެވަނަ ލީޑު ރޯލުން ފެނިގެން ދާ ކިމް ސިއޯން ހޯ ހޮވިއްޖެއެވެ.\nކޮރެއަން ބިޒްނަސް ރިސާޗް އިންސްޓިޓުން ''ސޫމްޕީ'' މެދުވެރިކޮށް ކުރި ދިރާސާއިން 6،024،503 ވޯޓާއިއެކު އެއްވަނައިގައި ވަނީ ސިއޯން ހޯއެވެ. މި ރޭންކިންގެ ދެވަނައިގައިވަނީ 5،787،606 ވޯޓާއިއެކު ''ސްޓާޓް އަޕް''ގެ ލީޑު ރޯލުން ފެނިގެންދާ ނަމް ޖޫ ހުއަކްއެވެ. ތިންވަނައިގައި ވަނީ 5،503،107 ވޯޓާއިއެކު ''ޓޭލް އޮފް ދަ ނައިން ޓެއިލްޓް'' ޑުރާމާގެ ލީޑު ރޯލުން ފެނިގެންދާ ލީ ޑޮން ވުކްއެވެ.\nދެކުނު ކޮރެޔާގެ ޑްރާމާ އެކްޓަރުންގެ ތެރެއިން މިހާރު އެންމެ ގިނަ ބަޔަކަށް ކަމުދާ، އެންމެ ގިނަ ބައެއްގެ ސަމާލުކަން ހުއްޓިފައިވާ އެކްޓަރއަކީވެސް ކިމް ސިއޯން ހޯއެވެ. ''ސްޓާޓް އަޕް'' ޑްރާމާގެ ފުރަތަމަ އެޕިސޯޑު ފެށުނުއިރު އިންސްޓަގުރާމުގައި 6000 ފޮލޯވަރުން ތިބި ނަމަވެސް ޑްރާމާގެ 14 ވަނަ އެޕިސޯޑަށް އައިއިރު ސިއޯން ހޯގެ 2.7 މިލިއަން މީހުން ފޮލޯ ކުރެއެވެ.\nކޮރެޔާގެ ކާމިޔާބު ޝޯއެއް ކަމަށްވާ ''2 ޑޭސް 1 ނައިޓް''ގައި ވެސް ހަރަކާތްތެރިވަމުން އަންނަ ސިއޯން ހޯއަށް އިތުރު ޑުރާމާތަކުގެ ހުށަހެޅުންތައް ލިބެމުންދާތީ ''2 ޑޭސް 1 ނައިޓް'' ޝޯ ދޫކޮށްލާ ކަމުގެ އަޑުތައް އަރާފައިވީ ނަމަވެސް ސިއޯން ހޯ ބުނެފައިވަނީ އެ ޝޯ އޭނާ ދޫކޮށް ނުލާނެ ކަމަށެވެ.\nސިއޯން ހޯގެ ފާހަގަ ކޮށްލެވޭ ބައެއް ޑުރާމާތަކަކީ ''100 ޑޭސް މައި ޕްރިންސް''، ''ސްޓްރޯންގަސްޓް ޑެލިވަރީމެން'' ފަދަ ޑްރާމާތަކެވެ.


1000 Faharu Inthihaabu Beyviyas Raees Yameen Nuhoveyne - Nizar - Vaguthu\n11 މަސް ކުރިން ( ސެޕްޓެމްބަރު 27, 2018 )\nއެއްހާސް ފަހަރު އިންތިހާބު ބޭއްވިޔަސް ރައީސް އަބްދުﷲ ޔާމީން ހޮވިވަޑައިނުގަންނަވާނެ ކަމަށް ރައްޔިތުންގެ މަޖިލީހުގެ ހިތަދޫ ދެކުނު ދާއިރާގެ މެންބަރު އަލީ ނިޒާރު ވިދާޅުވެއްޖެއެވެ.\nރިޔާސީ އިންތިހާބުގެ ނަތީޖާ ބާތިލު ކުރަން ވެރިކަން ކުރާ ޕީޕީއެމް އިން މައްސަކަތް ކުރަން އުޅޭކަމަށް އަޑުފެތުރިފައިވަނިކޮށް އަލީ ނިޒާރު ކުރައްވާފައިވާ ޓްވީޓެއްގައި އޭނާ ވިދާޅުވީ އެއްހާސް ފަހަރު އިންތިޚާބު ބޭއްވިނަމަވެސް ރައީސް ޔާމީނަށް ކާމިޔާބު ލިބިވަޑައިނުގަންނަވާނެ ކަމަށާއި، އިންތިޚާބު ފޭރެން ރައްޔިތުން ފުރުސަތެއް ނުދޭނެ ކަމަށެވެ. އަދި ބަލި ޤަބޫލުކޮށް ފަހަތަށް ޖެހިވަޑައިގަތްނަވަން ޖެހޭ ކަމަށާއި، މިއީ އެންމެންގެ ޤައުމު ކަމަށް ނިޒާރު ވިދާޅުވިއެވެ.\n"އެއްހާސް ފަހަރު އިންތިޚަބު ބޭއްވިޔަސް ޔާމީން ނުހޮވޭނެ. އިންތިޚާބު ފޭރެން ރައްޔިތުން ފުރުސަތެއްނުދޭނެ. ބަލި ގަބޫލުކޮށް ފަހަތަށް ޖެހެންއުޅެންވީ. މީއެންމެންގެ ގައުމު،“ ވެރިކަން ކުރާ ޕީޕީއެމްގެ ޕާލެމެންޓްރީ ގްރޫޕުގެ ލީޑަރު އަހުމަދު ނިހާން ހުސައިން މަނިކާއި ޕީޕީއެމްގެ ސެކްރެޓަރީ ޖެނެރަލް އަބްދުﷲ ޚަލީލް ޓެގުކުރައްވާ ނިޒާރު ކުރެއްވި ޓްވީޓުގައި ވެއެވެ.\n1000 Faharu Inthihaab beyviyas Yaamin nuhoveyne. Inthihaab feyren Rayyithun Furusath Nudheyne. Bali gabool koh fahathah jehen ulhen vee. Mee emmen ge gaumu. @ahmed_nihan @abkhaleel\n— Ali Nizar (@DhekunuNizar) September 26, 2018\nނިޒާރު މިހެން ވިދާޅުވެފައިވާއިރު ރޭ ޕީޕީއެމް އިން ބޭއްވި ކުއްލި ކައުސިލް ބައްދަލުވުމަކަށް ފަހު މީޑިއާ އަށް މައުލޫމާތު ދެއްވަމުން ނިހާން ވިދާޅުވީ ރިޔާސީ އިންތިޚާބު ބާތިލް ކުރަން ހުށަހެޅުމުގެ މަސައްކަތެއް ޕީޕީއެމުން ކުރަމުން ނުދާ ކަމަށާއި ނަމަވެސް ލިބިފައި ހުރި ޝަކުވާތައް ޕީޕީއެމްގެ ކަމާބެހޭ ކޮމެޓީތަކުން ބަލަމުން އަންނަ ކަމަށެވެ. ނިހާން ވިދާޅުވީ ޕީޕީއެމް ޕީޖީ ގްރޫޕަށް އޭނާ ފޮނުވި މެސެޖަކީ ވެސް އިލެކްޝަންސް ކޮމިޝަންގެ ވަގުތީ ނަތީޖާ ވަކި ގޮތަކަށް ބައްޓަން ކުރަން ކުރި ކަމެއް ނޫން ކަމަށެވެ.\nނިހާން ވިދާޅުވީ ޝަކުވާތަކެއް ލިބިއްޖެނަމަ އެކަން ބެލުމަކީ ސިޔާސީ ޕާޓީއެއްގެ ހައިސިއްޔަތުން ޕީޕީއެމް އިން ކުރަން ޖެހޭނެ ކަމެއް ކަމަށެވެ. "ބޮޑު ކަންތައްތަކެއް" ގެ ޝަކުވާ އާންމު ރައްޔިތުންގެ ފަރާތުން ޕީޕީއެމް އަށް ލިބިފައިވާ ކަމަށާއި އެކަމުގެ ހަޤީޤަތް ބެލުމުގެ މަސައްކަތް ކުރިއަށްދާ ކަމަށް ނިހާން ވިދާޅުވިއެވެ.\nއާދިއްތަ ދުވަހު ބޭއްވި އިންތިޚާބަށްފަހު އިލެކްޝަންސް ކޮމިޝަނުން އާންމު ކުރެއްވި ނަތީޖާ ދައްކާ ގޮތުން، އިދިކޮޅު އިއްތިހާދުން މި ރިޔާސީ ރޭހަށް ނެރުނު ކެންޑިޑޭޓް، އިބްރާހީމް މުޙައްމަދު ސޯލިހު އަށް ވަނީ 134،616 ވޯޓް ލިބިވަޑައިގެންފައެވެ. ރައީސް ޔާމީނަށް ލިބިވަޑައިގެންނެވީ 96،132 ވޯޓެވެ. މިފަހަރުގެ ރިޔާސީ އިންތިޚާބުގައި ވޯޓު ލާފައިވަނީ، ވޯޓު ލުމުގެ ހައްޤު ލިބިގެންވާ މީހުންގެ ތެރެއިން 89.22 އިންސައްތަ މީހުންނެވެ.\nސެޕްޓެމްބަރު 27, 2018 16:26\nޟިހިރަ ގަމާރާ ކަލޭ ތިހުރީ ހޭބަލި ވެފަތަ ނޫނީ ލޮލަށް މިރުސްފެން އެޅިފަތަ\nސެޕްޓެމްބަރު 27, 2018 16:33\nކަލޭމެންގެ ގޮނޑި ތީ ހައިވަކަރުން ހަދާފަ ހުރި ގޮނޑިއެއްވީމަ ތިޔަ ދުވަހަކުވެސ ނުގެއްލޭނެކަން ޔަގީން ދޯ.\nސެޕްޓެމްބަރު 27, 2018 16:35\nނިޒާރުމެން އިންތިޚާބުވެސް ޑޮލަރު ދީފަގަންނަނީ އެހެންވީމަ ތިޔަބުނާހެން ވަނީ.\nސެޕްޓެމްބަރު 27, 2018 16:42\nތީ ވަރައް އަނގަ ހަޑިސޮރެއް. އަސްލު ފެނުނީމަ އިނގޭ ނުބައިަކަން ހުންނާނެވަރު\nސެޕްޓެމްބަރު 27, 2018 16:46\nމީ ވަރަށް އަނގަ ހަޑިވެގެން އުޅޭ ސޮރެއް. 85000 ދައުލަތުގެ ބަޖެޓުން ނަގާގެން އައްޑޫ ރައީތުން ގުނބޯހައްދައިގެން އަންނަ ދައުރު މަޖިލީހައް ހޮވާތޯ ތެޅިބާލަނީ\nސެޕްޓެމްބަރު 28, 2018 08:40\nނިޒާރޫ! ކަލޭމެނަށް މިފަހަރު ކާމިޔާބުވީ އެންމެ އަގުހެޔޮކޮށް 10000 ރުފިޔާއަށް ވޯޓެއްމަގުން ވޯޓް ގަނެގެން. މައުމޫނަށް ދިން 12 ޕަސެންޓް! ގާސިމަށް 10 ޕަސެންޓް ، އަދާލަތަށް3ޕަސެންޓް ، އެމްޑީއޭ އަށް4ޕަސެންޓް! ވީމާ އެމްޑީޕީއަށް ލިބުނީ 29 ޕަސެންޓް! ޔާމީން އެކަނި 42 ޕަސެންޓް~! ދެން ލަލަލާ\nދެން އިންތިޚާބެއް ބާއަވާފިއްޔާ ޔާމީން އެކަނި 52 ޕަސެންޓް ނަގާނެ! ގޮތް ބަލާލަންވެސް އަޅެ ބާއްވަބަލަ. މަގޭ ވޯޓްވެސް ދެން ދޭނީ ޔާމީންއަށް\nސެޕްޓެމްބަރު 28, 2018 11:47\nނިޒާރު ކަލޭތީ ސެއްޅިއެްގެ ބުރަދަންވެސް ހުރި މީހެއްނޫން މާ މޮޅު ވާހަކަ ދެއްކޭ ކަަމަށް ހެދިގަނެގެން ތިތެޅިބާލަނީ މާރީތިވީސް އަމިއްލަޔަށް ދައުލަތުގެ މުއައްދަސާއެއްގައި ހުރެގެން ކުރިހާ ވައްކަން ތަކުގެ ވާހަކަ ކުޑަކޮށް ރައްތިތުން ކައިރީ ދައްކަދިނިއްޔާ ނިޒާރަށް ވ.ސަލާމް


Report: Raalheh Naara, Namaves hama Tsunami eh fadha!\nރާޅެއް ނާރާ، ނަމަވެސް ހަމަ ސުނާމީއެއް ފަދަ!\n30 މާރޗް 2021 - 07:33:40\n2004ވަނަ އަހަރު އެރި ސުނާމީގެ ބޮޑު ރާޅުން ރާއްޖޭގެ ރަށްތަށްތަކާއި ދިވެހީންގެ މުޅި ދިރިއުޅުން ދޮވެލާއިގެން ރަށުގެ އަނެއް ފަރާތުން ފައިބާގެންދިޔަ ސުނާމީ ކާރިސާއަކީ ދިވެހިންގެ ހިތުން ދުވަހަކުވެސް ފިލާގެންދާނެ ހާދިސާއެއް ނޫނެވެ.\nމި ހާދިސާގައި މުޅި ރާއްޖޭއަށް ލިބުނު ގެއްލުމަކީ މިއިންޒަމާނެއްގައިވެސް ތަޖުރިބާކޮށްފައި ނުވާވަރުގެ ގެއްލުންތަކެކެވެ. އުމުރު ދުވަހު ބިނާކުރަމުން އާ ދިރިއުޅުން ރާޅާއިއެކު ގެންދިޔައިރު އެ ހާދިސާއަށް 16 އަހަރުވީއިރުވެސް މިއަދުވެސް އެ ބިރުވެރިކަން ދިވެހިންދަނީ ތަހަންމަލް ކުރަމުންނެވެ.\nކިރިއާވެސް މޫސުން ގޯސްވެ، ވައިގަދަވެލައިފިނަމަ ނުވަތަ ކަނޑުތައް ގަދަވެއްޖެނަމަ، ގޭގައި ހިފާގެންގުޅޭ ސާމާނު މައްޗައްލާ ފޮރުވާ، އިރުއިރުކޮޅާ ކަނޑުތައް އޮތީ ކިހިނެތްތޯ ބަލާ މީހުން އަދިވެސް ރާއްޖޭގައި އެބައުޅެއެވެ.\nމިވީ 16 އަހަރުތެރޭ ސުނާމީއެއް ނޭރިނަމަވެސް ދޭތެރެދޭތެރެއިން އުދަ އަރައެވެ. ދުވަސްތައް މާޒީވަމުންގޮސް މިއީ މާބޮޑު ބިރުވެރިކަމަކަށްވެސް މިހާރު ނުވެއެވެ. ސަބަބަކީ ތަކުރާރުކޮށް އުދައެރި ނަމަވެސް މާބޮޑު ގެެއްލުމެއް ނުވާތީއެވެ.\nނަމަވެސް އިއްޔެގެ ދަންވަރުގެ ވަގުތެެއްގައި މޫސުމާއި ބެހޭ ގައުމީ އިދާރާއިން ވަނީ އައްޑޫސިޓީން ފެށިގެން ފުވައްމުލަކަށް ބޯކޮށް ވާރޭވެހި ފެން ބޮޑުވެދާނެ ކަމަށް ލަފާކުރެވޭ ކަމަށް އަދި ގަޑިއަކު 34 މޭލާއި 40 މޭލު ބާރުމިނުގައި ވައިޖެހި ވިލާގަނޑުގައި 55 މޭލަށް ވައިގަދަވެ، ކަނޑުތައް ގަދަވާނެ ކަމަށް ލަފާކޮށް ދެ ފަހަރެއްގެ މަތިން އޮރެންޖް އިންޒާރު ނެރެފައެވެ. އަދި ރާއްޖޭގެ ހުރިހާ ސަރަހައްދުތަކަށް އިއްޔެ ވަނީ އެކި ވަގުތުތަކުގައި އެކި އެލާޓްތައް ނެރެފައެވެ.\nއެޔަށްފަހު އިއްޔެ ފެނިގެންދިޔައީ މާލޭ ސަރަހައްދު ހިމެނޭ ގޮތަށް މުޅި ރާއްޖެއަށް ގަދަ ވަޔާއިއެކު މޫސުން ގޯސްވެގެން ދިޔަތަނެވެ. ބޯކޮށް ވާރެވެހުމާއިއެކު މިއިން ދުވަހަކު ނުވާ ވަރަށް ވައިގަދަވެ، ކަނޑުތައްވެެސް ގަދަވެގެން ދިޔައިރު އެންމެ ބޮޑު ގެއްްލުމެއް ވެފައިވަނީ އައްޑޫ ސިޓީއާއި ފުވައްމުލަކަށެވެ.\nވިއްސާރާގެ ސަބަބުން ލިބުނު ގެއްލުން\nރާއްޖޭގެ އެންމެ ދެކުނުގައިވާ އައްޑޫ ސިޓީގެ ފޭދޫ ދާއިރާގެ ކައުންސިލަރު އަލީ ފަހްމީ އަހްމަދު ސީއެންއެމްއަށް އިއްޔެ ވިދާޅުވީ އެ ސިޓީގެ ވަރަށް ގިނަ ގެތަކަށް ފެންވަދެެ ގެއްލުން ލިބިފައިވާ ކަމަށެވެ. އަދި ގިނަ ގަސްތަކެއް ވެސް ވެއްޓިފައިވާ ކަމަށް ފަހްމީ ވިދާޅުވި އެވެ.\nއަދި 29ވަނަ ދުވަހުގެ ދަންވަރުން ފެށިގެން ކުރި ވިއްސާރާގައި އެ ސިޓީގެ ދެ ގެއެއްގެ ފުރާޅު ވަނީ އެއްލާލާފަ އެވެ. ފަހްމީ ވިދާޅުވީ އެއްގެއެއްގެ ބަދިގެ ވަނީ ބޭނުން ނުކުރެވޭ ވަރަށް ހަލާކުވެފައި ކަމަށެވެ.\nފުވައްމުލަކުގެ ޑެޕިއުޓީ މެޔަރު މުހައްމަދު ޒިރާރު ސީއެންއެމްއަށް ވިދާޅުވީ 28ވަނަ ދުވަހުގެ ހެނދުނުން ފަށައިގެން އެ ސިޓީއަށް ވާރޭ ވެހެމުން ދިޔަ ކަމަށެވެ.\nގދ. ގައްދޫއަށް ވެސް ވަނީ ބޮޑެތި ގެއްލުންތަކެއް ލިބިފަ އެވެ. އެރަށުގެ ކައުންސިލަރު އާމިރު އަބްދުﷲ ސީއެންއެމްއަށް ވިދާޅުވީ އެރަށުގެ ދެ ގެޔަކުގެ ފުރާޅުގެ ޓިނުތައްވަނީ ނައްޓައިގެން ގޮސްފައި ކަމަށެވެ. އޭގެ ތެރެއިން އެއް ގެއެއްގެ ޓީވީ އާއި ސިޓިންރޫމްގައި ހުރި ފަރުނީޗަރު ވަނީ ބޭނުން ނުކުރެވޭ ވަރަށް ހަލާކުވެފައި ކަމަށް ވެސް ވިދާޅުވި އެވެ. އަދި ބޮޑެތި ގަސްތައްވެސް ވެރި ގެއްލުންތައް ވެފައިވާއިރު ބައެއް ރަށްރަށަށް ވަނީ އުދައިގެ އަސަރުވެސް ވަރަށް ބޮޑަށް ކޮށްފައެވެ.\nރަށްތަކަށް ލިބިފައިވާ ގެއްލުން\nއިއްޔެ ރާއްޖެ ސަރަހައްދުގައި އުފެދިފައިވާ ކޮޅިގަނޑާއި ގުޅިގެން ދެކުނާއި މެދުރާއްޖެތެރޭގެ އަތޮޅުތަކަށް ވައިގަދަވެ ވިއްސާރަކުރިއިރު، މެޓުން ބުނެފައިވަނީ އިއްޔެ ސ.ގަމަށް 166 މިލިމީޓަރުގެ ވާރޭވެހި، 55 މޭލަށް ވައި ބާރުވެފައިވާ ކަމަށެވެ.\nވިއްސާރައިގައި އިއްޔެ ދޯންޏެއް އަޑިއަށްގޮސް، ބާޖެއް ފަރަކަށް ލަށްވެ، ހިންނަވަރަށް އުދަވެސް އަރާފައިވާއިރު، އިއްޔެގެ އިރޮއޮއްސި 06:00 އާއި ހަމައަށް ރާއްޖޭގެ ބޮޑު ސަރަހައްދަކަށް އޮތީ ޔެލޯ އެލާޓް ނެރެފައެވެ.\nރާއްޖެ ސަރަހައްދުގައި އުފެދިފައިވާ ކޮޅިގަނޑާއި ގުޅިގެން ދެކުނާއި މެދުރާއްޖެތެރޭގެ އަތޮޅުތަކަށް ވައިގަދަވެ، ވިއްސާރަކުރަމުން އަންނައިރު މިއަދުން ފެށިގެން މޫސުން ރަނގަޅުވާނެ ކަމަށް މެޓުން ވަނީ ލަފާކޮށްފައެވެ.\nމެޓުން ބުނީ އިއްޔެ އެންމެގިނަ އަދަދަކަށް ވާރޭވެހިފައިވާކަމަށް ރެކޯޑް ކުރެވިފައިވަނީ އައްޑޫ ގަމަށް ކަމަށެވެ. އަދި ވައި އެންމެގަދަވެފައި ވާކަމަށް ރެކޯޑް ކުރެވިފައިވަނީ ގަޑިއަކު ފަސް މޭލު ބާރުމިނަށް ސ. ގަމުގެ މެޓް އޮފީހުގައި ކަމަށް މެޓުން ބުނެއެވެ\nއެ ކޮޅިގަނޑު ރާއްޖެއާއި ދުރަށް (ހުޅަނގުއުތުރަށް) ޖެހެމުން އަންނަކަން ފާހަގަކޮށް މެޓުން ބުނީ މިއަދުން ފެށިގެން ރާއްޖެސަރަހައްދަށް ވާރޭވެހުން މަދުވެފައި ވައިޖެހޭ ބާރުމިންވެސް ދަށްވާން ފަށާނެކަމަށް ލަފާކުރެވޭ ކަމަށެވެ.\nގެއެއްގެ ފުރާޅު ވަޔާ ދިއުމުން ސިފައިން ހަރަކާތްތެރިވަނީ --- ފޮޓޯ: އެމްއެންޑީއެފް\nމޫސުން ގޯސްވުމުގެ ސަބަބުން ލިބުނު ގެއްލުމާއި ގުޅިގެން ސިފައިން ވަނީ ގިނަ ރަށްތަަކަކަށް އެހީތެރިކަން ފޯރުކޮށްދީފައެެވެ.\nއެމްއެންޑީއެފް އިން މައުލޫމާތުދިން ގޮތުގައި ފުވައްމުލަކު ސިޓީ އަދި އައްޑޫ ސިޓީގެ ބައެެއް ރަށްރަށުގައި ގޭގޭގެ ފުރާޅު އެއްލާލުން، ފެންބޮޑުވުން އަދި ގަސްތައް ވެއްޓުންފަދަ ހާދިސާތައް، ވިއްސާރައިގެ ސަބަބުން ހިނގާފައި ވެއެވެ.\nއެގޮތުން ފުވައްމުލަކުގައި ފެން ބޮޑުވެގެން ބައެއް ގޭގެއަށް ފެންވަނާތީ، 89 ގެއެއްގައި ވެލިބަސްތާ ޖެހުމުގެ މަސައްކަތް ސިފައިން ކުރިއެވެ. މީގެއިތުރުން، ވައިގަދަވެ ފަސް ގެއެއްގައި ހުރި ރުއް ވެއްޓުމާ ގުޅިގެން އެ ރުއްތައް ނެގުމުގެ މަސައްކަތް ވެސް ކޮށްފައިވެއެވެ.\nމީގެ އިތުރުން އައްޑޫ ސިޓީގެ ތިން ރަށަކަށް ވިއްސާރައިގެ ސަބަބުން އެކި ވަރުގެ ގެއްލުންތައް ވެފައިވާ ކަމަށް އެމްއެންޑީއެފުން މައުލޫމާތު ދެއެވެ.\nފުވައްމުލަކު ގެޔަކަށް ފެންވަދެފަ\nރާއްޖޭގެ ސަރަހައްދުގައިވާ ކޮޅިގަނޑުގެ ބާރު މިއަދު ދަށްވާނެކަމަށް މެޓުން ލަފާކޮށްފައިވާއިރު މިއީ މިފަހަކުން ރާއްޖެއަށް ވިއްސާރާގެ ސަބަބުން މިހާ ބޮޑެތި ގެއްލުންތަކެއް ލިބުނު ފުރަތަމަ ފަހަރެއެވެ.\nސޯޝަލް މީޑިއާގައި ދައުރުވަމުންދާ އެކި ރަށްތަކުގެ ފޮޓޯތަކުން ސިފަވެގެންދަނީ 2004ވަނަ އަހަރު އެރި ސުނާމީ ކާރިސާގެ މަންޒަރުތަށް ފަދަ މަންޒަރުތަކެވެ. ތަފާތަކީ މިފަހަރު އެވަރުގެ ރާޅެއް ނާރާކަމެވެ. އެހެންނަމަވެސް ހަމަ ސުނާމީއެއްފަދައެވެ.\nރާއްޖެއަކީ ބިންތިރި ގައުމަކަށްވެފައި، މޫސުމަށް އަންނަ ނޭދެވޭ ބަދަލުތަކުގެ އަސަރު އެންމެ ބޮޑަށް ކުރާ އެއް ގައުމަކަށް ވެގެންދަނީ މިކުޑަކުޑަ ދިވެހިރާއްޖެއެވެ. ތިމާވެށި ރައްކާތެެރިކުރުމާއި މޫސުމަށް އަންނަ ބަދަލުތައް ދެނެގަނެ އަވަސް ފިޔަވަޅުތަކެއް އެޅުން މުހިންމުވަނީ ރާއްޖެއަކީ ބިންތިރި ކުޑަ ގައުމަކަށް ވާތީއެވެ.\nކަނޑުތައް އުފުލުމާއިއެކު އެންމެ ފުރަތަމަ ބޯމަތިން ނަގާ ރާޅާއިއެކު އަޑިއަށްދާން އޮތް ގައުމަކީވެސް މި ކުޑަކުޑަ ދިވެހިރާއްޖެއެވެ. އެހެންކަމުން އަވަސް ހައްލުތަކެއް، މިފަދަ ކާރިސާތަކުން ސަލާމަތް ވެވޭނެ ގޮތްތަކެއް އަހަރެމެން އެބަ ހޯދަންޖެހެއެވެ.\nރާޅެއް ނޭރިނަމަވެސް ބޯކޮށް ވެހޭ ވާރޭ ކޮޅާއިއެކުވެސް ފެނުގެ އަޑިއަށްދާ މި ރާއްޖޭގެ ރަށްތަކަށް އެކަންކަމުން ރައްކާތެރިވެވޭނެ އަވަސް ހައްލެއްވެސް ބޭނުންވެއެވެ.\nއިއްޔެ ކުރި ވިއްސާރާގައި އަސަރުކުރި ރާއްޖޭގެ ރަށެއް\nރަށްގިރުމުގެ ސަބަބުން ލިބޭ ގެއްްލުންތަކުން ކުދިކުދި މިރަށްތަށް ސަލާމަތްކުރުމަށްވެސް އަވަހަށް މަސައްކަތްތަކެއް ކުރަންޖެހެއެވެ. ރައްކާވެ ތިބިއްޔާ ދަތުރެވެ.\nމޫސުންވިއްސާރަ މޫސުންމޫސުމަށް އަންނަ ބަދަލުތައްތިމާވެށި


April 2016 – Shazi's Blog\nOn April 4, 2016 May 21, 2016 By ShazI'S BlogIn Local newsLeaveacomment\nއިލްމީ ފޯވަހީގެ ތިންވަނަ ޝެޝަން ރޭ ބާއްވައިފި.\nދިވެހިރާއްޖޭގެ ގައުމީ ޔުނިވާރސިޓީ އިން އިންތިޒާމްކޮށްގެން ބާއްވާ އިލްމީ ފޯވަހީގެ ތިންވަމަ ޝެޝަން ރޭ ފެކަލްޓީ އޮފް އެޑިއުކޭޝަންގެ އޮޑިޓޯރިއަމްގައި ބާއްވައިފި. ސިލްސިލާކޮށް ކުރިއަށް ގެންދާ މި ޕްރޮގްރާމްގެ ރޭގެ ދަންފަޅީގައި ވާހަކަ ދައްކާފައިވަނީ ، ސައިންްސްގެ މުހިންމުކަމާއި ސައިންސައް މީހުން އަހުލުވެރި ކުރުމުގެ މުހިންމު ކަމާ ބެހޭގޮތުންނެވެ.\nމި ޝެޝަންގައި މައުލޫމާތު ދިނުމަށް ކަމާ ބެހޭ ހަތަރު ދާއިރާއަކުން ހަތަރު ބޭފުޅުން ބައިވެރިވެ ވަޑައިގެންފައިވެއެވެ. އެގޮތުން ތައުލީމް ދިނުގެ ދާއިރާއިން، މަރިން ސައިންސްގެ ދާއިރާއިން، އަދި ސައިންސް އާއި ދީނީ ރޮނގުން މަތީ ތައުލީމް ހާސިލް ކުރައްވާފައިވާ ބޭފުޅުން ބައިވެރިވެފައި ވެއެވެ.\nވާހަކަ ދެއްކެވި ބޭފުޅުން ސައިންސްގެ މުހިންމު ކަމާއި، މިދާއިރާގެ މުހިންމުކަން ރާއްޖެ ފަދަ ގައުމަކަށް ބޭނުންވާ މިންވަރުގެ ބޮޑުކަން ފާހަގަ ކޮށްފައިވެއެވެ. އޭގެ އިތުރުން މިދާއިރާއިން ކުރިއަށް ދާން ބޭނުންވާ މިހުން ރާއްޖޭގައި މަދުކަމާއި، މިދާއިރާއިން ކުރިއަށް ދިއުމަށް ރާއްޖޭގައި ހުރި ގިނަގުނަ ފުރުސްތު ތަކާ ބެހޭ ގޮތުން ވާހަކަ ދައްކާފައިވެއެވެ.\nމިކަމާ ގުޅިގެން ހުރި ގޮންޖެހުންތަކާ ބެހޭގޮތުން ވާހަކަދައްކަވަމުން ފާހަގަކޮށްފައިވަނީ މިދާއިރާއިރާއިން ކިޔަވައިދޭނޭ މީހުން ރާއްޖޭގައި މަދުކަމާއި އަދި އެފަދަ ވަޒީފާ ތަކުގެ ބޮޑުބައެއް އަދާކުރަނީ ބިދޭސީިން ކަމަށެވެ. މީގެއިތުރުން ޓެކްނޮލޮޖީގެ ގޮތުން ކުރިއަރާފައި ނުވުމާއި، ލިބިފައި ހުރި ޓެކްނޮލޮޖީގެވެސް ބޭނުން ހިފަން އިގޭ މީހުން ރާއްޖޭގައި މަދުކަންް ފާހަގަކޮށްފައިވެއެވެ.\nމިި ސެޝަންގައި ސައިންސާ ބެހޭގޮތުން އެކި ދާއިރާތަކުގެގެ މީހުންގެ ހިޔާލު ހުރި ގޮތް ދައްކުވައިދޭ ވީޑިއޯ އެއްވެސް ވަނީ ދައްކާލާފައެވެ.\nMNU Inter Faculty Volley Tournament Started\nOn April 4, 2016 May 21, 2016 By ShazI'S BlogIn SportsLeaveacomment\nފެކަލްޓީ ތަކަށް ހާއްސަ ކޮށްގެން ދިވެހިރާއްޖޭގެ ގައުމީ ޔުނިވާރސިޓީއިން ބާއްވާ ވޮލީ ޓޯނަމެންޓް ފަށައިފި.\nދިވެހިރާއްޖޭގެ ގައުމީ ޔުނިވާރސިޓީގެ ފަރާތުން ފެކަލްޓީ ތަކަށް ޙާއްސަ ކޮށްގެން ވޮލީ ޓޯނަމެންޓެއް ފަށައިފި. 2016 ވަނަ އަހަރުގެ ވޮލީ ޓޯނަމެންޓްގައި އެކި ފެކަލްޓީތަކުން ޖުމްލަ 19 ޓީމެއް ބައިވެރިވެފައިވެއެވެ.\nއަންހެން އަދި ފިރިހެން، ދެ ބަޔަށް ބަހާލައިގެން ކުރިއަށް ގެންދާ މި މުބާރާތުގައި ބައިވެރިވެފައި ވަނީ އަންހެން9ޓީމް އަދި ފިރިހެން 10 ޓީމެވެ. ކޮންމެ ބައެއް ދެ ގްރޫޕަކަށް ބަހާލައިގެން ކުޅޭއިރު، ސެމީ ފައިނަލް ގައި ވާދަކުރާނީ ކޮންމެ ގްރޫޕް އަކުން އެންމެ މަތިން ޕޮއިންޓް ލިބޭ ދެ ޓީމެވެ.\nމުބާރާތުގެ ފުރަތަމަ މެޗުގައި ވާދަކުރަނީ ފެކަލްޓީ އޮފް ހެލްތް އެންޑް ސައިންސް ގެ ޓީމް އެކެއް އަދި ފެކަލްޓީ އޮފް އެޑިއުކޭޝަންގެ ޓީމެވެ. މުބާރާތުގެ ކުޅުން ތިންދުވައް ބަހާލައިގެން ކުރިއަށް ދާއިރު މުބާރާތުގެ ފައިނަލް އޮންނާނީ ދޭއް އެޕްރީލްވާ ހޮނިހިރު ދުވަހުގެ ރެއެވެ.\nމިއީ މުބާރާތް ބާއްވާ ދެވަނަ އަހަރު ނަމަވެސް، ފެކަލްޓީ އޮފް އާރޓްސް އިން މިމުބާރާތުގައި ބައިވެރިވި ފުރަތަމަ ފަހަރެވެ. މި މުބާރާތުގެ ކުޅުން ކުރިއަށް ދަނީ ފެކަލްޓީ އޮފް އެޑިއުކޭޝަންގެ ކުޅިވަރު ހޯލުގައެވެ.


SunOnline: India gai Apple ah demand eh nei\nއިންޑިއާގައި އެޕަލް އަށް ޑިމާންޑެއް ނެތް\nއައިޝަތު ފަރީޙާ 08 Nov 2018, 08:54\nއެންމެ ކުރިއަރަމުން އަންނަ އިގްތިސޯދުތަކުގެ ތެރޭގައި ހިމެނޭ އިންޑިއާގައި ސްމާޓް ފޯނުގެ ބާޒާރުގެ އެއް ވަނަ އެޕަލް އަށް ޑިމާންޑު ނެތްކަމަށް ސާވޭ އަކުން ދައްކައިފި އެވެ.\nއިންޑިއާގެ ސްމާޓް ފޯނުގެ ބާޒާރަށް ބަލާއިރު ހައި އެންޑް ޕްރޮޑަކްސްޓަށް ވުރެ ތާއީދު އޮތީ މެދުފަންތީގެ ފޯނުތަކަށެވެ. އެޕަލް އިން އެންމެ ފަހުން ބާޒާރަށް ނެރުނު އައިފޯނު އެކްސް އާރުގެ އަގު އުޅެނީ އިންޑިއާގެ ސްމާޓު ފޯނު ގަންނަ މީހުން ދެ ފޯނު ގަތުމަށް ހޭދަކުރާ އަގުގަ އެވެ.\nމިދިޔަ އަހަރު އެލަޕްގެ ތިން މިލިއަން ފޯނު އިންޑިއާގައި ވިއްކި ނަމަވެސް މި އަހަރު އެ އަދަދު ދެ މިލިޔަން ނޫނީ އެއަށް ވުރެ ދަށް ވާނެ ކަމަށް އެ ސާވޭގެ ނަތީޖާ ދައްކަ އެވެ.\n"ފޯނު ގަންނަ އިރު ބަލަނީ ކެމެރާ ކޮލެޓީ އަށާއި ސްޓޯރޭޖަށް. ސެމްސަންގު ވަންޕްލަސް ކަހަލަ ބްރޭންޑުތަކުގައި އެބަހުރި އެޕަލް އަށް ވުރެ އަގުހެޔޮކޮށް ކޮލެޓީ އުފެއްދުންތައް. އަބަދު ވެސް އައިފޯނެއް ބޭނުންވޭ، އެކަމަކު އެހާބޮޑު ހަރަދެއް ކުރުމުގެ ބޭނުމެއް ވެސް ނެތް،" ސާވޭ އަށް މައުލޫމާތު ދިން އިންޑިއާގެ ޒުވާނަކު ބުނެފައިވެ އެވެ.\nއެޕަލްގެ އުފެއްދުންތައް އިންޑިއާގައި އަގުބޮޑު ވަނީ އިމްޕޯޓު ޑިއުޓީގެ ސަބަބުން ކަމަށް ރިޕޯޓުތައް ބުނެ އެވެ. އިންޑިއާ އިން އިލެކްޓްރޯނިކް އުފެއްދުންތަކުން ނަގައި ޑިއުޓީ ބޮޑުކުރުމާ އެކު ސެމްސަންގު، ޝޯމީ، އޮއްޕޮ ފަދަ ކުންފުނިތަކުން ވަނީ އިންޑިއާގައި އެމީހުންގެ ފެކްޓްރީތަައް ގާއިމު ކޮށްފަ އެވެ.


3 boat akun joorimanaa nudhahkaathee dhauvaa kuran edhijje\nތިން ބޯޓަކުން ޖޫރިމަނާ ނުދައްކާތީ ދައުވާކުރަން އެދިއްޖެ\nރާއްޖޭގެ އިގްތިސާދީ ސަރަހައްދަށް ގަވައިދާ ހިލާފަށް ވަދެ އުޅެނިކޮށް މީގެކުރިން އަތުލައިގެންފައިވާ ލަންކާގެ މަސް ބޯޓުތަކެއް\nރާއްޖޭގެ އިގްތިސާދީ ސަރަހައްދަށް ގަވައިދާ ހިލާފަށް ވަދެ އުޅުނު ލަންކާގެ މަސް ބޯޓުތަކެއް ޖޫރިމަނާކޮށް ފައިސާ ދައްކަން އެންގި މުއްދަތުގައި ފައިސާ ނުދެއްކި ތިން ބޯޓަކަށް ދައުވާކޮށްދިނުމަށް ފިޝަރީޒް މިނިސްޓްރީން ބަންޑާރަނައިބް އޮފީހަށް ހުށަހަޅައިފި އެވެ.\nއަވަސް އަށް މިއަދު މައުލޫމާތު ދެއްވަމުން ފިޝަރީޒް މިނިސްޓްރީގެ ޑިރެކްޓާ ޖެނެރަލް އާދަމް ޒިޔާދު ވިދާޅުވީ ދައުވާކޮށްދިނުމަށް އެދުނީ "ޕުޝްޕާ ކުމަރާ" އާއި، "ނެގަންބޯ މެރައިން"ގެ އިތުރުން "މަނޯޖު ބޯޓް" އަށެވެ.\nއާދަމް ވިދާޅުވީ ރާއްޖޭގެ އިގްތިސާދީ ސަރަހައްދަށް ގަވައިދާ ހިލާފަށް ވަދެ އުޅޭ ބޯޓުތައް ޖޫރިމަނާކުރަނީ މަސްވެރިކަމުގެ ގާނޫނުގެ ދަށުން ކަމަށެވެ.\nޖޫރިމަނާ ކުރި ބޯޓުތަކުގެ ތެރެއިން ބައެއް ބޯޓުތައް ސަރުކާރަށް ފައިސާ ދެއްކުމަށްފަހު ފުރައިގެން ގޮސްފައިވާ ކަމަށާއި ދައުވާކޮށްދިނުމަށް އެދިފައިވަނީ ޖޫރިމަނާ ފައިސާ ނުދެއްކި ތިން ބޯޓަށް ކަމުގައިވެސް އާދަމް ވަނީ މައުލޫމާތު ދެއްވާފަ އެވެ.\nކޮންމެ ބޯޓެއް ވެސް ޖޫރިމަނާކުރަނީ ހަތަރު ލައްކަ ރުފިޔާ އިންނެވެ. ޖޫރިމަނާ ފައިސާ 30 ދުވަހުގެ ތެރޭގައި ދައްކަންޖެހެ އެވެ.\nމަސްވެރިކަމުގެ ގާނޫނު ބުނާ ގޮތުން ޖޫރިމަނާ ކުރާ ބޯޓެއް ފައިސާ ނުދައްކައިފިނަމަ ކޯޓު މެދުވެރިކޮށް އެ ބޯޓެއް ދައުލަތަށް ނެގިދާނެ އެވެ.\nއާދަމް ވިދާޅުވީ ރާއްޖެ ސަރަހައްދަށް ގަވައިދާ ހިލާފަށް ވަންނަ ބައެއް އުޅަނދުތަކުގައި ތިބޭ މަސްވެރިންނަށް އެ މީހުން ނިސްބަތްވާ ގައުމާއި ރާއްޖެއާ ދެމެދު އޮންނަ ގުޅުމުގެ ސަބަބުން އެ މީހުންގެ ކުށް މައާފް ލިބޭނެ ކަމަށް ހީވެފައި އޮންނަ ކަމަށެވެ. ނަމަވެސް ޖޫރިމަނާ ކަހަލަ ފިޔަވަޅުތައް އަޅަން މަޖުބޫރު ވަނީ އެފަދަ ކުށްތައް ތަކުރާރުވިޔަ ނުދިނުމަށް ކަމަށް ވިދާޅުވި އެވެ.\nރާއްޖެ ސަރަހައްދަށް ގަވައިދާ ހިލާފަށް ވަންނަ އުޅަނދުތައް ހިފެހެއްޓި ނަމަވެސް އެފަދަ އުޅަނދުތަކުގައި ތިބޭ ފަޅުވެރިން އެމީހުންގެ ގައުމަށް ދިއުމަށް ސަރުކާރުން ހުއްދަދެ އެވެ.\nސްރީލަންކާ އެޓާނީ ޖެނެރަލް ފިޝަރީޒް އެންޑް އެގްރިކަލްޗާ މިނިސްޓްރީ\nރާއްޖެއިން އަތުލީ ލަންކާގެ ބޯޓުތަކެއް\nކަނޑުމަސް ލަންކާއަށް އެތެރެކުރެވޭނެ: ސަރުކާރު


Idhikolhun EC Ah Ehbaarulun Nudhevany Ithihaabugai Bali Vaane Kan Yageen Vaathee - PPM - Vaguthu\nއިދިކޮޅުން އިލެކްޝަނަށް އެއްބާރުލުންނުދެނީ އިންތިހާބުން ބަލިވާނެކަން ޔަގީން ވާތީ - ޕީޕީއެމް\nއިދިކޮޅުން ފާޓީތަކުން އިލެކްޝަން ކޮމިޝަނަށް އެއްބާރުލުން ނުދެއްވަނީ އިންތިހާބުގައި ބަލިވާނެކަން ޔަގީން ވާތީ ކަމަށް ވެރިކަން ކުރާ ޕާޓީ ޕީޕީއެމް އިން ބުނެފިއެވެ.\nރިޔާސީ އިންތިހާބާ ގުޅޭ މައުލޫމާތު ދިނުމަށް އެ ކޮމިޝަނުން ކުރިއަށް ގެންދާ ބައްދަލުވުންތަށް އިދިކޮޅު ފަރާތް ތަކުން އެއްބާރުލުން ނުދިނުމާއި ގުޅޭ ގޮތުން "ވަގުތު" އަށް މައުލޫމާތު ދެއްވަމުން ޕީޕީއެމް ގެ ނައިބު ރައިސް އަދި ފޮނަދޫ ދާއިރާގެ މެންބަރު އަބުދުލްރަހީމް އަބްދުﷲ (އަދުރޭ) ވިދާޅުވީ އިދިކޮޅުފަރާތްތަކުން ރިޔާސީ އިންތިހާބު ބާއްވަން ބޭނުންނުވާ ކަމަށެވެ.\n"އަސްލު ހަގީގަތުގައި އެބޭފުޅުން ރިޔާސީ އިންތިހާބު ބާއްވަން ބޭނުމެއް ނުވޭ. އެއީ އެބޭފުޅުނަށް އެނގޭ އިންތިހާބުގައި ވާދަކޮއްފިޔާ ބޮޑު ތަނުން ބަލި ވާނެކަން, އެބޭފުޅުނަށް މިހާރު ރައްޔިތުންގެ ތާއީދު ގެއްލިއްޖެ" އަދުރޭ ވިދާޅުވިއެވެ.\nއަދުރޭ ވިދާޅުވީ މި ވޭތުވެ ދިޔަ ހަތަރު އަހަރު ދުވަހުގެ ތެރޭގައި އިދިކޮޅު ފަރާތްތަކުން ތަރައްގީ އަށް ހުރަސް އަޅަން ތަފާތު ގިނަގުނަ މައްސަކަތް ތަކެއް ކުރި ނަމަވެސް އެބޭފުޅުންނަށް އެކަން ކާމިޔާބު ނުވަނީ ރައްޔިތުންގެ ތާއީދު އެބޭފުޅުންނަށް ނުލިބުމުންކަމަށެވެ.\nސަރުކާރު ހިންގާ ޕީޕީއެމް އާއި އިލެކްޝަންސް ކޮމިޝަނުން ބައްދަލު ކުރަން ނިންމާފައި ވަނީ އެންމެ ފަހުންނެވެ. އެމްޑީޕީ އާއި ބުދަ ދުވަހު ބައްދަލު ކުރަން ނިންމި ނަމަވެސް އެ ޕާޓީން ވަނީ ބައްދަލު ކުރެވެން ނެތް ކަމަށް އަންގާފައެވެ.\nއިލެކްޝަންސް ކޮމިޝަންގެ މެމްބަރު އަހުމަދު އަކްރަމް ވިދާޅުވީ ޕާޓީތަކަކުން ދެކޮޅު ހެދި ނަމަވެސް، ޝެޑިއުލާ އެއްގޮތަށް ބައްދަލުވުންތައް ކުރިއަށްދާނެ ކަމަށެވެ. އެގޮތުން ސަރުކާރު ހިންގާ ޕީޕީއެމާއި އެމްޑީއޭ އާއި ޑީއާރްޕީއާއެކު ބައްދަލުވުންތައް ކުރިއަށްދާނެ ކަމަށް އަކްރަމް ވިދާޅުވިއެވެ.\nގުޅިފައިވާ ޕާޓީތަކުން އިލެކްޝަންސް ކޮމިޝަނާ ބައްދަލު ކުރަން ދެކޮޅު ހެދީ ރިޔާސީ އިންތިހާބަށް ޕާޓީތަކުން ވަމުންދާ ތައްޔާރީތަކުގެ މައުލޫމާތު ހޯދުމަށްފަހު، އިލެކްޝަންސް ކޮމިޝަނުން ޕީޕީއެމް އަށް އެ މައުލުމާތު ދޭން އުޅޭ ކަމަށް ބުނެއެވެ. އިލެކްޝަންސް ކޮމިޝަނުން ވަނީ އެކަން ދޮގު ކޮށްފައެވެ.\nއިލެކްޝަންސް ކޮމިޝަނުން ކުރިން ނިންމާފައި އޮތީ ސިޔާސީ ޕާޓީތަކުގެ ދަފްތަރުގައި އޮތް، ސިޔާސީ ހަ ޕާޓީއާ ވެސް ބައްދަލު ކުރުމަށެވެ. ނަމަވެސް ގުޅިފައިވާ އިދިކޮޅު ތިން ޕާޓީ ކަމަށްވާ، އެމްޑީޕީ އާއި ޖުމްހޫރީ ޕާޓީ އާއި އަދާލަތު ޕާޓީން ނިންމާފައި ވަނީ އިލެކްޝަންސް ކޮމިޝަނާ ބައްދަލު ނުކުރުމަށެވެ.


Roadhaige naseyhai : Haaru keumuge faidha hashigandah kuraanee sunnathugai vaa fadhain haaru keumun - AO News\nރޯދައިގެ ނަޞޭޣަތް : ހާރުކެއުމުގެ ފައިދާ ހަށިގަނޑަށް ކުރާނީ ސުންނަތުގައިވާފަދައިން ހާރު ކެއުމުން\nހާރަކީ ރަމަޟާން މަހު ރޯދައަށް ހުރުމައްޓަކައި ފަޖުރައް ލުމުގެ ކުޑަ ވަގުތުކޮޅެއް ކުރިން ކާކެއުމަކަށް ކިޔާ ނަމެކެވެ. ހާރު ކެއުން ވީހާވެސް ލަސްކުރުން މޮޅުއިތުރެވެ.\nހާރު އެއިގެ ވަގުތުގައި ކެއުމަކީ ވަރަށް މަތިވެރި ސުންނަތެކެވެ. އެކަމުގެ ސަބަބުން ޙާޞިލުވާ ފައިދާތައްވެސް ވަރަށް ގިނަ އެވެ.\nހާރު ކެއުމަށްޓަކައި މުހިންމީ ގިނަ ބާވަތްތައް ހިމެނޭ ބޮޑު ކެއުމެއް ކައިގެން އަވަހަށް ނިދުމެއް ނޫނެވެ. ކިތަންމެ ލުއި، އާދައިގެ ކެއުމެއް ނަމަވެސް ސުންނަތް ވަގުތު، ފަޖުރުލުމާއި ވީހައި ގާތްކޮށް ހާރު ކެއުމުގައި މާތް ﷲ ލައްވަވާ ބަރަކާތް މާވަރުގަދަވާނެ އެވެ.\nއަޅުގަޑުމެން ނުކައި ރޯދައަށް ތިބެނީ ނުވަތަ ރޯދަ ހިފަނީ މާތް ﷲ ގެ މަތިވެރި ހަޟްރަތުން ސަވާބާއި ދަރުމަ އެދިގެން އެކަމުގެ ބޭނުމުގައެވެ. އެހެންކަމަށްވާއިރު ތިމާ ކުރާ ކޮންމެ އަމަލެއްވެސް ކުރަންވާނީ ހިތް ނިޔަތް މާތްﷲ އަށް ޚާލިޞްކޮށް، މާތްﷲ އެންގެވި ގޮތުގައެވެ.\nހަށިގަނޑުގައި ވަރުޖެއްސުމުގެ ބޭނުމުގައި ކިތަންމެ މޮޅު ތަކެތި ކިތަންމެ ގިނައިން ކެއި ނަމަވެސް އެކަމުން ހަށިގަޑަށް ފައިދާ ކުރާނެ މިންވަރު ކަނޑައަޅުއްވަވަނީ ﷲ ތަޢާލާއެވެ. އެކަމުން ހަށިގަނޑަށް ފައިދާކުރާނީ ﷲ ތަޢާލާ މިންވަރު ކުރެއްވެވި ވަރަކަށެވެ.\nހާރުކެއުމުގެ ފައިދާ އެންމެ ބޮޑަށް ކުރާނީ ސުންނަތާއި އެއްގޮތަށް އަމަލުކުރުމުންނެވެ. އެހެންކަމުން ހާރުކެއުމުގެ ފައިދާ ހަށިގަނޑަށް ކުރާނީ ސުންނަތުގައިވާފަދައިން ވީހައި ލަސްކޮށް ހާރުކެއުމުންނެވެ.\nހާރު ކެއުމުގެ މި ސުންނަތަށް ޢަމަލު ކުރުމަކީ މުހިންމުކަން ބޮޑު ކަމެކެވެ. އެހެނީ ރޯދަ ހިފަނީ މާތް ﷲ އަށްޓަކައިކަން ހިތުގައި ބާއްވައިގެން ރޯދަ ހިފާމީހަކަށް މި ކަމަކީ އެއީ މާ ބޮޑުކަމަކަށް ނުވާނެއެވެ. އަދި ތިމާ ރޯދަ މިހިފަނީ ﷲ ތަޢާލާގެ ރުހިވޮޑިގަތުންކަން ޙޯދަންކަން ހިތުގެ އަޑިން ޤަބޫލުކުރާ މީހަކު މިފަދަ މަތިވެރި ސުންނަތެއް ދޫކޮށެއް ނުލާނެއެވެ.\nނޯޓް: މިއީ މުފްތީ މެންކުގެ ދަރުސަކުން ނަގާފައިވާ މަޢުލޫމާތު ކޮޅެކެވެ.


ކޯވިޑުން ރަނގަޅުވެފައި ވިޔަސް ރަށަށްގޮސް ކަރަންޓީނު ވާންޖެހޭ ކޯވިޑުން ރަނގަޅުވެފައި ވިޔަސް ރަށަށްގޮސް ކަރަންޓީނު ވާންޖެހޭ\nކޯވިޑުން ރަނގަޅުވެފައި ވިޔަސް ރަށަށްގޮސް ކަރަންޓީނު ވާންޖެހޭ\nކަރަންޓީން ވުމަށް ރަށަށްފުރާ ބަޔަކު މީހުން. ފޮޓޯ: އަލީ ނަސީރު / ޕީއެސްއެމްނިއުސް\nކޯވިޑް ޖެހި ރަނަގަޅުވެފައި ތިބޭ މީހުން މާލެ ސަރަހައްދުން އެހެން ރަށަކަށް ދަތުރު ކުރާނަމަ ކަރަންޓީނުވާން ޖެހޭގޮތަށް ނިންމައިފިއެވެ. މީގެ ކުރިން އެޗްޕީއޭއިން ވަނީ ކޯވިޑްޖެހި ރަނގަޅުވިތާ3މަސްދުވުގެ ތެރޭގައި ކަރަންޓީނު ނުވެ ރަށްރަށަށް ދެވޭނެގޮތް ހަދާފައެވެ. ނަމަވެސް ރައްކާތެރިކަމުގެ ފިޔަވަޅެއްގެގޮތުގައި މިހާރު މިވަނީ ކޯވިޑުން ރަނގަޅުވެފައިވިޔަސް ރަށަށްގޮސް ކަރަންޓީނުވާން ޖެހޭގޮތަށް ކަނޑައަޅާފައެވެ.\nޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ސޮއިކުރައްވާ ރަށްރަށުގެ ކައުންސިލް އިދާރާތަކާށާއި ސިއްޙީ މަރުކަޒުތަކަށް ފޮނުއްވެވި ސާކިއުލާގައި ވިދާޅުވެފައިވަނީ، މާލެ ސަރަހައްދާއި ރިސޯޓުތަކުންނާއި އަދި ގެސްޓްހައުސްތައް ހިންގާ ރަށްރަށުން އެހެން ރަށަކަށް މީހަކު ދަތުރުކުރާއިރު އެމީހާ އަކީ ކޯވިޑް ޖެހި ބަލިން ރަނގަޅުވިތާ3މަސް ހަމަނުވާ މީހަކު ނަމަ 14 ދުވަހުގެ މުއްދަތަކަށް ކަރަންޓިން ވާން ޖެހޭކަމަށެވެ. މިގޮތަށް ހަމަޖެއްސިނަމަވެސް އެ މީހަކު ކަރަންޓީންގެ މުއްދަތު ހަމަވުމަށް ފަހު ކަރަންޓީން ރިލީސްވާން ޕީސީއާރް ޓެސްޓެއް ހަދާކަށް ނުޖެހެއެވެ. އަދި ކަރަންޓީނުގެ މުއްދަތު ފުރިހަމަ ކުރާ އިރު ބަލީގެ އެއްވެސް އަލާމާތެއް ހުރެއްޖެ ނަމަ ކޯވިޑް ޓެސްޓު ކުރަން ޖެހޭނެ ކަމަށް އެޗްޕީއޭއިން ވިދާޅުވެއެވެ.\nމިދިޔަ މެއި މަހުންފެށިގެން ކޯވިޑް ކޭސްތައް އިތުރުވެ ދުވާލެއްގެ މައްޗަށް 2000އާ ގާތްކުރާ ޢަދަދަކަށް ކޭސްތަކުގެ ޢަދަދު އަރައިގެން ދިޔައެވެ. ނަމަވެސް މިހާރު އަޅާފައިވާ ހަރުކަށި ފިޔަވަޅުތަކާއެކު މިވަނީ ބަލިޖެހޭ މީހުންގެ ޢަދަދު ދަށަށް ދާންފަށާފައެވެ. ބަލި ކޮންޓްރޯލް ކުރުމަށްޓަކައި މާލެ އާއި ބަލި ފެނިފައިވާ ރަށްތަކުގައި އެޗްޕީއޭއިން ވަނީ ހަރުކަށި ފިޔަވަޅުތައް އަޅާފައެވެ. މިގޮތުން މާލެ އިން ރަށްރަށަށް ދާ މީހުން 14 ދުވަހަށް ކަރަންޓިންވާ ގޮތަށް މިހާރުވަނީ ހަމަޖައްސާފައެވެ.\nއެޗްޕީއޭއިން ވަނީ މިޙާލަތުގައި މާލެއިން ރަށްރަށަށް ދެވޭނީ ޞިއްޙީ ފަރުވާ ހޯދުމަށް މާލެއަށްއައުމަށްފަހު އެނބުރި ދާންޖެހުމާއި އެފަދަ މީހަކާ އެކުގައި ކޮންމެހެން ދާންޖޭ މީހުންގެ ގޮތުގައި ކަނޑައަޅާފައެވެ. އަދި މާލޭގައި އަދާކުރަމުންދާ ވަޒީފާ/ މަސައްކަތް ހުއްޓާލަންޖެހުން ފަދަ ކަންކަން ދިމާވެގެން މާލޭގައި އިތުރަށް ތިބުން ދަތިވެފައިވާ މީހުންނާއި އެފަދަ މީހުންގެ އާއިލާއިން ކޮންމެހެން ދާންޖެހޭ މީހުން ހިމެނެއެވެ. މީގެ ިއތުރުން މާލޭގައި ދިރިއުޅެވެން ނެތުމުގެ ސަބަބުން ރަށަށް ދިރިއުޅުން ބަދަލު ކުރަންޖެހުމާއި މާލެއަށް ތައުލީމު ޙާޞިލުކުރުމަށް އައިސް ތައުލީމު ޙާޞިލުކުރުން މުޅިން ނިމިފައިވުމުން ރަށަށް އެނބުރިދާން ޖެހިފައިވުން ވެސް މީގެތެރޭގައި ހިމެނެއެވެ. ހަމައެއާއެކު މައިންބަފައިން ބަލިވުމާއި އަނބިމީހާ ވިހެއުން ފަދަ އާއިލާއަށް ދިމާވާ ބޮޑެތި ކަންތައްތަކާ ގުޅިގެން ރަށަށްދާންޖެހުންވެސް މާލެއިން ރަށަށް ދެވޭނެ ސަބަބުތަކުގެ ތެރޭގައި ހިމެނެއެވެ.\nއެޗްޕީއޭއިންވަނީ ކޯވިޑް ފެނިގެން މޮނިޓަރިންގެ ޙާލަތްތަކުގައި އޮންނަ ރަށްރަށައްވެސް ސިއްހީ ކަންކަމުގައި ދެވޭނެ ގޮތް ހަމަޖައްސައިދީފައެވެ. ނަމަވެސް މިގޮތަށް ދަތުރުކުރެވޭނީ ޑޮކްޓަރު ނުވަތަ ހޮސްޕިޓަލްގެ ލިޔުމަކާއެކުގައެވެ.